
Sokrat i vuejtun – apo derr i kënaqun?

Një alternativë me dy ftyra, siç janë të gjitha alternativat.
Tue u krue mbas veshi, rri njeriu përpara alternativës; dy ftyra
– mbrapa nji ftyre asht Sokrati i vuejtun me rropatmet e veta e
mbrapa së dytës ashte derri i kënaqun me trup të rrumbullakët të
vetin. Te Sokrati nuk ke çka shef: dy sytë të tretun në rrashtë,
disa shkarravina të palexueshme dhe një trup me do gjymtyrë të
zhgatrrueme e pa asnjë vijë harmonike; e te derri ke çka shef:
at frotë të kombinueme mbas rregullave strikt estetike, – e sidomos
që të kënaqë synin – aj trup i majun e i shndoshë e me andje
zhigatuni, dhe në fund ai bisht i përculluem në flakën e
bukurisë hyjnore. Rri njeriu përpara kësaj alternative tue u
krue gjithnji mbas veshi, ku e ha dyshimi – se nuk di se
ç’ftyrë të zgjedhi.

Por, falemi Perëndisë! Praktik ashtu siç e ka dhanë natyra,
në fund të fundit njeriu dijti me zgjedhë. Edhe dijti me
zgjedhë fare mirë; aq mirë sa edhe krijesat e planeteve të
tjerë, dhe ma të përparuem se njeriu, ja patën lakmi.
Vetë Perëndia, tue i ra kokës me dorë, tha se nxënësi e kaloi mësuesin,
dhe shumë-shumë u pendue se ç’shkathtësi i dhe njeriut.
Njeriut iu shtue vullneti për tu praktikue në shkathtësi.
– E dikush dikur tha: “Nuk mundet me kenë shërbëtori ma i madh
se zotnia e tij, as nxanësi ma i madh se mësuesi i tij.”
O vall! Ç’ironi groteske.

Por a e dini se ku qëndron eureka (e gjeta!) e njeriut?

Ç’bani njeriu me alternativën? – (Ha fort’ e qerrata duel njeriu).
Sokrati kursesi nuk iu pëlqente, – por as derr nuk mund t’u bate
që ta merrte ftyrën e tij. Derr! Vërtet se asht i lakmueshëm
derri, por, sadokudo, do të ruhet dinjiteti njerzuer përpara
botës – edhe se mikroskopike në pikëpamje të tolerancës morale.
Atëhere, në këtë pezullim të njeriut, u zgjua në të ajo gja
që nuk asht prej kësaj bote, ajo gjasend q’i thonë pjesa
qiellore, hyjnore, perëndore e ku dij ma … u zgjue – edhe
njeriu u ba batakçi. Ndroi ftyrat: ftyrën e derrit ja vu
Sokratit, e ftyrën e Sokratit ja vu derrit e në këtë të
mbramin u mushniue vetë. Muer ftyrën e Sokratit të
vuejtun – por vetëm ftyrën – e pjesën e mbrame ja muer
krejt derrit. De iure u ba Sokrat, e de facto ishte derr.
Mbet Sokrati i vuejtun me ftyrën e derrit – dhe mbet të
vuejë edhe mbas vdekjes së vet. (Edhe këtu asht
tragjedia e Sokratistëvet dhe nji arësye se njeriu zgjodhi
të bahet derr). E njeriut – pos në skenë – nuk ja kënde tragjedinë.
Thashë se de iure u ba njeriu Sokrat, por de facto ishte derr.
Krijesat nuk mund ta njofin se asht derr dhe e nderojnë si një
Sokrat. Por ka i herë njeriu nuk mund të mshehi cilsinat e
derrit dhe na paraqitet ashtu siç asht.

Kështu njeriu kalon nëpër shekuj. Në vend që të naltsohet ndër
sfera të kullueta e të shklasi prej hyllit në hyll me hapa
përparimi – njeriu poshtnohet e bahet derr dhe Sokratin e
dëbon të fyem, tue ia vu maskën e derrit.

Qashtu njeriu ja luejti lojën… kujt?.. Vetes! Vetes! – bërtet
morali prej mërgimit.




Ose ose

Ultimatum… një ultimatum plot kërcnim dhe me sharte të
padëgjueme i shpalli njerëzia vetes. Lajmi i ultimatumit
u përplas për granitet e ndërtesave kolosale, u vërvit mbi
majet e qypave që pa ia da tym villin, uluroi në luginat e
maleve të nalta dhe u derdh ndër fusha t’ulta, e jehona e
këtij lajmi dërrmoi themelet e ekzistences njerzore. Ndër
tru të njerzisë u përftue një vibracion dejesh, një vibracion
aq i fortë, sa njerzia qe në rrezik të çmendet. Por njerzia
e sundoi veten. Mbasi ultimatumi ishte tepër brutal e
shartet tepër të rënda, u lëshue kushtrimi. Kushtrimi kishte
formën e një apeli për ndjenja ma të sinqerta njerzore,
prandaj shpejtoi i madh e i vogël, por jo plaku, se ky asht
i liruem nga lufta, mandej dhe si konservativ, atij nuk i
pëlqeu ky lloj lufte. U mblodhën taboret dhe u vunë në
lëvizje. U lëvizshin me entuziazëm… Por ku… ku asht armiku?
Si nuk ia pamë ende gjurmat? – u ngritshin pyetjet në taboret.
Tashti entuziazmi u ftof, u ftof dhe u ba akull. Armët u suellën
përtokë, kundra thneglave, të cilat në këtë rast ishin të pafajshme.
Tek atëherë prisit e taboret, u kujtuen… U suellën përballë
taboreve e në ball të secilit ushtar lexuen një fjali tragjike
në ball, rrudhash të shëmtueme. Njerzia kundër njerzisë, domethanë
lufta në vetvete, me një fjalë tjetër: revolucion! Kështu filloi
epopeja njerzore. Sikur Hamleti n’orë të fundit, qashtu
njerzia pushoi të lozi rolin mashtrues dhe u vu në veprim,
për të pasë përfundime ma konkrete. Vërtet, në veprim u përzien,
tue marrë pjesë atavizmi stërgjyshuer dhe instikti i një
organizmi t’egër, por: “Qëllimi kunorizon mjetet”. Dhe po
deshtën ta dënojnë njerzinë për këtë, asht një padrejtësi!.. se
faji asht tek ajo gjasend që i thanë shkëndija qiellore, hyjnore,
perëndore e ku dij ma, cila zbriti në njerzinë me një çast, kurse
kësaj iu mërzit jeta. Kështu njerzia, pa përgjegjsi lot në një
valle shumë të rrezikshme, me pasionet pa fre, ndërsa një stuhi
e pakuptueshme, si orkestër, lëshon melodina misterioze. Dhe po
njerzia humbi kryet në kët valle – (me njëmijë pesqind!) nuk asht
përgjegjse; dhe po njerzia duel me krye të shëndoshë nga vallja –
meritimi i lavdës nuk asht tek ajo vetë, por tek ajo gjasend q’i
thonë qiellore, hyjnore, perëndore e ku di ma se kjo e bani
njerzinë t’i shpalli ultimatumin vetes. Njerzia në vetëvete kurr s’e
kish ba ket hap kaq ekstravagant.

Alternativë… ose… – ose… ultimatum – nuk asht një paradoks!
Fjala asht mbi këto: a të vazhdojë njerzia të lozi rolin e Hamletit
të çmendun apo të fillojë lojën e Don Kishotit, lojën plot aventura.
(por aventura të domosdoshme!). Plasi ultimatumi në ndërgjegjen
e njerzisë, mbrenda, dhe si eho-ja e tij në tru asht përftue
vibracioni i dyshimit, q’i prin një aktit serioz. Tash sa e sa shekuj
ka punue njerzia, pa ditë, për kompletimin e këtij ultimatumi, i cili
plasi n’orën e ma të madhes krizë njerzore, n’orën e krizës morale
e jo landore, se ky si një polip gjithmonë ka thithë trut e njerzisë.

Mbrapa gjithë kësaj që thashë, nuk dihet një! A ka me sjellë historiku
fletën krejt të re, të shkruejë – apo do vazhdojë fletën e vjetër?
Mos asht dhe kjo vetëm një ironi kohore?




Tragjedi apo komedi?

Gjini njerzuer asht një kitarë e gjallë, mbi të cilën një
dorë pasionale përfton të dridhunat e telave ndër
lodina… tragjike a komike?

Gjini njerzuer asht një kitarë e gjallë, nëpër të cilën
Shejti dhe Katili arrijtën shprehjen e… tragjedisë apo
komedisë së vet.

Gjini njerzuer asht një kitarë e gjallë, ku perëndia ndër
melodina madhshtore të… të tragjedisë apo të komedisë së vet? Kushedi?..

Ting-tung-tang… janë tingujt e kitarës – e zemrës desha me
thanë – të cilët sajojnë një melodi (ndoshta) të pikëllueshme,
një melodi (ndoshta) t’idhtë, siç asht e idhtë bota jonë (Dheu)
në majë të gjuhës së Kozmosit. Ting-tung-tang… tungtangting
asht (ndoshta) gaz, asht (ndoshta) një të qeshun gëzimi,
hovahov, siç asht të qeshunit e të marrit në kryqëzimin
e udhve. Ndoshta? Kushedi?.. Dora, me pasion të ndezun,
lëmon telat e kitarës, ngadalë-ngadalë, pak shpejt, shpejt
ma shpejt, shumë shpejt, e thojtë epshkapërthyese plagosin
[ki]tarën, jo por gjinin! zemrën… gjaku pikon, pikon… teli
u këput melodia vdiq – edhe njeriu!

Një krijesë e dorës së mbrame i shpalli përdhimtimet e veta
kufomës t’ish-njeriut, ndërsa në sy shkëlqente një lot
krokodili, ku u pasqyronte tragjedia e kufomës. Një krijesë
tjetër, e dorës së parë, u qesh, u qesh aq fort, saqë iu
zhgatrruen qejnat e ftyra merr një të dukun të shëmtuem.
Ishte të qeshunit e njeriut përpara fatalitetit komik. E Mira,
e Keqja, Perëndia, prej territ, nëpër njeriun, erdhën në dritë,
edhe nëpër njeriun kanë me u zhdukë në terr. Mbrapa tyne
ka me mbetë një nënshtypje e pacaktueme, e cila ka me u
fundosë në gjinin e jetës me harresë të plotë. Por tash,
gjini njerzuer asht skena ku e Mira, e Keqja, Perëndia
shfaqin dramë mnie e dashunie, përbuzje e simpatie, dëshirash
e apatie, adhurimesh e mallkimesh… e tue shfaqë dramën
luftarake, me një shkathtësi artistike dhe me një madhështi
teatrale ngulin thika të mprehta, lëshojnë shëgjeta të
helmueme e vjedhin plumbin e vluem ndër gji njerzore
dhe bërtasin me brimë ngadhnjyese. Lufta e fitueme,
tragjedia përfundohet me një “Te Deum majestoso”, me
një “Te Deum Laudamus” plot sinqeritet të qelbsuem.
Kjo “Te Deum” asht aventura e një operës komike që quhet
pagja: Tragjedi – komedi… e kështu gjithnjë. Ku tragjedia
lindet aty asht komedia mik i grishun, kumar, dhe përkundrazi:
ku komedia lindet, aty asht tragjedia mik i grishun, kumar.
Kësaj i thonë Tragjikomedi; ose: tragjedi komike-komedi tragjike.
A e kuptoni? Në mos e kuptoni, t’u bije ndër mend ajo
“Qeshu, paljaço, ndërsa zemra të pëlcet!” – atëherë do ta kuptoni.

“Qeshu paljaço, ndërsa zemra të pëlcet!” – Njeriun – paljaço e krijoi
absurditeti për me argtue hyjtë e natës, dritën e ditës
dhe krijesat e dorës tjetër. Të gjithë këta presin prej
njeriut të qeshunt e tij dhe qashtu me ia fillue një të
qeshuni universal, me ia fillue një të qeshuni që ka
për të tundë Kozmosin me planetat dhe sferat ne te… – ndërsa
njeriut zemra do t’i pëlcasë, zemra do t’i pëlcasë se jeta i
mvaret nga ai të qeshun, mvaret nga mshira e planetave të
pamshirta, mvaret nga ndjesa e sferave të pandjesi, mvaret
nga absurdi i cili e krijoi. Kjo asht gja shumë e
vështirë – e aspak ngushlluese – për “un roseau”, çka asht
njeriu përpara Kozmosit. Tragjedia e njeriut asht në ndjenjën
e madhnisë së tij e komedia asht në ndjenjën e imtësisë së
tij, prandej: “Qeshu, paljaço, ndërsa zemra të pëlcet!”
Kjo asht një Tragjikomedi!.. ose, prralla e ndjenjave njerzore,
po ju pëlqeu.




Një refren i qytetit tem

Zotni, zotni, të lutem, zotni, ma fal ndoj send!
— asht një refren, një refren i bukur i qytetit tem.
Kur mëngjezi përtrihet ndër rrugat e qytetit, rrezet e diellit
fillojnë të ngatrrohen nëpër kambët e njerzvet, hiet e
automobilavet e karrocave fillojnë të rrëshqesin nëpër
dhe – atëhere ndër trotuare ja fillon një refren, refren’
i bukur i qytetit tem: “Zotni, zotni, të lutëm, zotni,
ma fal ndoj send!”

Kush mund ta shprehi bukurin’ e këtij refreni? Mozart,
Bethoven… hahaha! Kët melodi mund ta këndojnë vetëm
trotuaret e qytetit tem, e ta dëgjojnë vetëm qytetarët
tonë. Dhe të kënaqen.

Se qytetarëve tonë shumë ua kanda muzikën. Prej mëngjezit
deri në mbramje po një refren dëgjojnë dhe nuk mërziten.
Kurr ata nuk ja kanë dhanë rrugat (dhe lekun) një kangëtarit.
Jo! – se janë adhuruesit e muzikës. Sidomos bukur tingëllon
ky refren në muzg të mbramjes: rrugat e qytetit marrin
një dekoratë romantike (si janë të paraftyrueme nder
piktura në koloritë), njerzit, të kënaqun me jetën e ditës,
shkojnë të kënaqen dhe me jetën e natës, qielli qeshet si
një virgjineshë e buzët e gjithkujt janë gati t’i apin
ka një të puthun dashunije… e në mest të gjithave: refren’
i bukur i qytetit tem. A jeni në gjendje t’ja paraftyroni
vetes gjithë ket lumni?

* * *

Për këtë që do t’ju tregoj ma poshtë, nuk dij t’ju tham a
asht andër a zhgandër.

“Zotni, zotni, të lutem, zotni, ma fal ndoj send!” – dhe si
klysh i bukur (i bardhë, i zi, a i kuq) që të zotit i kërcen
dorën t’ja lipijë – q’ashtu një djalë dhetë a dymbëdhetë
vjeç tue kërcye kamblikaçik, ecte pranë një njeri-zotni.

Ngadalë, lehtë e tërhiqte për kin të palltos, por lehtë,
shumë lehtë se kish frikë mos të zgjojë mnin e zotit, e
perëndisë, e dreqit, mnin e këtij njeriu – zotni desha të
them; pa pra lehtë e tërhiqte dhe i këndonte:
“Zotni, zotni, të lutem, zotni, ma fal ndoj send!”
Por njeriu zotni notonte ndër mendime: sezona e re vjen;
sezona! sezona! sezona! dhe gjithnjë sezona; ndrron sezona,
do të ndrrohet grueja, aj, fëmitë – si e lypë sezona.

Me këto mendime i okupuem nuk e kish në mend lypsin e
vogël (as “bira e mbrame e kavallit”), të cilin nuk
e trazojshin as pak sezonat, por i cili mendonte në
heshtje, tinzë, se sa mirë do të ushqehet ky zotni,
sa pallto të ngrohtë, sa këpucë të bukra ka…
Dhe i shtypun, prej këso mëndimesh, tue tërheqë ma fort zotnin,
i këndoi me za të naltë: “Zotni, zotni, të lutem, zotni,
ma fal ndoj send!” Tash njeriu-zotni, befas u suell,
dorën e vrazhdë e hodhi në ftyrë të lypsit të vogël: nuk
meriton as një gogol – në kërcnim i tha, dhe shkoi pa i dhënë
gja. Jo – po! I dha ftyrës së zbehtë një të rame. Prej krahnorit
fëminuer një e fshame vrejtjen e kalimtarve solli.
Shiko! Shiko! – tha njeni – lypsi i vogël do të vjedhi!

Kalimtarët mendojshin si djali deshti t’i vjedhi prej xhepit
ndoj gja zotnis, e se ky për këto arësye i ra. E lypsit të
vogël gjaku prej zemrës në ftyrë drodhi, dhe, si një zog bishe,
i ndjekun, fuqin fëminore mblodhe e u dha në të hikun.
Ngitte, pa pra ngitte, pa mshirë frika e nxitte, e se djersa
shpinën e ftyrën ja late ai nuk u ndalte; por mendonte një
birë, një birë të vogël e larg botës ku ngadalë, tinzë do
futet dhe aty të vdesë uje.

Një djalë tjetër, ma i madh, e shikonte lypsin e vogël si
ngitte dhe, tue iu qeshë me za, i briti: “Hej picorr, ku
në dreqoll kaq vrap je nisë? Ndalu!
A të bje në mend si e kemi ujdisë punën at ditë? A kujtohesh
si e kemi ba: un ty me të gjuejtë në krye me gjithë të holla
që kam në dorë, e ti mandej me i marrë… a je në fjalë?”

— Po, por mos më bje fort. Më len t’u ve syvet duert, mos të më verbojsh.

— Mirë. Hajd shpejtë! Haha, pse dridhe? A po ke frikë?

— Jo… por po ndjej uri.

— A?… a nuk ke frikë… – dhe fill e në krye me kërcnim djali e
gjuejti, monedhat u shpërndanë me tingullim, e kryet s’e
luejti lypsi i vogël, lypsi i mjerë; por, mandej, pa fuqi,
i lodhun u ul ndër gjuj dhe me buzëqeshje filloi lekët me
mbledhë. Në ball’ të tij, dielli shkëlqente në një pikë
të kuqe: ishte gjaku.

Jo, jo – Këjo nuk qe andërr, por zhgandër, – se një kangëtar,
me refren e ngjarje i inspiruem, por gabimisht i inspiruem,
por gabimisht i inspiruem, gabimisht këndoi – kështu:

Prej mshirës së pamshirve

lypsi [i] vogël gjallonte.

Jetën e rrokullonte

nëpër udha të ndyta,

nëpër pragje të ngurta,

ndër besime të rrejta.

Por një ditë, kur mshira e diellit shteri,

në gjoks ndjeu si e theri

një dhimbë e re – që mnia

e përfton ndër flija të skamit.

Dhe – dje lypsi i vogël,

por sot diçka tjetër –

si Ahmarrës i vjetër,

një fjalë të randë mendonte

Botës t’ja diktonte…

Fytin e gërdhishte

Fjalën për me nxjerrun,

që mnia e kish shterun

dhe që në gjuhë vdiste…

Por i hutue, mbet ndejun

në kryqzimin e udhve…

Rrotat e autve

shpejt mbi të kaluen

dhe e qetsuen.




A do qymyr, zotni?

Dy thasë qymyr mi kal. Pranë, malsorja. Trotuari me blok dyqanesh
djathtas, ashtu edhe majtas. Kali dhe malsorja në parakalim. Qymyri
në konkurs. Shikon njeriu artist dhe ia prish sytë kjo dis-harmoni.
Një disonancë e vrazhdë. Malsorja i fryn hundët, prodhimin e
njesh për trotuar dhe gishtat i fshin për xhubletë. Veprim i
thjeshtë, por motiv delikat për një piktor. Thupra në dorë të
malsores shkrryhet përtokë dhe shkruen një vijë kilometri gjatë
rrugës. Q’ashtu malsorja nënvizon mendimet e veta.

— A do qymyr, zotni?

— Sa?

— Dymbëdhetë lekë… Po ndalu, thuej ti sa. Pse po hik?

— Në kët vapë dymbëdhjetë lekë? – pyet një tjetër tue perqeshë.

— Po sa jep ti, pra?

— Jo, mue nuk më duhet.

— Vërtet vapë ban. Pa kujt i duhet qymyri. Po e mbaj dhjetë lekë,
mendon malsorja dhe hec nëpër hije rrugës së qytetit. Kali lëviz në
symbyllë. Ndoshta andrron. Tash në pleqni andrron dashnin’ e
dikurshme të pelës. Malsorja s’e nget. Nuk e trazon në knaqsi të
tij të pamvarshme. Asht duruese. Kur dalin në diell, përdhe shkrryhet
një hije.
Dy hije. Dy hie të ngatrrueme, të kapërthyeme, hieja e kalit dhe
hija e malsores. Nuk mund ti dallojsh këto dy hie. Nuk mund t’i këputish.
Njana pa tjetrën nuk shkojnë. S’kanë vlerë. Se vetëm bashkë përbajnë
një tansi. Një tansi jetsore. Krk-krk kthehet qymyri në shtëpinë
të kalit, krk, krk, krk dhe krizmat monotone të patkojve të kalit,
që ndeshin për gurë. Malsorja çon kryet. Shikon diellin… koha me u nisë.
Me u kthye në malsi. E qymyri s’u shit. Vendosi ta japi ma lirë.

— O ti djalë, sa asht sahati?

— Djaloshin e tërheq bukuria e malsores. Miqësisht i afrohet dhe i
thotë sa asht ora. E pyet sa e mban qymyrin. Ban pazarllëk, edhe
pse s’ka qëllim ta blejë. Por malsorja asht e bukur dhe e re. Pse
mos të kuvendojë pak me të? “Asht e ndytë, – konstaton djaloshi.
Sa teveqelë janë këto katundarët. Nuk të kuptojnë. Duhet me i
thanë… dhe atë që nuk thohet”.

Kështu mendon djaloshi dhe e shikon malsoren si bir zotnie shërbtoren
e re të veten. Teveqele! Teveqele! S’kupton asgja! Dhe djaloshi
shkon në punë të vet. E malsorja fillon të shqetësohet për kthimin
në malsi. Shikon diellin, si gjithnjëi po afrohet nga perëndimi. Si
ka për t’u kthye në malci nëpër terr? Me të vërtetë, ajo nuk dron
prej lugetënve dhe bubezhelave por… T’ishte plakë nuk do kishte
aspak frikë, por… Kujtohet si nja dy tri herësh i janë vu mbrapa
do njerëz, dhe së pari nuk dinte se ç’lypshin prej saj… Pra, nuk i
ndron bubazhelat si qytetarët, por njerëzit… Njerëzit i ka ajo
frigë. E pse? Pse asht e re dhe pak e bukur.

— Një dhimbë e kandshme shtrëngon zemrën e malsores.

— Sa e ke at qymyr fisnike?

Malsorja siellet. E njef njeriun q’e pyet. Ja ka shite edhe nji herë qymyrin. I thotë:

— Tetë lekë!

— Jo, shtrejt e ke… Më ke idhnue atë ditë, – i thotë njeriu dhe shikon majtas e djathtas.

Malsorja qeshet, disi e turpnueme. E mshef ftyrën. Kuqet. Nuk i çon sytë në njeriun. Pyet e frigueme:

— Sa për ty pra?

— Pesë!

— Merre shtatë!

— Hajde për gjashtë! Malsorja rri pezull.
Mendohet. Shikon diellin – Ja pash hajrin! – thotë, dhe i shkon
mbrapa blesit. E ai njeri q’aty, ai që tash po ec përpara saj, peshon
shumë randë në kujtesën e malsores, e cila kuqet e skuqet nga turpi.




Në Kishë

Në qytet tonë asht një lagje… E n’at lagje asht një kishë.
Mbrenda në kishë asht një lyps, në të cilin jeton një dëshirë:
me jetue.

“Eni tek unë ju të dëbuemët dhe të përbuzunit e këtij
shekulli, – ka thanë dikur zot i kësaj kishe, – se tek unë do
të gjeni prehje…”.

Lypsi ka ardhë. Dhe me të vërtet ka gjetë prehje. Lagshtina e
kishës e fashiti të nxehtit e trupit të tij që gati e përvëloi.

Jashtë asht zheg. Dielli asht aq marrisht i nxehtë dhe aq egër
të lëmon, saqë të rrahin tamthat, si të rrahunat e farkatarit
mbi hekurin e kuqun. Sa mund pati lypsi derisa mrrijti në kishë!
Si për sherr, vapa s’e lente të eci ma shpejt. Kollaj mujshin
dhe me e zanë. Por edhe vapa e shpëtoi. Se polici që e ndiqte
ishte aq i shndoshët, saqë rrezikonte veten të shkrihet si dhjami
në fultere, po qe se vazhdonte ndjekjen. “T’i hajë dreqi ata
pes’ a gjashtë lekë, për të cilët u dyshue në lypsin! – mendonte
polici. T’i hajë dreqi! Ndoshta dhe lypsi nuk i ka marrë.”
Por lypsi nuk donte ta përgënjeshtrojë at dyshim. Jo për gja tjetër,
por pse, si njeri i ndershëm, nuk ka qejf të dali para gjyqit.
Ka të drejtë! A nuk bajn njashtu dhe tregtarët e parë të
qytetit tonë? – E kush mund ta dyshojë në nderen e tyne?
Me dalë para gjyqit edhe si i pafajshëm – asht turp në sy të
popullit tonë.

E lypsi në kishë… Rrin në bankë dhe kënaqet në freski. Oh sa
mirë asht me ndejë, me u shplodhë e me qenë i siguruem me bukë
për dy ditë…

Gjashtë lekë! Edhe tri ditë mund të kalosh me gjashtë lekë.
Një, dy, tre, katër, pesë, gjashtë lekë. Tik-tik-tik-tik! Një
frat, në thellsi të shejtë mbas lterit, trazohet me kët tingllim
monedhe. E qet kryet mbrapa shtatores së një shejti. Por asgja!
Shef vetëm një lyps, i cili me shuplaka të njituna i lutej zotit.
Edhe lypsi, i hutuem, shikon kryet e padres. Frigsohet. Gadi
asht të besojë se po ngjet ndoj mrekulli. Por jo. Ishte kryet e
padres. U diktue. Kur u zhduk kryet, lypsi vazhdoi t’i lëmojë
gjashtë lekët dhe t’andrrojë ma tepër dhe të knaqet ma tepër
se tradhtari Iskariot me tridhetë q’i fitoi, kurse e shiti
Mësuesin e vet dhe t’atij padres.

Dalngadalë, n’andrrim e sipër, lypsin e zu gjumi në bankën e
mbrapme të kishës, – gjumi i tij ishte i qetë, si gjumi
i njerzve pa kujdese jete.

Qetësia e kishës filloi të trazohet… kapela të kuqe e të zeza,
petka të bardha e të kaltërta, çarapë të mëndafshtë e pambuku,
fytyra me mustakë dhe pa mustakë, të qeshuna e të
ngërdheshuna – besnikët vijnë të ndëgjojnë oratorin e mbasdrekes.

“Vërtet, me të vërtetë po ju tham, – bumbullon padreja prej
së nalti dhe shi e breshën e lëshon mbi mkatarët. Të gjithë
besnikët i kanë la dhe dlirë veshët e ndëgjojnë fare mirë. Pleqt
kanë hapun gojën. Një plakë qeshet simbolikisht. Dy të reja
grinden me shejat e duerve: “A asht rrue padreja sot, a dje?”
Një vajzë knaqet me rreze t’ylberta që kanë ra në zhgun të
padres tue përshkue nëpër dritoret bojna-bojna… Dhe oratoria
shkon krejt mirë. Por kur padreja filloi t’u kërcnohej atyne
që vjedhin, dhe n’atë mënyrë e preku n’intimitet lypsin,
ky u çue, duel jashtë, e te dera, mbasi plot mni e nderoi padren,
me një të shame, pëshpriti: “Po si do të jetoj unë?.. këtë
kurr s’ma the. E unë, pra, due të jetoj!”




Ngjarje pa lëvizje

Hyjo, hyjo! të marroftë zoti! Hyjo! të hangërt dreqi! – Por
më kot… Kali s’ec. Asnjë hap s’mund ta bajë para. Barra ishte
tepër e randë.

Fishkllonte kamzhiku nëpër ajër, binte dhe u njitte për trup të
kalit; fishkllonte, binte dhe u njitte pa pra. Kali, ku prej të
rrahunit e ku prej peshës, ishte bam dhe përgjysmë ma i vogël.
Trupi i djersitun iu ba si një lamsh dejesh, të cilët kërcejshin
nën lëkurën e trupit të tij. Kryet, në vuejtje i shtrime përpara,
ngjante se tashti po shkëputet nga trupi dhe po rrokulliset në pluhun
nën kambë, të cilat rraheshin përtokë, përkuleshin, dridheshin…
Kot! Se barra ishte tepër e randë.

— Hyjo! hyjo të pasha hajrin, – filloi njeriu me të butë ta ngasi
kalin dhe e muer për zengji. Kalit i dridheshin vrimat e hundës,
i mbylleshin ngadale syt dhe përsri hapeshin pa fuqi, për ta pa
mjerimin e vet dhe njeriun.

N’ata dy sy, q’aq u ngjajnë syve të njeriut, ishte i shkruem
fundi i jetës së tij. Nga ata dy sy pikojshin (në mënyrë si ke njeriu!)
dy pika të një langu ndërpamës… Si t’ishin lote. Ata dy sy, të një
lande pa ngjyrë, pa lëvizje, pa jetë, flitshin për një barrë që
then kurrizin, flitshin për mjerimin e krijesave të kësaj bote,
flitshin për një kufomë. Kali, bota e mjerueme – e fundit: kufomë.
Një kufomë e gjallë që si fantom i rri kundruell përgjegjsisë së
ndërgjegjshme. Kali, bota e mjerueme – e fundit: kufomë… e cila
gjithnjë flen në tru të njeriut të ndërgjegjshëm dhe ai zu të qelbet.
Të githë eksperimentet e bamë deri sot vetëm që shpejtuen kalbsinën e kufomës.

Më dhimbsej kali që pësonte gith’at barbarizëm prej njeriut.
Më dhimbsej, se edhe ai ndjente si unë, vetëm që nuk dinte ta
thoshte dhimbjen e vet. E këtë ndoshta pritte njeriu që t’i ndalojë
mizorinat e tij. Shokut tem, që u gjet pranë meje, i thashë me
dëshprim: – Ai njeri, që aq e mundon at kafshë, a meriton t’i hudhen
në shpinë të gjithë ata gurë që janë barra e kalit të mjerë?

— Jo! – ish përgjegja e shokut tem – se edhe ky njeri ka kamxhikun
e vet që fishkllon dhe e rreh ndër ndjenja, asht kamzhiku i
pamshirë i jetës; ti harron se ky njeri mundet me pasë te shtëpia
katër-pesë palë duer të vogla që nuk dijnë asgja tjetër, veç bukë
me lypë. Mbas këtyne fjalve mjaft, por jo krejt t’arsyeshme të
shokut, unë shikojshe njeriun, kalin, karrocën, të gjithë të
kryqzuem në një gjendje mundimi e dhimbjeje të jashtëzakonshme
dhe nuk dijshe kush ka të drejtë: kali apo njeriu, unë apo shoku i em?
Ndoshta dhe kali, dhe njeriu, dhe unë, dhe shoku i em, ndoshta asnjeri.




Vetvrasja e trumcakut

Dhe trumcaku vuente nga melankolia. U lind në një vend me
të vërtetë të shkretë. Në vend të barit bijshin qimet e derrit
e në vend të pemve – brinat e një shtazës parahistorike. Dhe në
kët natyrë – e cila nuk mund të quhet natyrë – kush mos të
bahet melankolik? Dihet se një trumcaku s’i duhet shumë për jetë,
por natyra, e cila nuk ishte natyrë, s’i epte as aq.

Mos pyetni si e tek u gjet trumcaku n’at vend, dhe si e tek u
gjet njeriu në kët pikë kozmike; nuk dijmë shumë. Hipoteza dhe
andrra. Miliona vjetësh dhe një fjalë goje, si për shembull:
“…të bahet dritë! Dhe drita u ba!” – A shifni? Një fjalë
magjike! Hokus-pokus! Sa bukur!

Dhe unë thash: të lindet trumcaku në një vend ku në vend të
barit bijnë qimet e derrit e në vend të pemve – brinat e një
shtazës parahistorike.

Njëherë trumcaku qëndroi mbi një brenë. U mërzit të shikojë
qimet e derrit, u mërzit të fluturojë prej brenës mbi brenë.
Nga mërzia dhe idhnimi mbylli syt. Ra në pikllim melankolik.
Njeriu me temperament melankolik asht inteligjent. E inteligjenca
në kuptim ma të hapët të fjalës, pakkuj i solli qetsi dhe të mirë.

Dhe trumcaku, në majë të brenës e në kulm të melankolis, vendosi
të vritet. Plot ironi filozofike shikonte rreth përqark vetes
e vendimi i patundun mirfilli pasqyrohej ndër syt e tij të
dëshpruem. Cicrroi një herë, cicrroi dy herë; cicrroi tri herë.
Mandej një crrrr e gjatë e plot mallëngjim ishte porosia e tij
e fundit. Testamenti i dhimave të tij. Dhe, pa u dhanë krahve,
këcej prej brenës… ra mbi një qime të derrit, të gjatë e të
mprehtë si thika, dhe u ngul mbi të.

Trumcaku i ngulun mbi një qime të derrit. Me krahët dhe puplat
e tij lonte era dhe e sjellte rreth qimes, si sillet dhe gjeli
metalik në majë t’oxhaqeve tona. Atbotë frynte veri.

Ç’ka janë këto kapërcime logjike! Ka me bërtitë ndokush.

Po, lexues i dashtun e jo i cekët. Po! A pak po kemi kapërcime
logjike, morale dhe dogmatike në botën tonë reale? Pse po
zemrohe dhe po don me më gjykue për disa kapërcime logjike
askuj damsjellje?




Luli i vocërr

Askush s’e njef Lulin. As shokët e tij, që përpara tij lozin,
nuk e njofin. Ma mirë me thanë se e njofin, por ata lozin për
hesap të vet e Luli i shikon për hesap të vet. Sot gjithkush
ka punët dhe telashet e veta, ashtu dhe fëmijtë, ashtu dhe
Luli.

— More Lul! Shumë heret ke fillue me shikue punën tande!

Kur Luli hyn n’oborr të shkollës, buza i qeshet nga pak,
por askuj, asnji fjalë s’i thotë. Ecë ngadale, tue shikue
djathtas e majtas, po gjithnji tue ecë deri sa të mbrrijë
në cak të vet. Aty, te dera e rruginës shkollore, shumë i
pëlqen të qëndrojë. Aty asht caku i tij, i praruem me rrezet
e ngrofta të diellit në këto ditët e vjeshtës. Mbështetet
Luli për mur, grushtat e vogjël i shtje ndër xhepa, hundën
picrroke të kuqun nga të ftoftit e mëngjesit ja sjell diellit
dhe…shikon. Gjaja që ma tepër tërhjek vëmendjen janë çizmet
që i kanë të veshun disa shokë të tij. Sa të bukura janë!
Si shkëlqejnë! – mendon Luli dhe pa dashtje i shkojnë sytë
ndër tullumbat e veta, nëpër të cilat shifen fare mirë të
pesë gishtat e kambëve të zbathuna. Nga kurreshta i afrohet
nji shokut që ka çizmet ma të reja. Ulet dhe shef në lustrin
e çizmes kambët e veta të zbathuna – aq shumë shkëlqejshin
çizmet!!! Mbasi shoku me çizme fluturoi, Luli ngadalë shkoi
te caku i vet, në diell, t’i ngrohi kambët. – Por kur s’ka
diell, si ia ban i shkreti Lul? Ndoshta ia bajnë hallin
apostujt e mëshirës dhe të dashunis…

Ndoshta, ndoshta…

Nganjiher i afrohet mësuesi Lulit. Dhe kur Luli e ka ftyrën
e dlirë dhe pa puça, mësuesi ia ledhaton faqet, gushën, e
Luli i afrohet, ja merr dorën, e shikon me sy pëllumbi, dhe
kishte me dashtë t’i falë diçka mësuesit. Por vjollca nuk ka.
Veç në i faltë tollumbat e veta, që kanë hapun gojën si me
dashtë me e hangër mësuesin. Po, po, tollumbat e Lulit të
vocërr kanë me e hangër mësuesin.




Zoti të dhashtë!

Dikush trokit në derë…

– Kush a?

– A po na fal ndoj send, zojë?

– Zoti të dhashtë!

– Më fal ndoj send, të dhashtë Zoti shëndet…

– Hajt! Zoti të dhashtë!

Por lypësi e din se ç’do me thanë “Zoti të dhashtë”: mos me pas kurr, mos me ngranë kurr. Prandaj me ma tepër fuqi i bie derës. E tash përmrenda asht zani ma i rreptë:

– Hajt more! Zoti të dhashtë! A merr vesht?

Lypsi doemos i duhet me marrë vesht. E len atë derë, msyn të dytën, të tretën, të katërtën – e kështu me radhë, të gjitha dyert e asaj rruge. Kjo rrugë sot për sot asht fusha e veprimit të tij. Nesër asht ndoj rrugë tjetër.

Fushat e veprimit të qytetarit tonë janë të ndryshme. Dhe ndryshojnë njena fushë nga tjetra, siç ndryshon parajsi nga ferri, me të gjithë variacionet pitoreske dhe mallëngjyese. E lypsit, që trokit nga dera në derë, diku ia falin ndoj send, diku i thotë zoja e shtëpisë: s’kam besa – dhe lypsi atëherë asht i butë, shkon tue mbajt mend këtë derë, me ardhë ndoj ditë tjetër.

Por at “zoti të dhashtë” lypsi s’e duron, s’don ta dëgjojë. Ai e din mirfilli se ç’do me thanë “zoti të dhasht’”. Edhe atë, i cili përcjell me këto dy fjalë, ai fillon ta mnijë. Kurr ai s’i ka ndamë këto dy fjalë njenën nga tjetra. Kudo që dëgjon fjalën “zot”, ai pa dashje ia shtonte atë “të dhashtë” dhe në tru të tij u krijonte diçka që s’kuptohet e që mnihet. Se ai ishte i sigurt se “zoti të dhashtë” do me thanë tallje.

Një ditë, me një buzëqeshje ironike, duel lypsi nga një ndërtesë me kryq në majë, se aty kishte vështrue këto fjalë: “Zoti që kujdeset për zoqtë e qiellës, s’ka me i lanë njerëzit të vdesin nga uja”.

Hëë – thoshte lypsi tue dalë – sot nuk asht nj’ashtu. Zoti ndoshta kujdeset për trumcakë edhe priftent, por për mue s’e besoj. Mue dhe shokët e mi, po na harron bota e si mos të na harrojë Zoti, që s’na ka parasysh. Por thonë, se zoti… këtu lypsi preu mendimet dhe shpejtoi mbrapa një plaku me bastun.

– Zotni, të lutem, më fal ndoj send…

– Zoti të dhashtë!

Lypsi shtrëngoi dhambët për ta ndalë gjuhën, e cila ishte gati të kalojë kufirin e njerzis. Shtrëngoi dhe grushtat, e thonjt që tash sa kohë nuk i kishte të preme, iu ngulën në dhanat e duerve. Përpara vetes nuk shef asgja tjetër, veç objekte mnie. I bjen ndër mend, koha kur s’ka pasë nevojë me lypë. Përkundra. Kujtohet si i ka ndihmue lypsat që vijshin ditë shtune në prakun e dyqanit të tij, kur ishte farkatar…

E sot? Atij pak kush i ndihmon, pse janë shumë lypsa. Kujt i epet ma parë? Arsyetonte lypsi së fundi. Por mnija vetvetiu, pa arsye, rritej e pushtonte zemrën dhe trunin e tij dhe m’at çast donte të shfrejë në një mënyrë makatare tue rrahë hekurin e kuqun. E kur nuk ka hekur dhe çekiç, puna del e dyshimtë dhe e rrezikshme.

Prandaj me taktik, zotni, mos thoni “zoti të dhashtë!”.




Programi i një reviste

Politikë – jo!

— Jo! Jemi dakort. Se politika s’ka nji themel të shëndoshë, s’ka ligj, s’ka rregulla, s’ka kllef. Madje s’ka as moral – ia shtoi një redaktor moralist, tue i shikue kolegët përmbi syza. Ky redaktor, asaj dite për drekë, në vënd të bukës, pahiri, futi në gojë një cep të librit “Morali fetar” dhe kur pa se nuk shkon, e pështyni. Mirëpo zotnia kishte te shtëpia fëmitë; e fëmitë – si thotë pedagogjia moderne – janë majmunë, prandaj, kur e panë t’anë tue pështye, ia nisën edhe ata fuj, fuj, fuj.

— Politika asht një kameleon, i cili – dihet – simbas vendit ku gjendet, merr edhe ngjyrën. Të mendojmë se kameleoni gjendet mbi një shkrep, dhe, natyrisht, merr ngjyrën e shkrepit. Ta dëftojnë me gisht dhe ti mezi e dallon nga shkrepi. Lëshohe turravrap me e xanë, por kthehe me trofej në ballë, si me pasë qenë në Luftën e Trojës. Balli yt asht bamë dhe një herë ma i madh në të përpjekun me shkrepin. Se kameleonin tash e ke, tash s’e ke. Të iku.

— Qe një definicion i politikës, po qe se mund të ketë politika definicion, – tha një tjetër redaktor.

— Politika s’hyn në program të revistës sonë!

— Jo! jo! – përsëritën të gjithë redaktorët, tue e pasë ende të freskët kujtimin e atij që donte me e xanë kameleonin. Asht e rrezikshme politika, – i përsëritshin shoqi-shojt tue ia pohue me krye.

— Mos harroni, zotni, se revista jonë do të jetë ideale!

— Bravo! Ideale!

— Do të ketë për qëllim arsimimin dhe mbrojtjen e atyne që nuk kanë mbrojtje! Do t’u fryjë në sy atyne që u ka hy lecka.

— Ashtu…

— Do të zgjojë komtarizmën!

— Sidomos! Se ndërgjegjja komtare flen, flen, e flen dhe duhet nji katërdhetedysh…

— Pssst! – e shutitën folësin e pagdhendun, i cili ishte postaxhia i revistës.

Në fund të fundit u përpilue programi për një revistë ideale.

Do pllakata të mbinatyrshme u ngjitën nëpër shtylla të qytetit, e disa prej tyne ua mbyllën dritaret shtëpive përdhecke dhe njerëzit përmbrenda mbetën në terr…

Në nji rrugë, kah për ditë kalojshin katër mica, tre njerëz dhe ndonjë gjel me pulë, në atë rrugë nji viç u ndalue përpara pllakatës së kuqe e brinat i mbërtheu në shtyllë. Si shifet, ishte farefis me torot e Spanjës.

— Luftë! Luftë! bërtitshin njerëzit tu u mbledhë para nji pllakate në rrugë kryesore. (Nga shkaku i luftës Italo-Abisine, popullin e kish rrëmbye psikoza luftarake). Mezi u gjet nji gjysmë njeriu, gjysmëzotni që ta këndojë me za: Revistë ideale! – “Uf, me halle” – ia priti nji grue bubikofe dhe vazhdoi rrugën me hap ushtarak.

Mbasi populli nuk dinte të lexonte, revista ngeli pa u shitë. E për botimin e numrit të dytë nuk kishte të holla.

— Të kërkojmë subvencion! – vendosën redaktorët.




Qershijat

Qershijat janë pjekun, janë bamë kuq si gjaku dhe në malsoren
e re asht pjekun fryti i dashunis. Rrin malsorja në prak të
kasolles dhe në ftyrë të zbehte të sajën skuqen buzët mu si
qershijat në degëz. E qershija ka mbajtun mirë. I janë randue
degët dhe varen gati me u thye. Dhe malsoren e re e randon
barra nën zemër e nuk mundet me u çue, me këputë një degëz.

Qershija dhe malsorja janë randue nga frytet e veta e natyra
kënaqet dhe qeshet. Por kush dëgjon qeshjen e saj?

Malsorja lakmon qershijat e kuqe. Lakmon qershijat për me shue ujën,
se ka do kohë, që edhe misri u ka mungue. Kokrrat e fundit te tij
i ruajtën për farë. Nesër duhet me i qitë nën dhe, dhe mandej me
pritë derisa të bahet misri i ri. E për do kohë, misrit kanë me
i xanë vendin qershijat. Dhe malsorja e re si pranvera, me sy të
kaltërt si qielli e buzë të kuqe si qershija, vuen… vuen nga
uja. Shikon përtej kodrave dhe maleve, mbyll sytë, shikon…
Shikimi i saj i molisun, i mërzitun… Gjithshkafja i asht mërzitun,
vetëm jo jeta. Sado e keqe që asht e mjerueme, pa bukë – jeta
prap asht e dashtun. Jeta në vetvete përmban një gëzim, gëzimin
e të qenunit. E malsorja e re, pos këtij gëzimi, ka edhe një
gëzim tjetër, gëzimin e natës. Kur shtrohet nata, dhe ajo
shtrohet në shtresa pranë burrit dhe u lëshohet përkëdheljeve
të tija mashkullore. Dhe harrohet vuejtja e ditës, uja në
gëzimin e mahnitshëm të një çasti. Këto gëzime të natës i
dhanë barrën e randë, por barrën e kandshme, të dashtun me
zemër ngushtë të lidhun. Shikon qershijat, me i keputë
s’mundet se janë të nalta, e në vjetin e kaluem, vetë i asht
ngjitë pa farë zorit, – por, me t’avitunit të ndoj burrit, ajo
shpejt u hudhte në tokë. Po, se veshja nuk ishte e plotësueme.
Mendohet malsorja dhe idhnohet pse nuk mund të këpusë qershija.
Por idhnimi në fund te fundit përkon me një dhimbë të kandshme
tue mendue se barra, e shkaktueme nga gëzimet e natës, i ka
fajet. Ah nett, nett! T’errta e të dashtuna! Kështu mendon
malsorja, thjeshtë si asht e thjeshtë dhe e natyrshme dëshira
e rinis së saj.

Në prak të kasolles del një plakë e keqe, tue i mbyllë sytë
përgjysmë nga se drita e ditës pranverore asht në kulëm të
shkëlqimit dhe e verbon. E reja don me i than për qershija,
por i vjen turp. Prandaj çohet vetë, lëvizet ngadalë si një
barkë me vela kur nuk ka erë, merr një hu të gjatë dhe vehet
me këputë një degë. Por shpejt e shef se kot mundohet. Një
djersë e lehtë e ftohtë i arrin shtatin e molisun e lëshon
hunin dhe ulet nën qershi. E plaka në prak të kasolles s’tundet.
Ka zbërthye këmishën e ndytë si qiella e dimnit, dhe ose numron
të hollat ose ban ndonj punë tjetër. Po të hollat ku t’i
gjejë? Atëherë ban at punën tjetër. E shikon e reja, e din
se edhe ajo vetë do bahet si njajo plakë. I shkon në mend
burri, tash i fortë si lis i ri, por që do të plaket e do
të bahet mu si Rexh Meta, i cili kur vjen, kthen ashtu kot,
e shikon me sy të ndytë edhe me fjalë ma të ndyta e ban m’u
qeshë burrin e saj dhe plakën. Si me qenë ato fjalën ngushllim
tash në pleqni! Por ah! Ndjeu një dhimbë në bark. Ah! Me qenë
çikë… ishalla… Por edhe djalë me qenë, s’ka gja; vetë
ka me i fitue qeset për me ble çikën për vete.

— O Nano!

— Ç’ke, nuso?

— A ka m’u kthye shpejt burri?

— Po ku vojti?

… Dhe nusja vazhdoi me shikue qershiat se uja gjithnjë e ma tepër
po e pushton e një molisje tjetër gjithnjë e ma tepër shtohet.

— Nano! A po munde të na këputish ndoj degëz me qershija se po më rrënon uja?

— S’po mundem, nuso… prit sa të kthejë burri.

E nuses iu droth zemra. Një aht u shmang nga buzët.
Diçka u përmbys në mbrendin e saj. Një urrejtje – kundër kuj
as ajo s’e dinte – por një urrejtje e pamëshirshme rritej, e
zu për fyti e shtrëngoi… dhe e lëshoi kur lotët filluen me
rrjedh rrkaj gjatë ftyrës së saj të zbehtë.

Grueja me shtat-zane, e undshme, e mjerueshme, vall çka do të
lindi? A mundet me qenë frytë i saj prodhim dashnuer i natyrës? – Fryti
i saj i filluem dhe i lindun në mjerim edhe ka me u rritë në
mjerim, se vuejtjen dhe mjerimin e merr në trashëgim, dhe
si pasojë e këtyne: urrejtjen. Urrejtja me të cilën u lind
do ta bajnë ndoshta cub! E cubi asht cub! Rropos dhe u ve
zjarmin shtëpijavet të ndrtueme prej vllime ligjesh shoqnore.
E ai çka ep për ata gja? “Ma shumë se me ma marrë shpirtin
çka munt të më bani!” – pergjigjet cubi i rrethuem me zjarm
në mes të katër murevet.

Malsorja nën qershi u shtri me gjëmim, i cili rrfente një
dhimbë të jashtzakonshme. Malsorja plakë u çue dhe po i
avitej ngadalë. Mbas pak kohe u perzien britma vuejtje
lehone dhe vaji i foshnjes; i cili n’at menyrë çpall se
asht pjestar i shoqnis njerëzore ndër keto vise të humbuna
të botës. E në nesre, e urojnë djalin me fjalë:
“I shkoftë lypa mbarë!” (A ju pëlqen zotni, ky urim për fmitë e juej?)

E natyra prendverore qesh dhe kënaqet që po prodhon qershija
të kuqe dhe fëmi të mjeruem.




Idhujt pa krena

Një tufan i tmerrshëm i shembi idhujt. Disa i bani pluhun e
disa i la pa krena. Tufani i tmerrshëm nuk fryni as nga një
anë e horizontit, dhe as nga qiella, por duel nga zemra e dheut.
Çdo gja që del nga zemra asht ose përkdhelse si andja më
intime, ose e tmerrshme si tufani që shemb idhujt.

U tret pluhuni i idhujve q’u shembën krejt, dhe s’u mbet fara,
e idhujt që mbeten pa krena qëndrojnë si dëshmorët e shëmtuem
e një jetës së përndueme.

Idhuj pa krena! Shëmtim i natyrës! E njerëzit që jetojnë në mes
tyne enden si të harlisun. Ata që kishin lindun para se t’u
shembeshin idhujt dhe i pan me syt e vet në bukurinë e tyne
ceremoniale, ata tash rënkojnë, psherëtijnë për kohën e idhujve
të vjetër, dhe tue vdekun shpresojnë se këta idhuj do t’i
shpëtojnë. E ata që lindin në kohën e idhujve pa krena s’dinë
ka t’ia mbajnë. Duen t’adhurojnë, po ç’ka t’adhurojnë? Idhuj
pa krena?.. Duen të besojnë, por ç’ka të besojnë? Idhujt pa krena?
Kush mund të adhurojë të shëmtuemen? Kush mund të besojë në
një zot pa krye? Çdo gja që s’ka krye asht kufomë e kufoma
s’e ka vendin mes të gjallëve. Kufoma duhet varrosë. Përndryshe,
e përlyemja me të ka për të qenë katastrofale. E katastrofa
asht katastrofë! Zhduk kombe! (Kombi ynë me të vërtetë s’u zhduk.
Por arsyeja asht vetëm se dhe kojshitë tonë t’afërm qenë pak a
shumë të një fati si ne.)

Idhuj pa krena! Flitë e kohës, e cila gjithçka përpin, dhe fli
të fatalitetit. Qëndrojnë ashtu të gjymtuem vetëm e vetëm pse
s’duel njeriu i zoti të ndërtojë idhujt e ri. Por, herët a vonë,
ai do të dali. Dhe idhujt e ri që do t’i ndërtojë ai, kanë për
t’u adhurue nga turmat. Se landa e tyne ka për të qenë moral i
kohës, model i tyne – njeriu i sotshëm. Idhujt pa krena!
Në varrimin e tyne kumonet kanë për të plasë së ramit, minaret
kanë për ta thye kurrizin së faluni dhe zhrecve do t’u këputen
telat e fytit së kënduemi. Dhe do të vijë heshtja. Se çdo vikamë
fillon dhe mbaron me heshtje. Mbasandaj do të fillojë puna…




Legjendja e misrit

Misër! Misër!

Në shekullin e njizetët s’ka apoteoza perëndìsh, por ka apoteoza misri.
Bjeshkët t’ona, qi dikur qenë lterët e apoteozave perëndìsh, sot janë
lterët e apoteozës së misrit.

Nji kokërr misër àsht nji kokërr dhimbje kur ka shumë ù e aspak misër.

Fjala misër përmban në vete legjenda të linduna nga deshira për jetë.
Deshira për jetë àsht e madhe dhe e mahnitshme sa dhe malet t’ona qi
hapin gjitë për me varrosun njerzit e unshem. E në naltësìn e maleve
vigana, legjendë àsht dhe lindja, legjendë àsht dhe jeta, legjendë
àsht dhe vdekja. Dhe kjo legjendë e idhtë, dhe plot vuejtje historike,
në shekullin e njizetët àsht e thekshme, zèmër-brese dhe të ban të qajsh.

Misër! Misër!

Thirrja për shpëtimin e jetës! Apoteozë e shekullit të njizetët! Emën
perëndìsh sot nuk xajnë me gojë fëmitë qi po sa kan fillue të belbëzojnë,
por misër! misër! – àsht fjala e ditës, àsht sinonim i jetës për banorët
legjendarë të këtyne maleve t’egra.

Ushtojnë luginat e malevet nga fjala e malsorëvet t’unshem, që vargue,
njeni mbas tjetrit, ecin të ngarkuem me nga nji gjymsë thesi misër.
Vargu i tyne àsht i gjatë, pa fund, si àsht e gjatë e pa fund vuejtja
e tyne. Mbi korrizë të vet barin nji gjysmë thesi me misër, barin
jetën e vet, barin perëndin, Perëndì e vërtetë, misër i dëshirue.

Misër! Misër!

Lajmi se do të shperndahet misri, doli nga zemra e dheut, rrodhi nëpër
dejt e thella te gjymtyrët e mbira të dheut që quhet shtet. Dhe bani
të dridhen nga gëzimi frymorët që s’kan me ç’ka t’a mbajnë frymën.

Si thneglat që mblidhen rreth nji kodrës misri, q’ashtu në nji qender
nënprefekture janë mbledhun malsorët rreth depos së misrit. Katundarvet
që përfshinë nënprefektura do t’u ndahet misri. Malet, t’egra me mjegull
e borë, qiella tue derdhë shì që të lagë deri në palc, kishin dashtë
t’ia presin rrugën malsorit.

Por kush i a ndalon atij hovin kur shkon me marrë misër! Misër për
fëmì të nximë nga mjerimi, të cilët kur duertë shtrijnë u përngjajnë
lugetënve të vocër. Dhe këta fëmì janë dëshmorët e vërtetë të tragjedìs
njerezore. Dëshmorë tragjikë në kët skaj të dheut, të ciltë njerzimi
i huej i kujton ndër legjenda historike. Legjenda historike me nji
lumnì legjendare. Se lumnija e vërtetë àsht larg, tepër larg nga këto
foletë e shqypeve.

Nepër luginat e maleve përshkohet malsori vetëm me nji kemishë-e-brekë
legjendare mbi shtat për me arrijtë në qendrën e nënprefekturës, me
marrë misër. Krahnori i tij àsht nji copë graniti që u shkëput nga mali
dhe u vendos mbi dy kambë të drejta e të forta si landa e pyllit.
Dhe lëvizet copa e malit pa bëzajtë. E përpara depos së misrit bjerrë
cilsinë karakteristike të veten, dhe bahet frigacak. Bahet servil,
frigacak, pse, – mendoi ai – nj’àshtu e do ligji, nëpunesi; përndryshe
s’ka misër. “Si urdhnon zotnì” përsëritet sa e sa herë në mënyrë
qesharake, me të marrun zani, me gjeste majmuni – vetëm e vetëm mos
me zgjue mnìn e engjujvet që ndajnë misër.

Dhe kur e marrin misrin nisen njani mbas tjetrit gjatë udhës së ngushtë
të malit dhe të jetës. Ndodhë qi njenit i derdhen kokrrat e misrit
nepër birë të vogël të thesit; shoku mbrapa, pa i pà, i shkelë, e i
treti shok, as nji as dy, por i a hjedh mallkimin e pamshirshëm:
“Mos i shkel he të shitoftë Zana”!

Se shekulli i njizetët àsht shekulli i apoteozës së misrit ndër
foletë e shqypeve.




Bukuria që vret

Hana e zbetë, si fytyra e nji të vdekuri, kundron nga kupa
e qiellës. Kundron botën e maleve të kristalizueme nga bora.
Kundron kasollat e kristalizueme të katundit, të cilat as
frymë nuk marrin. Të gjitha janë mbështjellë në bardhsin e
borës. Vret shpirtin e malsorit siç vret shpirtin e artistit
shtatorja e barshë e nji grue së lakuriqët.

E në kasolle, e cila gjëmon nën barrën e borës, derdhen dy
ngjyra kuq e zi. I kuq zjarmi i votrës në mes të kasolles,
e i zi rrethi. Të zeza, t’errta janë skutat e kasolles, nga
ndigjohet blegrim i mekun i ndoj delja ose kumbona e lopës.
Edhe ata i vret bukuria e bardhë. Nga goja u del avulli i
afsheve që ngrihet n’ajr, bjen mbi qimet e tyne si brymë
dhe kristalizohet. Heshtje. Gjithçkafja e kristalizueme.
Nji dorë shtrihet, zen nji dru e shpupurish zjarmin. Rropos
nji “botë gacash”. Flaka lëpin errësinën e shkëndijat
kërcejnë nën tra dhe nëpër fëtyra rreth votrës. E trupnat
e njerzve dridhen, nëpër korriz u përshkohet të ftoftit,
që vjen nga skutat, andej nga errsina. Brrr… uf… andej mbrapa
shpinet përpijnë errsina me të ftohtit e saj.

— Po shiko mos ngrinë Laroja?

Dhe çohen, i lëshojnë vend rreth zjarmit Larojës, lopës së
shtëpisë. Të nxehet dhe ky pjestar familje në kasollen e
kristalizueme. E Laroja din si duhet me u shtrimë rreth zjarmit.
Po me trupin e saj të math, gati shtypi dy vocrrakë, të cilët
i kish zanë gjumi pranë zjarmit.

E kur, andej nga mesnata, acarimi arrin dhe kulmin e vet,
atëhere ndër bagëti fillon nji lëvizje. Po, nji lëvizje. Nji
nga nji u aviten njerëzve e me syt e vet si me u lutë:
“na lëshoni dhe neve të ngrofemi pak rreth zjarmit, se u ngrimë”.
Dhe njerzit kundrejt njerzve s’kanë mëshirë, po kundrejt
shtazve – po. Prandej çohen, ua lëshojnë bagëtis vendin rreth
votrës, e ata vetë shkojnë n’errësinë që përpinë.

… Dhe agimi zbardhë me bukurinë e bardhë që vret. Çohen
njerzit me trupnat e mpime dhe me kujtim në ndërgjegje se u
kalua dhe nji natë e vështirë. U çuen, por nuk çohet nji vocrrak.
Dora e s’amës shtrihet mbi të dhe m’at çast nji britmë e tmerrshme
shpoi zemrat e kasolles. Dhimba e nji nanës i shkrinë zemrat në
vaj, por ç’e do kur nuk shkrin zemrën e vocrrakut.

Po, ishte ngrimë lokja e nanës. Gjaku i tij i kuq dhe i purpurt
ish ngrimë ndër dej dhe në zemër, ish bamë kristal, ish ba rubis,
për gjerdhanët e metresave. E trupi i vocrrakut, i lokes së nanës,
ishte bamë nji shtatore e ngurët e zhgulun nga gjini i nanës.

— Merrnie dhe çonie në qytet kët shtatore. Vendosnie në nji shesh!
Dhe si përmendore kushtonia ndokujt. Kushtonia atij që ka ma
shumë merita për kët vend! Po, ndoj ministrit o deputetit, o ndokuj
tjetër… E në rasë se nuk gjeni ndoj njeri që ka merita të mjaftueshme,
atëherë kushtonja atij që ka merita ma pak: perëndis klasike.




Urime për 1937

Shok i dashtun, unë përgjithësisht nuk shkruej urime,
as për Krishtlindje as për Bajram, as për ditëlindje
as për ndoj festë tjetër. Nuk shkruej, pse urimet që
n’ato ditë tan bota ban, nuk dij a plotësohen një për
qind se pothuej të gjitha dalin nga hipokrizia. Bota
këtë e din, por njësoj vazhdon të shkruejë urime.
As për Motmotin e Ri deri tash nuk i urova askujt asgja.
Por kësaj here due të hyj në rradhën e njerëzve korrekte
dhe t’u uroj shokve të mi Motmotin e Ri 1937.

Së pari, t’uroj, shok i dashtun gjumin e ambël, që të
mos ndëgjosh si gjëmojnë njerëzit nën barrën e kryqave
të vet tue shkue në Golgotha. Të mos ndëgjosh as dëshprimin
e të mundunve, as britmën e ngadhnjysve në këtë jetë.
Të mos dëgjosh bubullimën e Spanjës. Gjumin e ambël!
Të mos dëgjosh si afër teje gërset dhëmballa për dhëmballë,
nga të ftohtit. Pse atëherë duhet të pyesësh: moj dhëmballë,
pse ndeshe për dhëmballë dhe gërset aq? E gjuha në vend të
dhëmballës përgjigjet: pse asht ftohtë, zotni, e kur asht
ftohtë, zotni, u hyn dreqi trupit, muskulave, nervave, zotni,
dhe qashtu gërset dhëmballa për dhëmballë, zotni. Asht tepër
banale të themi se mungon veshja dhe mbathja dhe zjarrmi,
prandej: gjumin e ambël, shok i dashtun.

Së dyti, mbas gjumit t’ambël, t’uroj – ç’asht dhe e
natyrshme – të jesh i gëzuem, gjithmonë i gëzuem. Nga gëzimi
i madh, në sentimentalizëm, të puthish drrasat e dhomës e shtyllat,
si bani Greta Garbo në filmin “Mbretnesha Kristina”, kur shijoi
dashunin shtazore (desha të them hyjnore, por njësoj asht).
Aq i gëzuem, saqë bota të ta kenë zili dhe të thonë: oh, sa i
lumtun asht! Të jesh i gëzuem edhe pse n’anë tjetër zemra të
pëlset, si paljaços. Të jesh i gëzuem, se gëzimi yt u jep
shpresa edhe tjerëve. Në rasë se tryeza e shkrimit të çalon,
ti qeshu. Në rasë se e vetmja karrige që ke në shtëpi asht
e shpueme dhe s’ke se ku të rrish, ti qeshu. Në rast se s’ke
zjarrm e ke të ftohtë, po, ti qeshu. Në rasë se ndonj ditë,
ashtu kot, të mungon dhe buka, ti merre për lojë, për shaka,
dhe qeshu, qeshu. Del në rrugë bile, në kryqzimin e udhve,
dhe qeshu, qeshu, qeshu, e bota do ta ketë zili dhe do të
thotë: ah, sa i lumtun asht! E kur të të vijë në shtëpi ta
shofi shkakun e gëzimit tand, do t’i kujtohet botës vetvetja
dhe do të fillojë të qeshi kikikikakaka. Smundja e të qeshunit
do të përhapet ndër të gjithë dhe njerzit si majmunat do të
hidhen përpjetë nga gëzimi… Dhe kështu uroj që vjetin 1937
ta kalojmë në gëzim, edhe se të smunde patalogjisht.




Gogoli

Sidomos fëmitë e vendit tonë gjithmon kanë qenë të trembun
nga gogoli. Fëmia që qan nga ndonjë vuejtje e mbrendshme e
pakuptueshme për prindet injoranta, asht qetue nga friga e
gogolit. — Psssst! Qe gogoli! A e shef?! U, qyqe, sa e ka
synin! – dhe nga këto përshpëritje të s’amës, në një heshtje
vorri, sjell sytë nga errsina e dritores, fëmia tmerrohet,
shef me të vërtetë një sy t’imagjinuem, zemra si e një zogut
në grusht të njeriut pa mshirë troket, troket, hesht së qamit
dhe e ze gjumi. Edhe e ama e kënaqun së fundi, flen. Kështu
këtu dhe githkund, sonte dhe për natë, keq edhe ma keq. Dhe
s’ka fëmi te na që s’e njef gogolin. Por mos kërkoni prej
tyne t’ua përshkruejnë, pse njatë nuk dijnë ta bajnë. Si edhe
zoti, thonë, ndjehet, por nuk mund të përshkruhet, as t’epet
ndoj definicion konkret mbi të. Prandaj mos kërkoni t’ua
përshkruejnë gogolin, se këtë as njerzit e rritun nuk dijnë
ta bajnë. Por ju ndoshta mendoni se për njerzit e rritun nuk
ka gogol? Gënjeni, ka.

Gogoli ka hapë shalët nga njena anë e kontinentit në tjetër.
Njerzit e vegjël, si liliputanët nën shalët e Guliverit, në mes
të dyja kambve të tij, bajnë parakalime demonstrative. Plot pompë,
plot fjalë kumbuese nga uniformat shkëlqyese, plot gjithçka,
por pa at që mban frymën. – Zot, na shpëto nga gogoli! Dhe
dambaradamet e kumbonave dhe lutjet me parfume. Anatema, mallkime,
alarme. Gogoli! Njerzit e vegjël që gjenden n’errsinë
autosugjestionohen, se errsina krijon gogola. Ndoj rreze drite e
ardhun me germa të ndoj shtypit të shenjtë, u ep iden e gogolit.
Asht si King-Kongu fantastik. I tmerrshëm. Me nofullat gjakpise
dhe me dhambë si shpatat. Qe si njerzit e vegjël paraftyrojnë
gogolin, prej të cilit duen të shpëtojnë dhe me lutje:

“Zot, na shpëto nga gogoli!” Dhe në frigë kolektive, në panik,
psikologjia e njerzve dhe e shtazve asht një. Njerzve të vegjël
nga frika e gogolit mund t’u bijë edhe pika. Por, zot, shpëtoji
nga trute e smundë.

Frigën nga gogolat e marrin si e marrin dhe foshnjet nga nanat,
të cilat duen të sigurojnë qetsinë për vete, e pse fëmia qan – ajo s’di gja.




Të korrunat

Dita me ditë lindej dielli ma i madh e ma i shkëlqyeshëm,
e perëndonte i qeshun dhe i kënaqun me njerzi.
Fshatarët të zgjuem herët ndër mëngjeset e kristalta,
falenderojshin diellin që lind, – e ndër mbramjet, të qindisuna
me rrezet e kuqe të diellit, iu falshin dhe iu lutshin që nesër
të mos lindi, por të dërgojë shiun, mbasi arat e tyne të mbjelluna,
atje poshtë në luginen e gjelbër, dy ditë në javë kanë nevojë për shi.

E dielli i ndëgjonte si ndëgjon prindi i lumtun fëmin e dashur,
qeshej i kënaqun, dhe i skuqun perëndonte. Dhe nënesre nuk
lindej. As mbasnesre. Por një shi i lehtë i bukur, xhevahir i
praruem me ylbera, binte lehtë-lehtë, lëmonte tokën dashunisht,
lante dhe shplante barin javash-javash, pa i bamë keq as lulekuqes.

Kështu dy ditë.

Në të tretën ditë prap një diell mrekullisht i bukur! Lëshon rrezet
e argjenta që dridhen si po t’ishin gjymtyrët e një shpirtit
që ndien hollë e thellë.

Pa masë u gezoheshin njerzit të korrunave t’ardhshme. Nga
kodra e fshatit shikojshin se si arat e grunit si një det i gjelbër,
trazohen nga flladi i lehtë i perëndimit. Dhe fshatarët shikojshin
me sy, ndjejshin se si rritet gruni, e si me grunin dhe ata rriten,
mbrrijnë deri në qiell, bahen titaj. Oh! Oh! iu shmangej nga gjoksi
i kënaqun tue andrrue të korrunat e ardhshme.

E femitë, tue pamë prindët e tyne të gezuem, gezoheshin dhe
ma tepër. Endshin kunora lulesh fushore, i vendosshin mbi kryet e
vet te vegjel, kapeshin dora-dora, këndojshin dhe kërcejshin.
Ah! Ah! iu shmangej nga gjoksat e tyne të vogjël të mbushun me
jetë të re.

Dhe erdh dita e te korrunave.

U çuen fshatarët herët në mëngjesin e kristaltë. Morën drapnat,
i mprehën dhe u nisën drejt luginës s’arave. Edhe dielli u lind
i madh, i shkëlqyeshëm, i vrau fshatarët ndër sy, e drapnat ndër
duert e tyne shndritën dhe vezulluen. Dhe fshatarët, edhe një
herë, nga thellsia e zemres i thanë faleminderës dhe, rrokë njeni
me tjetrin, vrapuen drejt luginës.

Kur iu avitën arave të tyne, fshatarët nisën t’i fërkojnë syt.
Shikojshin para vetes arat e tyne dhe fërkojshin syt. Nuk u
besojshin syve të vet. Grykat e topave të luftës u kërcnoheshin t’i
përpijnë. Ishin drejtue drejt fshatit. U baheshin fshatarve, këto
topa, si perbindshat e prrallave që kanë ndëgjue nga gjyshat e
tyne dhe u dridhej këmisha mbi shtat.

— Ç’asht kjo? – thojshin tue iu avit topave si të harlisun. I prekshin
me dorë e të ftohtit e hekurit u arrinte mu në zemër.
Shikojshin rotat e topave që ishin thellue në dhe e iu bahej,
ndjejshin si ato rota jane thellue dhe në mishin e trupnave të tyne
dhe u dhimbste.

— Ç’asht kjo? Na kët fare s’e kemi mbjellë… E pra, e thanun asht:
“Çfarë fare do të mbjellish, të tillë (lashtë), do të korrish.”
Na kemi mbjellë farë gruni, ndërsa këtu na kanë bimë topa hekurit.

— Ç’asht kjo? – pyetshin fshatarët e gjorë njeni-tjetrin. Por
përgjegje s’kishin askah. Tue iu dridhë, gishtat, lëmojshin topat
dhe gjylet, si me dashtë me marrë me të mirë një përbindsh apokaliptik.
Por topat mbeteshin hekur i ftohtë dhe përbindshi nuk zbutej.

— Ç’asht kjo? – thoshte secili në vetvete e syt u lotojshin të
gjithve nga idhnimi. Ftyrat e tyne u erren dhe ballnat u rudhën.
As nuk e panë shkëlqimin e diellit. Por të gjorë, me shpresa të
thyeme, me trishtim të papërshkrueshem u kthyen në fshat. E kur
arritën ndër shtëpia, gjysëm të marrë nga mendimi dhe vuejtja,
fëmive që kërcejshin dhe këndojshin, u thane:

— Do të mësoheni me ngranë hekur!

— Oho, oho, me ngranë hekur, – këndojshin dhe kërcejshin fëmite
pa të keq.




Zeneli

Zeneli asht si ajo tokë e mirë, e plleshme, ku fara dosido e hjedhun,
zen, rritet dhe ep fryt ma tepër se pritej.

I tham:

— Zenel, thueje ti atë që s’diti shoku…

Çohet me syt e tij të gështenjtë të përqëndruem mendueshëm
ndër syt e mi. Dhambët e bardhë, ftyra e zeshkët, balli i rregullt,
kryet e zgjatun përmbrapa. Flet. Përgjigjet me besim te madh në
vetvete. E at besim e fitoi me shum prova, mbasi gjithmon kur
s’dijnë tjerët, atij i takon me folë. Dhe flet me ball pak të
rrudhun në mes të syve.

Nganjëherë, ashtu tue folë, e tradhton Zenelin fantazia fëminore,
i hyp kalit imagjinar me flatra dhe fluturon nga reja në re, por,
me të vumun re buzëqeshjen teme, kujtohet se asht tue gabue, ndalet,
disi ndjehet ngushtë, ulet pa i thanë unë me ndejë, dhe mbulon ftyrën
me duer nga turpi. Atëherë qeshem unë, qeshen shokët e tij
dhe sjellin kryet herë nga unë, herë nga Zeneli.

Ndonjëherë, rallë, i mbushet mendja Zenelit dhe thotë: “s’dij, zotni”.
Atëherë mësimi nuk shkon si duhet. Nuk don me ditë për të.

Nganjëherë, gjithashtu rallë, i futet Zenelit gëzimi fëminuer
mu në zemër, asgjasend e ban të qeshi, dridhet nga gazi, s’rri urtë
dhe trazon shokët. Dhe nuk ndihmojnë as qortimet, as interesi i mësimit.
Mue atëherë më bahet se dhe më tall dhe më qorton Zeneli në këte
mënyre: Mjaft ma, zoti mësues, mjaft, mjaft na mësuet si duhet me
jetue, ç’ka asht mirë e bukur mjaft na mësuet, megjithatë, na po
rrojmë si rrojtën stërgjyshnit tonë, po n’ato gëzime e po n’ato
mjerime, të lanum e të tretun ndër këto bjeshkë.
Qe, na shiko njëherë, njenit nëpër këmishe të shkyeme i shifet
supi i verdhë, tjetrit barku si drrasë, atij atje asht gati t’i bijë të
fiket nga uria, një tjetër prap mezi përmbahet mos t’i bajnë
dhambët brrr nga ethet… Keshtu më dukej se më qortonte me tallje
ftyra inteligente e Zenelit, ndërsa qeshej. Pra, na len pak të
qeshemi, më dukej se thoshte, të gëzohemi derisa jem në shkollë.
Rroftë shkolla! Rroftë arsimi! — sa herë kemi këndue, e në shtëpi
s’ka gaz, s’ka të qeshun… rroftë shkolla! Rroftë arsimi! që na
mëson këndim e shkrim, të cilët me të vërtetë nuk kane me na hymë
shumë në pune në jeten tone, por mjaft që kemi me marrë një hu…
jo gja tjetër por, për të shkrue në qielle: Rroftë shkolla!
Rroftë arsimi!

I la femitë t’argtohen dhe sillem nga dritorja. Vërej. M’at bjeshkë
të naltë perball asht një pyll i madh, të cilit s’i dihet kufini e
ku shkuem një herë në shëti; asht një visar, që s’bahet. Vërej
shpatet e kodrave, të brigjeve, vërej ndoj anë të vetmueme në
largësi, drujët, dhen e kug dhe gjelbërimin e verdhë; ma afër
vërej kasollet e rrasuna për dhe e që perbahen vetëm nga mbuloja
e kashtës… Tretem në kontemplacion të mërzitshëm e buzët e mia
makinalisht levizen, flasin me vetvete. Shpejt kujtohem se më
shikojne femitë, sillem e Zeneli:

— Zotni, a po bajmë mësim?

Orë gjeografie. Marr globin në dorë. U flas.

— Po Shqipnia ku asht? – pyesin dy-tre veta e tjerët i ngrehin
qafat që të shofin ma mirë.

Kur ua dëftoj shejin: një pikë e kuqe në mes të ngjyrave tjera,
ndëgjohen zane të pakënaqun, disi të shqetsuem:

— Sa e vogël!..

— E vocërr e vocërr, mezi shifet…

— Po si, zotni, kaq e vogël Shqipnia? – çohet njeri tue kundërshtue me dorë.

Të gjithë flasin njeni me tjetrin të shqetsuem, thue se tashti, në
kët çast u ba Shqipnia e vogël, ku duhet me u vra për me qëndrue
mbrenda kufinit. Vetëm Zeneli s’flet gja; më shikon në dritzën
e synit me syt e tij të mençëm, si me më thanë: zotni, shpëto situatën,
si tjera herë që e shpëtove kur kemi folë për mjetet teknike të bujqsis
dhe shkakun pse s’i kemi, kur kemi folë për komoditetet e jetes,
të cilat s’i kemi, për shtetet e pasun, çka na nuk jemi, gjithherë
ke shpëtue situatën, shpëtoje dhe tash.

Vërej shpirtet e vegjël te shqetsuem, pse atdheu i tyre kaq i
madh si u duket atyne në natyrë asht vizatue aq i vogël dhe
mendojnë se asht gabim. E dij se nenesre Shqipnia në glob ka me
u rritë, ka me u ba kushedi sa e madhe prej dorës së ndonjenit
nga shqipot e klases.

Për me i ngjallë, me ua çue moralin, u flas:

— Çfarë?! Shqipnia nuk asht e vogël! Asht e madhe! Po t’u pjestonte ndër
njerëz sa jemi, i bjen kaq e kaq secilit sa nuk u bjen njerzve të
shteteve të tjerë t’Evropës.

— Pse e kanë vizatue pra, kaq të vogël? – me zemrim dhe tue u
ndihmue me duer, flet mbrojtsi i vogël i drejtave t’atdheut.

Mezi përmbahem së qeshunit dhe u flas:

— Pse jemi ma të vegjël se shtetet e tjerë, por kjo s’domethanë
gja. Për me qenë të lumtun, na mjafton kjo tokë që kemi, veç
duhet ta punojmë e… – në kët çast ra zili e fmitë ma nuk kuptojshin
gja nga filozofia e lumnis që nisa t’ua zhvilloj. Duelën jashtë pa
qejf, ngadalë, ende tue u skjarue me shoq-shoqin, ndërsa Zeneli
mundohej të mbesi mbrapa pa u vue re. Kur duelën të gjithë, më tha
në mes të buzëqeshjes dhe idhnimit:

— S’kemi kurrgja, zotni, as vegla të reja për punë, as shtëpia
higjenike të mira, si shtetet e tjerë, jemi të vegjel…

E ndala. Deduksioni i Zenelit tem ish sa i idhët, aq edhe i vertetë.
I fola. U mundova ta paqtoj. Nuk dij a më besoi.

Shpeshherë më pëlqente të mendoj mbi ardhmënin e Zenelit.
Por ç’e do. Nuk mjafton vullneti i mirë i em, që ta baj
Zenelin të hypi ndër majat e nalta kah shpërthejnë horizontet e dritës.
Mandej dhe pjesa e eme fataliste arsyetonte: lene Zenelin të rrojë
jetën stërgjyshore, primitive, e ka ma mirë, mos e merr në qaf
me e hypë ndër majat e nalta nga mund të thejë qafën i dëshpëruem, tue
pa të vetët të dashtun tepër ultë dhe tue mos mujtë me i ndihmue.

Prandaj kur erdhi koha, ia dash Zenelit deftesën e lirimit,
u përshndetëm dhe kur shkoi, m’erdh keq që s’do shifemi ma kurr.




Puthja e cubit

Edhe një prandverë ka ardhë. Prandvera e 17-të për Dilën, e cila,
e shtrime në bar, ndjeu se ka taman, as më pak as më tepër se 17 vjet.

— Nano! Sa vjet kam? – pyeti nanën në shtëpi.

— Tashti i mbush 17, bijo! – i tha nana me një dorë n’ijë e me tjetrën mbi sy, për m’u mprojtë nga rrezet e diellit.

Edhe Dila, e shtrime në bar, ndjeu se ka taman 17 vjet. Ashtu e shtrime,
shikon qiellën e kaltërt dhe ndigjon cingaret, një të dashit të grigjës
ma e hollë, dhe tjetra e lopës me za ma të trashë. Çohet herë herë e
shikon bagtinë dhe prap shtrijet, me një dëshirë të vokët në gji. Sa
fort Dila që i ndjen të 17 vjetat në vete! Kur në të kapërthyemit e
dëshirës, ven shplakët në krye dhe ma fort shtrihet, ndjen si nder veshë
dhe nder tamtha i rreh gjaku rrjedhje të forta dhe e ban me ndie edhe
me dishrue ma tepër. Atëherë Dila mbyllë sytë. Ashtu me sy mbyllë pret
diçka. Buzët e saj të lagta e të çeluna për gjysë i terte flladi i lehtë…

Para ksaj prandvere bani një dimën acar. Bora që tashti shifet si
kunorë vetëm nder bjeshkët e nalta, në dimën kish mbulue mbarë tokën.
E stuhia e tmerrshme s’kish lanë pa futë borën deri ndër shpella mali
dhe zgavrriqe drunjsh. Në kët acarim dimri dhe bishët e malit zbriten
nëpër katunde te njerëzit. Por kta nuk i priten mirë. Bashkë me bishët
e malit zbriti edhe Cubi, i cili ishte tmera për ata që kishin ndigjue
për të e që nuk e njifshin. Në besë, në buk’e krypë, i ati i Diles e
mbajti cubin si mik. Dhe gjatë një mueji sa ndenji Cubi në shtëpi të
saj, Diles iu ba se ky Cub nuk asht ai Cub për të cilin flisnin se vret,
grabit, përdhunon. Me të vërtetë po at emën kishte; por jo nuk ishte ai.
Cubit mik njëzetekatërvjeçar i buzqeshej nana, i buzqeshej Prenda,
e shoqja e re e vllaut, baba i fliste me za të butë e vllau këndonte me te.
Cubi-mik ishte i mirë dhe të gjithë e nderojshin, Dila kanjëherë me
dashje dhe pa dashje e shikonte në sy dhe kuqej, kanjëherë me dashje e
pa dashje, tue bamë punë nëpër shtëpi, në të kaluem e prekte me krah
dhe nga kjo prekje iu rritshin gjitë.

As nga armët e tija, rrypat me fishekë, pushka dhe revolja nga të gjitha
këto Dila s’kish frigë. Një ndjesi e fshehtë rritej në zemrën e Dilës
dhe sa ma shum ditë kalojshin aq ma e madhe bahej. Dhe ndiesia u ba
dëshirë, dëshirë që të len pa gjumë.

Por një ditë, kur dielli sa një pare e madhe sermi u çfaq në qiell,
Cubi shkoi. E Dila mbet vetëm me dashurinë për Cubin.

* * *

Asht e flakët dëshira e Dilës në një ditë të shkëlqyeshme prandvere kur,
e shtrime në bar, ndjen se si i rreh gjaku ndër dej. Asht edhe ma e flakët
dëshira e Dilës kur i ka syt’ e mbyllun e me andrim vezullues don me krijue
atë që s’ka. S’ka… Nuk u pa ma Cubi. E 17 prandvera të saja janë 17
thirrje të nxehta të heshtura drejtue Cubit.

Ashtu e shtrime dhe n’andrim Dila nuk desht t’i çeli syt’ edhe se ndjeu mbi
trupin e vet një peshë dhe prishi dihatunin e nji mashkulli e mbi buzët e
veta të përvlueme një njomsi. S’i çeli syt’. Ndoshta kish frigë të mos
prishi ekstazën në të cilën kishte ramë… E kur ndjeu lehtësimin e trupit
i çeli syt. Por aty s’pa kend. U hodh nga ana e majt. Dila u drodh.
“Ai asht! tha – Cubi!” dhe u vue në ndjekje të gjurmës majtas.
Si e dehun, gjithnjë n’ekstazë. La grigjen, as që i binte ndër mend,
pse kërkonte Cubin. Doli në rranxë të malit shkambuer. E thirri me emën,
por bashkë me këmbët e saja që përplaseshin prej shkambit në shkamb,
q’ashtu dhe thirrjet e saja u përplaseshin – kot.

Kur erdh muzgu i mbramjes nëpër livadhe dhe nëpër shkambijt, ndigjoheshin
thirrjet plot idhnim dhe dhembje:
“Dilooo! Dilooo! Dilooo!




Në sezonën e mizave

Tashma asht rritë, dhe nuk mundet, si dikur, me nga mbas
mizave nëpër shtëpi, që t’i mbysi, se kishin me thanë ka
dalë mendsh. E kojshitë, kojshitë gojëkëqij mezi që presin
me ia qitë bishtin ndokujt. Por kujtohet Hylli, si t’ishte sot,
kur mësuesi, në tretën të fillores, u tha nxansve se kush mbyt
një mizë në pranverë, ka mbytë me mija miza që do t’ishin pjellë
nga ajo një deri në verë. E kur një nga nxansit ma i madhi
pyeti a duhet me mbytë mizë femën apo mashkull, mësuesit
nuk di se si iu ngatërrue gjuha dhe mezi tha cilado qoftë,
duhej mbytë. Asaj pranverë, mbas fjalve të mësuesit, gërsitshin
tryezat, muret, arkat, karrigat nga shuplakat e nansve, të cilët
me shtytjen e mësuesit u kishin shpallë luftën mizave. Në nesre
në shkollë secili tregonte sa anmiq ka mbytë, në ç’mënyrë,
me ç’armë. E Hylli s’kish qenë as ma i miri, as ma i keqi
ushtar nd’at luftë të përgjakshme. Vetëm një shok kish dalë
fitefit. Me të vërtet kishte mbytë mizën, por kish thye edhe
gotën dhe për at arsye kishte qenë rrahun nga e ama.

Tash Hylli, shtri në një karrige të gjanë me një libër, po
shikon kah tavani një mizë që fluturon, dhe mezi përmbahet
nga dëshira me kërcye si dikur dhe me e mbytë. Por shpejt,
i çuditun nga vetja me kët mendim vllavrasjeje, ngadalë qetsohet.
Ma miqsisht fillon të mendojë mbi mizën. I ep emnin lajmtari i verës,
edhe pse lajmtarin e pranverës ende s’e ka pamun. Pse tash ma s’e
interesojnë ato gjana. Dallëndysha, punë andrash! Prej kah
ka ardhë kjo mizë? Do të ketë ndoj pleh këtej afër. Dhe kujtohet
si n’oborr të kojshies së bukur rastesisht ka pa plehin. Domethanë,
se miza qenka nga shtëpia e kojshies së bukur. Filloi Hylli me
simpati ta shikojë mizën. Nisi të admirojë në fluturimin e saj
tërthuer nën tavan. Miza, plehi, kojshia e bukur në një mbasdreke
pranverore tinglluen në një rapsodi – në rapsodin e jetës sonë
qytetare në një mbasdreke maji.

* * *

Por miza nuk mbeti në naltësinë e vet të zakonshme, por filloi
të zbresi dalngadal ndër sferat ma t’ulta të dhomës. Hylli u
frigsue mos t’i mbytët në kafe, që tashi ia sollën. I shkoi
një rrënqethme neverie nëpër gurmaz, kur mendoi se me kafe mund
të kapërdijë dhe mizën e mbytun. Natyra e tij pesimiste revoltohet.
Me të vërtetë, asht e tepërme kjo mizë në planin hyjnuer, – mendonte.
Shegertat pa punë dhe nansit nëpër shtëpia kishin jetë ndoj punë tjetër,
po mos t’ishin këto miza.

Por si tha Shopenhaueri gëzimi asht vetë pushimi i shuar i dhimbjes,
e cila shpejt do të vazhdojë. S’paku, për hatër të njeriut
nervoz mos t’u krijonte miza. Se sa e sa miza tjera ka jeta e njeriut!
Edhe farë mizash! Si ato të kalit, të cilat, kur të ngjiten, s’të hiqen
pa paravesh (ma mirë me thanë mbrapavesh).

Miza si miza, përzihet në punët e hueja dhe don ta bajë të veten.
Si aeroplan vëzhgues, fluturonte mbi kafe. Po ku janë, xhanëm, kompetentët?
Njerzit që marrin rroga për miza ku janë? Deputetët ca bajnë? Mizat u
banë stolia e vetme e qyteteve tona! I Hueji me të vërtet ka çka të
shofi… dhe kështu, në mendim e sipër, Hylli bahej nervoz pa dashje,
ban një lëvizje të shpejtë dore kah miza, e çel grushtin, por s’e kish xanë; edhe një herë fap…
Kur që në derë të dhomës, ia bef dikur shok lufte me miza e sot kolegu universitar.

— Ç’ka po ban, Hyll? Po xen miza-a?

— Asgja… Veç po mendoj se sa kot po jetojmë, – u përgjegj Hylli si gjithmonë.




Studenti në shtëpi

Në një ndër qytetet e Evropes së Mesme Nushi po lexon
letrën që posa ia kish prumë letërshpërdasi. Edhe në dore
të shpërdasit e njofti letrën se ishte nga shtëpia. Po, zarf i bardhë
në forme katrore, shtëpia e ulët, me një oborr të vogël me lule
shumë. Mandej i ati iu paraftyronte Nushit, mbasi ai e ka shkruem letrën
tue hymë n’at shtëpi, në muzg të mbramjes, dhe tue prue natën me vete.
Se mbas tij dera u mbyllte, dhe atëthere të hymet e të dalmet ishin
jashtëzakonisht të rralla, dhe vetëm kur lajmonte kush ndoj lindje,
ndoj vdekje ose vinte ndoj mik i papritun, çka
ngjante shum rallë, u prishte kjo ligje patriarkale. Ligjë, edhe
çfarë ligje! Kush e shkelte at ligjë, gjith at natë do ta çonte në një
ndjenjë si me pasë shkelë dicka të ftohte, të rrëshqitshme si gjarpni.
E syt e t’et që të përshkojnë me ftoftsi përftojshin tamam një aso
ndjenje te Nushi. Si me pasë shkelë gjarpnin. Edhe kjo ishte një
arsye për Nushin dhe nuk iu mbushte mendja me u kthye n’atdhe,
në shtëpi aq shpejt. Ka ma se tri vjet që ka ardhë n’universitet
për studime, e tash një vjet e sa asht tue vendosë jo po shkoj
në shtëpi për këto Këshndella, jo për këto Pashkë, por vendimi
rrite pa u ba veprim. Çka do të baj atje? – thoshte së fundi Nushi.

Por letra që mori tashti, i jepte afatin e fundit. “Motra jote do
të të martohet, edhe një muej, prandej ti, si vllau i saj, duhesh me
ardhë medoemos.” Ishte urdhni i t’et. Nushit në fillim i erdh disi mirë,
u gëzue, por kur u mendue pak, u ftof, ishte në natyrë të tij
që githçka m’e marrë me mend e jo me zemër.

* * *

“A mundet me qenë ky oborri që e lash para tri vjetësh”, mendonte Nushi.
“Kaq i vogël, më bahet se nuk ishte,” — dhe
shikonte reth e përqark, me pa mos asht ndërtue gja që me ia
zanë vendin oborrit. Por jo asgja të re. Po ato pemë: hardhia, fiku,
kumbulla; po ato lule. Qe atje drandofillia e pak ma tej
lulemustaku. E kur hyni mbrenda në shtëpi, dhomat iu banë
shumë të vogla. Mobiliet ndër to si mos me i pasë prekë dora
e njeriut. Gjithçka në vendin e përparshëm, si me qenë të
destinueme dhe me u kalbë po n’ato vende. Por githçka, githçka
disi e zvoglueme. Mezi Nushi gjet shkakun e këtij mashtrimi
optik. Shkaku ishte te shtëpiat e mdhaja dhe sheshet e hapta të
qytetit ku kishte qenë. Po, gjithçka për Nushin ishte zvogluem,
vetëm vllaznit e motrat ishin rritë, ishin ma të mdhaj sesa i
paraftyronte ai vetë kur i kujtonte përjashta. Tek e ama i ra në sy
se i kishte ramë një dhamb, e i ati kishte fituem do rrudha në ball
dhe thija në mustake.

— A t’u mbush mendja me ardhë, – i tha i ati kur e pa. Nushi u
mallëngjye pak me të pamun t’anë dhe donte këte dhe ta deftojë,
por i ati vetëm i shtrini dorën, të cilën Nushi e shtrëngoi pa ditë
me u përgjegjë në pyetje. Kur u rrok me motra, këto si me u
mendue a ta puthin apo jo. Vetëm puthja e s’amës ishte e kjarte
dhe oshtini nëpër shtëpi.

— Mamë, – tue kuvendue një mbramje me Nushin thirri Agia,
motra e fejueme, dhe shpëtoi tek e ama në dhomë të zjarrmit.
Mamë! Nushi thotë se edhe vajzat sa unë, edhe të martueme bile,
shkojnë në shkolle. Ha-ha-ha! u perplas qeshja e vajzës në ftyrë
të s’amës.

— Mos u qesh ashtu moj bije, se po të ndijnë kojshit…
asht marre. Vajza nuk përgjegji, por, e zanun me tregimet e vllaut,
mendonte ato vende të çuditshme, ku vajzat nuk lidhen për
shtëpi, ku dalin me djelm me shetitë pa fare turpit, ku kërcejnë…
ah! kërcejnë aq bukur.

— Nush! – bërtet vajza nga dhoma e zjarrmit, – a po më mëson
me kërcye? Një shoqe e eme ma plasi zemrën, tue m’u lavdue se
din me kërcy… (Ah, kur të më mësoje mue Nushi, tash ia kallzoj
qejfin – mendonte me vetë tue fshi një çini). Vllau muer motrën
dhe filloi t’i kallzojë do regulla, por ashtu në grykë të
shoqi-shoqit dhe tue kërcye, i gjeti i ati.

— S’ke marre! Nesër do të martohesh!.. Edhe ti, – tue iu sjell
Nushit, – s’je i vogël. Shyqyr që paske ardhë sonte herët! – tha i ati
i vranët.

Motra iku në dhomë të zjarrmit e Nushi tha se u mërzit.

— Po, në shtëpinë tande me u merzitë? Jo, kjo mue s’më ka
ndodhë kurr. Prandaj mezi dhe që erdhe një herë.

Nushi nuk dinte ç’ka me thanë. Nuk dinte me folë me t’anë.
Kur ishte fëmi, e kuptonte shumë ma mirë. Por kaloi ajo kohë,
kur n’imaginatë të tij baba ishte dicka ma tepër se babë, ishte një
ideal, ideal i andrrimeve fëminore. E sot, e din Nushi, se baba i
tij asht një prej qindra – në mos dhe mija – etnish të qytetit tonë,
njeni prej atyne etenve që nga fmia i vet duhen me bamë një njeri
anakronik, pikturën e vet, trashigimtarin e dej të një të kalueme
te gjymte.

— Të kane pamë tue shëtitë me do djelm që nuk janë të fesë
sonë…

— Po ata jane shokët e mi…

— Hë… shoket e tu… S’paske muejtë me gjetë shokë ma të mirë. Po, apo ke pak, more, shoke të fesë sonë?

— Po, kur u gjeta në mes të tyne unë nuk munda t’u iki, more babë. Mirë pra, sot e tej do të shëtis me ata që më thue, – vendosi Nushi t’i leshojë pe babës tue ia bamë qejfin.

— Hë, ashtu une due. Ndëgjo ti babën, dhe nuk do pendohesh.
Ti duhesh me pasë një shoqni prej së ciles do mësojsh ndoj gja. Po
prej asaj shoqnie, të cilën pate sot, çka mundesh me mësue? Ata,
t’asaj feje, sado shkollë me ba, prapseprapë njerëz nuk bahen.
Ndëgjo ti babën…

E Nushi ndëgjon. Don me qenë djal i mirë. Si mos me ndëgjue
babën i cili e lindi, e rriti dhe e bani kaq! Pale mos ndëgjo.
Megjithëse kundra ndërgjegjes së vet, Nushi ndëgjon. Nga fjalët
e t’et i shtrembnohet fytyra, por me ndëgjue – ndëgjon. Ndëgjojnë
edhe vllaznit e motrat, të cilët kanë ndejun përreth edhe të gjithë
janë bamë vesh. Pale mos ndëgjo. Ndëgjon dhe nana në dhomë të
zjarrmit fjalët e burrit të vet dhe me një frigë çuditet për ditunin
e madhe të bashkëshortit. Tanë një familje, e mbyllun mbrenda
mureve të shtëpis dhe mbrenda një ambienti patriarkal, përgatitet
për jetën qytetare të nesërme. “Mos të më korisin, – mendon
kryetari i familjes, tue i shikue me rend të gjith pjestarët. Mos të
më korisin, prandaj shtrëngo frenat, shtrëngo sa të mundësh, e nse
nuk mund të marrin frymë – të pëlcasin. Sa vështirë asht me rritë
fëmi në koh të sotme! Sa vështirë asht me i ruejte varzat! Eh,
Kohët e kalueme! — Por a e dini ju, more fëmi, se une njaq sa ju
isha, kur fillova me fitue bukën… Edhe qe, ka dasht zoti, edhe
ju me pasë mjaft, sa me ju plasë planci…

Nushi ndëgjon. Te gjithë ndëgjojnë. Pale e mos ndëgjo! Nushi
ndëgjon dhe mendon. Ndoshta jeta e ka bamë kët njeri kaq të
rrepte.

Një buzëmbramje Nushin na e kish zane nostalgjia për viset e
largta, për qytetin e studimeve të tij. Ai e don ket votër, ma mirë
me thanë këto gjind reth votrës: prindët, motrat e vllaznit, por
diçka si ma e fortë e lidh edhe për ato vise. Ato vise ku jeta
impulsive të lejon ta shijosh dhe si i ri dhe si plak, si filozof ose si
njeri i thjeshtë. Nushi vëren kontrastin e tmerrshëm në mes të
vendit të vet dhe t’atyne viseve. Dhe si i ri që asht, ndjenjat e tij
mnjanojnë për mrekullinat e largëta, e në mendime gjyrmon
shkaqet pse vendi i tij asht aq mbrapa. Dhe njato shkaqe, me gith
zjarrmin e rinis, i urren. Urren të kaluemen që asht aq e afërme,
si baba i tij. Baba asht i afërm, si babë, por i largët si perfaqësues
i shoqnis, si person. E gjith mosmarrveshja, të gjitha moskuptimet
vijnë ngaqë të gjith kemi nëpër shtepia, nëpër votra, ka një ose
ma tepër të këtille të dashtun dhe t’urrejtun përnjëherësh.
Çashtja me ta qëndron si çashtja e një operacioni: ose ta presish
kambën dhe të rrosh, ose mos ta presish kambën dhe të vdesish.
Kush ka pasë fat me iu smund ashtu kamba, njat të dalun ka.
Nushi e din që edhe baba i tij s’ka faj se asht i tillë; rethanat dhe
shoqnia e krijuen. Prandaj dhe ka mbetun dashunia birnore në
Nushin, pse din t’arsyetojë. Por vllaznit e tij, motrat, a thue do ta
dojnë babën? Kujtohet se kur ishte fëmi, kundrejt babës ma parë
ndiente frigë se dashuni. E tash motrat dridhen para babës, e
vllaznit nuk e kand aspak në qejf shoqnin e babës; kur ven baba,
ata zhduken.

— Çka kishe bamë, ti Nush, në kët koh me qen përjashta? – ia preu
mendimet Agia, tue hymë në dhomë, plot gjallni.

— Tash asht koha e shëtis, do të kishe shetitë me ndoj shok
ose…

— Ose me ndoj shoqe, ha-ha-ha – ia priti motra tue u qeshë.

— Po, pse jo… Njësoj, si me shok si me shoqe. Këtu te na
përmbyset bota me ba m’u pa një vajze me një djale. Atje as i bie
në sy kujt. Gjithkush shikon punën e vet.

Dhe vllau shfrente nostalgjinë e viseve të largëta tue i tregue
motrës bukurinat e atjeshme dhe mnyrën e jetesës. I dëftonte ndoj
ngjarje me randsi që ka ngjajtë në shoqni, ndoj skandal të vogël.
E Agia ndëgjonte dhe kuptonte shumë mirë. Ndërhynte me
pyetje, ftyra ndrronte simbas tregimit të vllaut e klithmat e çudis
i dilnin nga fyti, pa i kuptue ajo vetë. Pse Nushi flitte me gjith
dëshirë që ta kuptojë motra. Po, ta kuptojë motra, e nuk dinte ai
se fjalët e tij dalkadalë përftojshin të motra një anderr, e cila
mbasi nuk mund të jetohet me të vërtetë, krijon një kënaqësi që i
mundon shpirtat e ri. E kur motra shante: “Eh, kot kemi le”, e
cila fshamë dëgjohet përherë ma shpesh në vendin tonë, Nushi
pushonte me fjalë dhe mendonte se si motra e tij asht fejue dhe
shpejt do martohet për një burracak.

Nushi për motrën ma të madhe, e cila me vjet iu avitte, ndiente
një dashuni të pasun me kujtime fminore. Gjithmon bashke. Ndër
mbramje të dimnit, kur u duhej me ra me fjetë, tue mberdhitë nga
çarçafi i ftoftë i dyshekut, iu avitshin shoqi-shoqit. Përputheshin
trup për trup dhe ndëgjojshin të rrektunat e zemrave të shoqi-shoqit.
E kur në përshpritjen e ndoj prrallës së gjatë trupnat e tyne
u nxejshin mjaft, atëherë ndjejshin pranin e një gjas së tretë, të
huej, deri atëhere të panjoftun për trupnat e tyne, por që tash, në
nxehtësin e dyshekut, ngjallej, rritej dhe i perkundte në gjumë
t’ambël. Kur vinte e ama e i shifte ashtu të rrokun e në gjumë,
kënaqej, por edhe një zili e vogël, mezi e vrejtun, ia turbullonte
kenaqsin për një çast. Q’atëhere Nushi e njef mirë të motrën e
vet. Edhe tash motra e tij asht po ajo Age që ishte dikur. E gjallë,
gazmore, jo romantike sa shoqet e saj, as andrruese. Për romantikë
s’kish nge, nuk e linte puna të cilen e bante krahas me nanën, tue
la, fshi dhe ndreqë orë e çast gjysmë duzinet fëmi, që u kish falë
zoti nanës e babës, si thohet te na. Ku kish nge Agia të merret me
romantikë dhe me andrue. E dinte Nushi këtë, si dinte dhe se
motra e tij asht dhe mjaft e bukur. Por nuk e dinte – e kishte
dëshirë me e ditë – si i vjen motres kjo martesë, martesa me një
burracak. Nushi kish folë dy-tri herë me dhandrin e ri. I kish
mbetë në kujtesë nga njato pjekje vetëm buzëqeshja banale e një
fëtyrës së frytë e të zbetë, belbëzim i një bisedës ma banale nëpër
dhambë të prishun dhe majmunizma e një snobit. Qe dhandri,
miku i tij. Asht i shtëpis së mirë dhe tregtar i zoti, ka than baba.
Dhe njato fjalë kanë qenë të mjafta para të shoqes; në nesre puna
ka qenë e kryeme. E Agia? Agia asht vajze e mirë, e urtë, ndëgjon
prindët, njajo gja nënkuptohet. Kur e pa të fejuemin, pak ne
dhomë a ma tepër nëpër birat e dyerve, u zbe pak, por njaj të
zbem ishte ndoshta një emocionim e asgja tjetër. “Pak i shkurt – i
tha një teze – por ka pare mjaft. E lumja ti!” Ages i ngjante shumë
e dyshimte njajo lumni, dhe q’atherë rrinte disi si e tretun.
Vetëm me t’ardhmen e Nushit u gjallnue dhe qeshja e saj nisi të
ndëgjohet nëpër shtëpi. E Nushi nuk e dinte si po i vjen Ages kjo
martesë. Një natë i ati përmendi martesën, e moter e vlla u shikuen
më një çast. Agia u çue, shkoi në dhomë të zjarrmit, e Nushi,
ndërsa i ati fliste, rrinte pa bëzajtë dhe mendonte për motrën, e
cila e shikoi me një shikim aq të mpitë, pa shprehje, saqë
Nushi e kuptoi. Kupton Nushi shum prej një shikimi, se kjo mnyrë të
marrunit vesht përdoret shume nëpër familje tona, ku shpeshherë
nuk ke të drejtë me folë.

Në nesre Nushi u kthye jo mbas zakonit për të marrë një libër.
“Në shtëpi nuk qenka kush” — mendoi. Kur në dhomë e gjet Agen,
e cila u mundonte ta mfshehi ftyren, Nushi iu avit.

— Ç’ka ke, Age? Pse i ke syt e kuqun?

— Prej tymit.

Nushi dyshoi dhe shkoi në dhomë të zjarrmit, por, aty as nuk kishte zjarrm.

— Pse ke qa, Age?

— Nuk kam qa – thotë motra tue u mundue me buzëqeshe.

— Po, po, ke qa.

— Jo besa! – dhe u largue kinse me punë.

Nushi u mundue ashtu prej së largu, tue qeshë, të diktojë ndoj
gja, por s’i shkoi për dore. Tue dale prej shtëpie, u kujtue pse qan
Agia; i ra në mend dhe shikimi i saj i mbramshëm. Desht të
kthehet, por e dinte se Agia nga turpi nuk do t’i tregojë gja, as
nuk do t’i pohojë. Turpi, e sidomos turpi i vajzave të fejueme,
asht një hallkë ma tepër në zinxhirin që shtrëngon jetën. E si mos
me pasë turp vajza e fejueme, kurse e din se te burri shkon vetem
të daje dyshekun me të. Gja tjetër ku të dije ajo kur nuk e njef,
një fjalë s’e ka folë me mashkullin që do të marri. Turp. E si mos
t’i vijë turp. Thonë se varzat pa nder janë pa turp. Prandaj duhet
turpi, turpi që s’të len me ngritë zanin në mbrojtjen e vetvetes
prej atyne që të dëshrojnë shumë lumtuni. “Nuk e due!” Jo, deri
tash nuk asht ndëgjue në farefisin tonë ajo fjalë nga një vajze e
fejueme. Se secili burrë, çfarëdo qofte, s’paku mashkull asht. E
me ba mos me qene mashkull?

Nushi vendosi t’ia tregojë babës mospëlqimin e vet për
martesën e Ages. Torturonte veten: jo tash po i tham, jo
mbasandej, jo tash nuk asht koha. Derisa një mbramje i ati u
tregue mjaft i butë dhe i dhanun për bisedë. Nushi ia tha disi
mospëlqimin e vet për martesën e Ages.

— Por për ke mendon ti me e dhanë? More, ku e kane at fat dhe
motrat tueja tjera. Ai i shtëpis së mire po, i pasun po, djal puntor
sa s’ka, s’e ka shoqin në pazar.

— Po, more babë, por sot varzat këqyrin djalin ma parë se të
gjitha.

— Po kush e pyet ate? Çka din ajo?

— Ajo nuk asht e kënaqun.

— Eh, së parit njashtu i bahet, por mbasandej ka për t’i hymë
në qejf.

“Qe e tan puna që munda unë të baj për Agen” – mendonte
Nushi – e në zemër ndiente si helmim ngase nuk mund t’i
ndihmonte motres. Bjerri besimin në vete. “Qe një rasë ku duhet
me tregue fuqin e ndërgjegjes, të mendimit dhe të dashnis për me
shpëtue dicka nga zakonet fatale. Por, kush të len! Ajri me mija
zura, ku të len të jetosh një jetë të shndoshtë. Me kot u betove në
vetvete për kontributin e vet në shoqni, për gjestet ideale! Qe
një provë ku psove dështimin”. Nga të tilla mendime u grinte në
dyshek Nushi gjith at natë deri n’agim, kur e zu gjumi.
Agia nuk e pyette ma të vllanë për mrekullit e viseve të largëta.
E interesonte burracaku i saj. E interesonte dhe tue mendue
githnjë mbi të, ai dilte n’imagjinatë gjithnjë ma i keq. “Si një
tatalosh” – i ka mrri Ages në vesh nga biseda e dy shoqeve. Një
kundërshtim të parrfyeshëm ndien atëbote Agia. Dhe njaj
kundërshtim shfrehej tashti në sjelljen e saj kundra vllazënve,
motrave dhe s’amës kanjiherë. Si me pritë rasën, dhe ajo ishte
gati me u kuq nga zemrimi, me i ra filxhani ose me thye dicka, si
ndoj çini, gotë ose gjë tjetër që kishte në dorë. Kur e ama i
bërtitte për gjanë e thyeme, ajo u përgjigjte ashpër me një: nuk
deshta as un ta thej; mandej shkonte, u mshehte në ndoj skutiliq
dhe qante.

As Nushi nuk tregonte ma mrekullitë e viseve të largëta. Në
shtëpi qëndronte vetëm kohën e domosdoshme. I ati e qortonte
gjithnjë pse vinte vonë në mbramje, por ai s’u përgjegjte dhe
njashtu merrte fund leksioni. Kur aty-këtu shifte përgatitjet që
baheshin për darsëm, atij iu kujtonte një film që kish pa dikur.
Quhej “Ekstazë”. Ishte film i një martese të papërshtatshme.

* * *

— Mos të koritena – ka thanë i ati. – Duhet gjithçka boll për
darsëm. Të gjitha, të gjitha duhet me përgatitë. Rueju mos të
harrojsh gja! – i ka thanë burri të shoqes. Dhe darsma ka dale
shum e mirë. Ka plase delli i qejfit në te. Venë e raki, si aty ma.
Darsmat janë të ralla, prandaj qejf, qejf me ba. Për shndet të
nuses që na ka dalë aq e bukur! Për shndet të zotit të shtpis!
Edhe shum të tjera kësi përshendetjesh, tue përplase gotat e tue i
derdhe në fyt, nga i cili mandej dilte një kangë si kanga nga qerrja
e palyeme. Megjithse këta po i lyejnë fytat shum mirë. Gratë,
n’an të vet, tash këndojn kangen e japrakut, tash flasin të githa
përnjëherësh, tue ndëgjue secila vetëm fjalët e veta, tash qeshen
si-ki-ki, ka-ka-ka. Nepër qoshe fëmite, secili tue hangër ka dicka,
shikojnë dhe çuditen për nanat e veta, se s’i kanë pamë kurr në
gjendje aq të zjarrtë.

— Pse martohet Agia? – pyet një shok vllain e vogël shtatëvjeçar
t’Ages.

— Baba ka thanë – pergjigjet ky.

— Sa i marre je… Uf… E di, more, se ka thane baba, por pse
martooohet?

— Po edhe nana e eme asht martue, edhe nana jote.

— Po, more, po! Uf… Por pse martoooohet?

— Për me fjetë me burrin – ia pret një shok i tretë, pak ma i
rritshëm, nja nand vjeç.

— Po si… Ku e din ti? – thot i vllau i Agës.

— Po, fort! Edhe nana e eme flen me babën tem – ia priti shoku i kureshtshëm.

— Mos folni fjalë te këqia, se po ju padis në shkollë, – iu
kërcue nandëvjeçari dhe shkoi me gjuejtë ndoj gja për me
ambëlsue gojën.

E Nushi, për gith kohën e darsmës ndiente një të velun. Me
vjellë diçka… M’at shishmashin e darsmës nuk dinte të rregullohej.
Jo këtu lypej të ndihmonte në ndoj punë, jo atje me rregullue
miqët. Me disa prej kushrinave të cilat nuk i kishte pamë fare, iu
donte të ndalej, të përshëndetej, të bisedojë, t’u deftojë nobarem
si e ka çuem përjashta. Kushrinat ma të moçme e shikojshin me
kureshte të madhe tue urue marshalla, marshalla, e kushrinat e
reja tue bisedue me të, i zbardhshin dhambët dhe e admirojshin
prej majës së kepucve deri të kaçurreli i flokve. E Nushit i vinte
të vjellë. Matej shum herë me u përzi m’at shishmash të dasmës,
të pije me miq, të kendojë valle me gra; por i dukej vetja
qesharake. Nuk i shkonte për dore as me u përgjege urimeve që
ia bajshin gratë, kur rasësisht vinte n’odë të nuses. E Agia
qëndronte drejt, si qiri dhe e zbetë. “Ha, ma ti, mos u marro aq”,
i thojshin gratë tue ia ndreqë velin. E Nushi me gjith zemër
deshironte të kryhej kjo ceremoni. Të shkoje Agia atje ku e caktoi
fati dhe ma tepër ku dëshroi i ati. Ndoshta ka me i hymë në qejf,
si tha i ati, mendonte Nushi.

— Jooo, kam pa e s’kam pa nuse tue qa kur martohet, por si kjo
sot… s’kam pa – thoshte një grue mbasi erdhën krushqit dhe e
morën Agen.

— Epo e shkreta ka të drejtë, la prindët, vllazënt, motrat.

— Moj, unë ndëgjova se Agia s’e ka dashtë djalin – pëshpriti
një grue e tretë, tue u mnjanue ka shoqet.

— Jo, he qe! Po kë me dashtë ajo ma të mire? Djali, thone, se asht i pasun mjaft, mandej edhe prej shtpis se mire…

— Po… po…

— Ndoshta ta ka thane filania që u mundue mjaft me ia dhanë djalit vajzën e saj…

— Jo, besa! Edhe unë kam ndie se Agia s’e ka dashtë djalin, –
hyni në bisedë një e katërt që s’mund të duronte të mos marri
pjesë në këto pëshpëritje enigmatike e që gjithnjë shikonte kah
dera.

Çudi! Ma shum qau kur u nda me vllanë. I shkreti Nush! Edhe atij i shpëtuen lotet.

— Besa! Me tamam shifet se e kanë martue me përdhuni…

— Uuu! Punë e madhe! Po cila prej nesh asht martue pa
përdhuni? Ku i kemi njoftë na burrat tonë? Na kanë martue për
atë i cili na ka lypë ma parë. Edhe magjypi të na kishte lypë,
magjypit na kishin dhanë. Njai asht fati! – tha tue u nxe një grue
me ftyrë burri.

— Me dhimbet Agia e shkretë. Asht vajze e mirë – tha ma e reja.

— Po na paskemi qenë të këqija, a? – tha dhe i lëshoi synin e
rreptë ndër ftyrat e shoqeve grueja me ftyrë burri.

Dy ditë mbas darsmës, Nushi shkoi në shtepi t’Ages, me u falë
me të, se do të nisej përjashta. Kur i tha motrës po nisem, kesaj i
filluen lotët me i rrjedhë dhe nuk i pushuen derisa u ndanë,
ndoshta as mbasandej. E te dera e oborrit motra e perqafoi të
vllanë aq me fuqi dhe i dha një të puthun aq të nxeht e të kjartë,
saqe Nushi kurr s’e harroi.

Nderi i shoqnis asht i pacënueshëm. I mjeri ai i cili provon ta
cenoje. Së paku, kështu ngjan për faqe. Mos të gërdhishtet, mos
të prishet lustra e shoqnis së qytetit tonë. Të shkëlqejë lustra e
marrëdhanieve tona të përditshme me shoqi-shoqin, të shkëlqejë
si këpuca e lustrueme në baltë. E pse një grue, tue fjetë me burrin
e vet plak ose idiot, vuen dhe mendon ndoj tjetër, s’ka gja. E pse
një grue, pranë burrit të pamashkulli, merr mshehtas një tjetër që
ta përkëdheli, prap s’ka gja. Njësoj. S’ka randsi. Jeta bashkëshortore
njësoj asht e hyjnueshme. Këtë e ka vërtetue instituti fetar. Vetem
dicka: skandali nuk durohet. Bani çmos që të mos shkaktoni
skandal. Se skandali shkakton vdekjen e nderit, si për shembull
grada 42 e temperaturës vdekjen e njeriut. Shoqnia lëngon, lëngon
me temperatura të ndryshme, por këqyrni mos t’arrini gradën e
fundit, po desht të jetoni me nder, me moral të pacënueshem.

Në pazarin e qytetit tonë, kur duen të lëvdojne ndoj të ri, i apin
atribute të ndryshme, si dhe ngjet gjithkund; ndër ato atribute ma
tipike janë: bir… dhe zog dreqit. Ai shegert pazari, i cili ka fatin
ta përkëdhelin gashtu, domethanë se asht dicka. Jo se do të bahet
milionar, por se asht i zoti t’i kryejë punët e shegertllëkut ma së
miri dhe me pëlqim të plotë të zotnis. Një prej kësi shegertave
ishte dhe Luli, shegerti i të shoqit t’Ages. Zog dreqit i madh asht!
Mos t’ishte ai, kurr zotnia i tij nuk kish arrijtë me e përhapë
tregtin kaq sa e ka sot. Kështu mendojshin esnafët e pazarit. Ndër
mendime shkojshin edhe ma larg: secili mendonte ta tërheqi
Lulin për vete, por u shkonte mundi kot. Luli, edhe se i ri, njëzet
vjeç, nuk lote nga zotnia i tij, prej të cilit as nuk kishte gja
t’ankohej.

Kur Luli e pa të shoqen, zojën e zotnis së tij së parit, si nuse,
u çudit për bukurin e saj dhe sidomos u çudit për shëmtimin e
burrit të saj e të zotnis së tij. Deri në darsëm, ai e shikonte zotnin
vetëm si zotnin e tij, të zotin e dyqanit, i cili ia pagonte rrogën
regullisht dhe mirë. Luli disi nuk e mendonte, nuk mund t’ia
paraftyronte vetes se zotnia i tij mundet me qenë dhe burr’ i një
grueje, sidomos burr’ i një grueje si Agia. Në ndërgjegje të Lulit
ishte formue një gjykim për zotnin: i zoti të rrijë mbas banakut
dhe të shikojë se si ai vete, shegert i tij, u pergjegjet blesve,
peshon, merr paret, ia bien atij zotnis, i cili i ve në banak, tue
buzëqeshe me gojë pa dhanë në ndoj isharet të tij, të shegertit.
Prej zotnis Luli nuk ndiente ndoj frigë, ose ndiente aq frigë, saqë
e ndien një shok prej shoku tjeter me vjet ma i madh. Por tashti,
me martesë të zotnis, i cili muer një grue aq të bukur, në thellsin
e shpirtit Luli ndjeu një pakënaqsi, por krejt të pandërgjegjshme.
Kjo pakënaqsi me kohë, aty-këtu, u shfaqte në një mnijë, e cila
ishte ma tepër një smirë. Luli nuk dinte t’analizojë gjendjen
shpirtnore të vetën, se ishte një shegert pazarit, por instinkti i
thjeshtë njerzuer ndjente dhe shfaqej. Ai tatalosh, çfar vajzet me
marrë – i tha Lulit një shok intim, shegert pazarit. Lulit iu
theksuen këto fjalë në mendje. Shoku i tha, tue qeshe dhe tue e
shtye me krah, edhe disa gjana tjera, të cilat prap Luli i mbajti në
mend, iu ngjitën për truni.

* * *

Mbas tri vjetve tjera Nushi u kthye në shtëpi si mjek i kryem.
Optimizmi, i cili e pushtoi me të marrmen e laurës si mediciner i
kryem, githnjë vazhdonte edhe kur erdhi në shtëpi. Bota reth tij,
miqët, kushërinët, të njoftunit iu silleshin rrotull si hyjt reth
diellit; ai ishte një epicentër. Së paku, kështu iu dukte atij vetë.
Por, njashtu ishte në të vërtet. Nushi e shifte edhe vetë, se njajo
gja ishte ma se e vërtete. E pse? pyetej Nushi në vetvete. Po tash
njëherë s’kish nge t’i api përgjegje asaj pyetje. Jo urimet, jo
vizitat, jo darkat e drekat, jo shoqnia e re, natyrisht e zgjedhun,
nuk e lejshin t’i pergjigjet pyetjes: pse asht ai epicentër.

Edhe në shtëpi Nushi, si mjek i kryem, u ndiente disi ndryshe.
Edhe vllaznit e motrat, në praninë e tij, qëndrojshin ndryshe.
Fjala mjek lëshon një ere barnash, të cilët ta shtijnë frigën e
smundjes, prandej motrat dhe vllaznit e shikojshin dhe e dojshin
Nushin ma shum me një dashni admiruese se vllaznore. E i ati
kish ndrrue tonin e bisedës; e kish ulë për nja dy nota. Përpara
fliste në sol e tash në re. I ra në sy Nushit se sjellja e babës
përpara tij përgjithësisht kish ndryshue. Kur vinte në mbramje
vonë në shtëpi, baba nuk i thoshte gja; perkundra, ia niste bisedës
tue e pyetë me kë asht pa ditën dhe me kë qe deri tashti. E të
githa pyetjet nuk kishin as idhnim, as ndoj tallje ironike, por i
thoshte me një za si të dezinteresuem. Fillonte mandej biseda për
punë, të cilen Nushi dita me dite pritte ta fillojë.

— Asht edhe koha me pasë edhe une ndihmën tande, se ka
fillue me më lanë puna. Deri tash shkova disi, por mbas tashit
keq, besa. Por shyqyr që kreve ti at shkollë. Motrat po të rriten,
duhet me mendue edhe për to.

Nushi e thith cigaren, shikon si shkon tymi i saj dhe nëpër tym
shikon t’anë, i cili flet ambël, sidomos kur flet për punën e tij që
do ta fillojë si mjek. E kur i sillet ndokuj pjestarit tjetër të
familjes, natyrisht toni i bisedës ndrron, fillon të bahet nga pak i
vrazhdë.

Nushi, natyrisht si mjek, ishte dhe nga pak psikolog. Vërente
me kujdes të madh sjelljen e babës kundrejt tij dhe kundrejt të
tjerve të shtepis. E një mendim i ri, si stuhi, ia pushtonte trutë
dhe ia perplaste andej. Ai ma vonë tundte kryet, si me dashtë me
e largue at mendim. Ishte mendimi se edhe i ashtuquejtuni ideali
familjar asht i mpshtetun n’interes. Nushi mendoi pikerisht si
kishte lexuem diku, në një libër. Dhe njashtu asht. Baba i tij ka
ndrrue sjelljen kundrejt tij, pse Nushi ka me fillue shpejt me fitue
të holla. Dikush ka me thanë: po, asht e natyrshme, që i ati të
prese ndihmen e të birit, se duhet mbajtë familja, të cilen ai vete,
i ati, nuk mund ta mbajë. Po, por Nushi arsyetonte në vetvete
pak ma ekstremisht, pak ma n’e majtas, – si kishte për t’u thanë
në gjuhe të soçme. Pse i ati i tij deri para tri vjetve ishte para tij,
Nushit, djal i pjekun, një despot e tash do me u bamë jo bash një
engjëll, por një mik, shok i dorës se parë? Para tri vjetve ti s’ke
pasë të drejtë me çue zanin, se s’ishe gja fare, mbasi nuk mujshe
me fitue të holla; por sot, mbasi rroga e jote do të jete e majme,
unë të salutoj, ta heq kapelen, fesin e zi (se njate barte baba).
Keshtu në trajtë dialogu, arsyetonte Nushi, megjithse nuk e
kishte në qejf at arsyetim. Nuk kishte qejf t’anojë kaq shum
n’an të doktrinave të reja materialiste dhe t’u api kaq të drejtë:
si, për shembull, me thanë se nuk ekziston familje ideale dhe as
dashuninat, të cilat i quejmë në ma të sinqerta, jane vetëm
korrespondim i përshtatshëm i interesave materiale ose fizike.
Nushi tundte kryet, donte ta largojë kët mendim, ide që përmbys
shqimit të githa ato gjana që na i quejmë të shenjta se i
mbështjellim me velin e misterit. Dhe si njeriu, që, tue u mbytë
kapet për një krande për të shpëtuem, ashtu dhe Nushi donte të
kapet për një mister. Por falimenti dogmatiko-shpirtnuer i tij
qëndronte bash aty, se ai shifte se misteri – si dhe nje krandë të
mbytunin – nuk mund ta shpëtojë; asht vetëm një mashtrim,
natyrisht i pranuem si pranojmë edhe shum mashtrime tjera, se na
kande, na pëlqejnë, megithëse e dimë mirfilli se nuk janë të verteta.

Për tri vjet jetë në martesë, pau Nushi se Agia kish ndryshue
mjaft. Fëmi deri tash nuk kishte pasë, por tash ishte nga mesi i
trupt si e majun dhe iu dukte si t’ishte shtatzanë. I kuqi në ftyrë
t’Ages nuk u dukte i qëndrueshëm, e syt që dikur aq drejt në sy
te shikojshin, tash nguleshin diku n’anë, pranë teje, dhe vetëm si
përshqit kanjëherë të shikojshin për të ba me ditë se flet me ty ose
asht tue ndëgjue bisedën e jote. Nushin e çuditi ajo gja, tue ditë
se motrat e martueme zakonisht janë ma të çeluna dhe ma të
sinqerta kundrejt vllaznve. Dhe kur doli nga shtëpia e saj, nuk
doli disi i kënaqun dhe i dukej se nuk asht pamë me motrën Age.
“Ndoshta topitet” – tha Nushi në vetvete. Në mbramje t’asaj dite,
Nushi tha në shtëpi se kish qenë të Agia dhe se kish ndryshue
mjaft. Mbas ketyne fjalve të Nushit, i ati shikoi të shoqen dhe tha:

— Ai gomar, burr i saj, a pret të shkoj t’i them unë që ta heqi at’shërbtuer?!..

— Po nuk mundet me shikue punën pa të. Ti e din edhe vetë se
sa i shkathët asht Luli, – iu përgjigj e shoqja me za të letë e me
bisht synit shikoi të birin, Nushin.

— Nobarem, mos ta dërgojë diten në shtpi prej pazarit, kur
asht Agia vetëm.

— Kur atij, burrit të saj, s’i vjen keq, çka po ke ti?

— Ti, si shifet, s’i ke mend në kry! A s’po ndëgjon se çka flet
bota, a? – tha baba tue çue zanin dhe shikoi Nushin.

Nushi nuk bani za fare, por i ndëgjoi këto fjalë gati pa marrë
frymë. Gjaku pak iu turbullue e i rodhi në ftyre. Por shpejt u
fashit dhe nisi të bluejë me mend ato fjalë që i kembyen prindët
në mes tyne.

E në shpi t’Ages sundon harmonia e plotë. Kushdo që thotë
se aty ka shamat, grindje ose dicka tjetër – dajak si thonë – rren,
kushdo që ta thotë rren. Aty mbretnon harmonia e plotë. Qe për
shembull: burri vjen nga pazari, prej pune, në mbramje, e Agia
ban çmos që ai ta gjejë shtëpin sa ma komode, për tu shplodhë
nga puna e ditës; mandej e pyesin shoqi-shoqin si e kaluen ditën
a u mërziten, çka ka të re. Agia të gjitha këto komplimente
familjare i bante disi ftoftë, por sinqerisht. E burri, në përkëdheljet
e ndjenjave, shkonte edhe ma larg; iu avitte Ages, kapte për faqe
me dy gishta, me ere të dhjamit dhe ashtu si kapen fëmitë e
vegjël, ia ledhatonte flokët, ose qafën, e shikonte me sy admirues
reth mesit dhe, i kënaqun me lumnin familjare, ndezte cigaren,
çonte gotën e rakis dhe ia niste bisedës së përditshme. Agia u
sillte poshtë e nalt nëpër dhomën e zjarrmit tue bame punë,
ndëgjonte fjalët e burrit dhe u përgjigjte aty ku duhej.

— A t’i prue Luli të gjitha qe ke pase nevojë? – pyet burri tue çue gotën e rakis.

— Po, – i pergjegjet Agia shkurt, – por ke harrue me i dhanë
byberin, – vazhdon tue u kuqë lehtë në ftyre dhe sjell kryet n’anë
tjeter.

— A të ka prue këte e këtë e atë… – e kur i thote Agia se po, ai
vazhdon: “Jo, Luli s’ka hile, askund deri tash nuk munda ta za për
kaq” – dhe dëfton me gisht. Dhe në banak të dyqanit, ma shum i
besoj atij se vetvetes, se asht dhe i shkathtë, dreqi. Sa vetë
mundohen me e largue prej meje, për ta marrë për vete, tue qitë
gjithfarë fjalësh…

Ages ndër këto fjale iu kuqen tamthat, zemra i trokiti shpejt dhe si me t’egër i tha:

— Po ti pse e dërgon Lulin ditën? Ato sende që duhen mundesh me i prue ti vetë në mbramje…

— Po për drekë mishin, ku me e marrë?.. Mandej pse mos me
ardhë, xhanëm, Luli? Bota me të vertete flet, por unë e dij pse
flet… Edhe Agia mendon me vete pse mos me ardhë në shtëpi
ditën, ku asht ajo vetëm… atëherë bash duhet të vije, i thotë një
ndjesijë, diku thellë e mfshehun, nga e cila Ages, zojës së
ndershme të filanit e të filanit, i vjen ndoht. Por ndjesia e
mfshehun ia pushton trupin e ri dhe ajo i thotë burrit:

— Mos harro me ma çue nesër byberin edhe… – mendohet të
gjeje edhe diçka tjeter.

— Po, tash ta çoj edhe mish të mirë, më tha kasapi se do të
prejnë nesër. Te tjerat i ke?

— Po…

* * *

Mbasi Nushi trokiti dy-tri herë në derë t’oborrit dhe pa se s’po
i del kush, ai u nis vetë mbrenda në shtëpi, tue u çuditë pse s’po
del Agia. Kur ndër shkallë ndeshi Lulin, i cili, disi i hutuem për
së tepri, fliste diçka si me kërkue të fala për vonesë që s’i dulën
përpara. Nushi u çudit së pari, tue mendue se ka ngjajtë gja, por
njat çast i lindi befas një dyshim. Disi si i ngurruem, por
instinktivisht shkoi nalt me hapa te shpejta. Agen e gjet me
shpinë të sjellun derës, me një dorë ndë flokë e me tjetrën tue
perzie makinalisht diçka në një enë. Kur u suell, pa Nushin dhe u
buzëqesh, nsa në ftyre ishte e zbeme.

— Çka ke, Age? – e pyeti Nushi tue ia marrë dorën.

— Asgja, Nush. Pse? – pyeti si e hutueme.

— Je diçka si e zbetë.

— Ah, po, me dhemb kryet. Jo, parë me dhimbte, tash nuk më
dhemb, – u ngatrronte Agia në gjuhë e në ftyrë ndrronte ngjyrë
nën shikimin depërtues të vllaut. Shuplaka e friges nisi t’ia
shtrëngojë zemrën, gjujt iu këputen dhe qe tue ranë, mos t’ishte
dora e Nushit për ta mbajtun.

— Ti Age, tash nuk duhesh me punue shum – tha Nushi tue sjell
kryet nga dritorja dhe tue u mundue me e zbutë zanin. Motra u
mundonte tinzisht me i pa ftyrën vllaut, me lexue në ftyrë të tij,
por ai, sjellë nga dritorja, shikonte në rrugë e ajo ia shifte vetëm
veshin dhe pjesën e nofullës, të cilën Nushi e kish shtërngue
fort.

— Ashtu, Age, – tue u sjellë befas, — mos puno shum; sa ma pak
punë, se asht ma mirë për ty, nuk të vjen kjo ligshti trupi që pate
parë dhe mandej për barrën nuk asht mirë me punue shum.

Agia e shikoi të vllan drejt në sy dhe kuptoi se ai nuk mendonte
asgja tjetër veç asaj q’i tha, nsa Nushi u gëzue kur pa se i kish
shkue për dore me e genjye motrën, se ai nuk dyshon asgja ndër
marrdhaniet e saj me Lulin. Mbasandej, Nushi filloi të flasi mbi
gjanat e përditshme, tue pyet motrën për këtë dhe atë me gaz dhe
tue u tregue në qejf, dhe e motra e pyette për baben, nanën,
vllaznit e motrat, gjithnjë tue u qeshë.

Nushi doli nga e motra me një buzëqeshje. Edhe, për çudi,
ishte në qejf. Edhe ai vete u çuditte për kët gëzim dhe qetsi që
ndiente. Tashti pra, para një ore, duhej të ngjante diçka. Po, –
mendonte Nushi në vetvete. Po, si atje, ndër malet tona primitive.
Duhej të gersiste pushka. T’u bindte i madh e i vogël! T’u lante
nderi. Të vdiste dikush e shoqnia të kënaqej. Jo se asht shpirtkeqe,
por pse në qytetin tonë asht mërzi e madhe, e me la nderin me
pushkë asht një sensacion i madh, i cili nuk të len të mbyllish syt
për do net. Por vret merzinë. Mandej nderi, or vlla, nderi, nderi
nuk asht ujë, mundet me qenë shampanjë, por ujë jo. Gjithnjë
buzeqeshte Nushi dhe herë-herë i kujtohej me frigë se para një
ore mundte me të vertete të bajë një gjest donkishotesk. Por
shpejt qetsohej dhe buzqeshte tue paraftyrue veten me fes mbi
njenin sy, me mustakë të mdhaj, me kobure në dorë, tue qëndrue
mbi motrën dhe dashnorin e saj, të dy të vrame mbas shijimit të
mollës se ndalueme. M’at akt burror qëndron fisnikeria e racës
sonë – thonë moralistat tanë. – M’at akt shtazor qëndron
primitiviteti dhe injoranca e vendit tonë – përgjegjet Nushi vet
me veti. Une jam pa moral, koncepti i em menduer – mos me
than ideologjik – nuk pajtohet me moralin, të cilin mue kjo
shoqni ma imponon. Por unë e marr moralin e saj për sy e faqe,
nsa mbrapa ia loz lojën kur të due. Keshtu si unë ia lozin lojën
shoqnis me qinda veta në vendin tonë. Prandaj, shoqni, po deshe
të mos lozin në kurriz tand, ndrro format. Hiqi bragashat.




Të çelen arkapiat

E vërtetë, me tamam! – pëshpriti Oso Bakalli, tue ndejë
përpara dyqanit të vet. U çue, hyni mbrenda, nuk i lëshoi
syt si përherë mbi mall, të cilën në kohët e fundit e kishte shtue,
por me mërzi u rras mbas banakut. Aty e pushtoi një ndjesi, si me
iu zhgatrue qenia e tij. Tashti ma nga helmi as nuk mejtonte gja.
Donte të shkojë të dyqanxhiu ngjitë dhe ta marri vesht mirë
punën, por s’kishte guxim, mbasi e dinte se çka do t’i thoshte. Por
mjafton me pa dhe me ndëgjue at kopil me gazeta që po bërtet, si
po çirret anembanë dhe po shtie çerekët e lekut në xhep.

— E vërtetë, me tamam, – i erdhi tue thanë dyqanxhiu ngjitë,
me gazetë në dorë dhe me buzqeshje të helmueme.

— Mos ma këndo! S’ke se ç’ma këndon! A s’po ndëgjon si po
çirret ai kopil përjashta?! Më bahet me ia ble të gjitha gazetat që
ka në dorë, veç mos me bërtite ma.

Ishte pranverë. Dyqanet e pazarit mbylleshin n’orën shtatë.
Por Oso Bakalli i mbylli hesapet në gjashte, dy blesve që erdhën
mandej nuk desht t’u shesi, e mbylli dhe dyqanin dhe u nis për në
shtëpi.

Pranvera e kësaj pranvere nuk ra në sy. Nuk u shijue as aroma
e pemve të lulzueme, as që u admirue bukuria e tyne. Truni dhe
shpirti i një pjese të madhe të qytetit ish zanë me do mendime
krejt tjera, e pranvera që aq pritej, erdhi dhe po kalon si një
udhtare pa randsi. Njerzit tonë jane shum shpirtngushtë; kur u
kërcnohet ndoj rrezik mbi krye, mejtojnë vetëm at rrezik që të
jenë vetëm e vetëm ma të deshpruem, nuk mejtojnë sadopak ndër
gjana tjera. E pra, sa shpresa e sa dëshira përfton pranvera nëpër
kopshtie, ku enden varzat dhe gratë e mshehuna tue mshehë
ndjesitë e tyne.

E motra shtatmdhetvjeçare e Oso Bakallit i thote shoqes
mbrapa gardhit:

— E vërtetë! Ka dalë edhe në gazetë – dhe qeshej me një za të
mbytun.

— Haj, moj! – dhe shoqja gjeti një vrimë në gardh, nëpër të
cilën kaloi dhe e rroku shoqen.

— Ty të kande… Dritë?

— Pse? Ty a nuk të kande?

— Nuk dij, besa… Por Osja ka ardhë i idhtë si zehri, ka thirrë
nanën, dhe unë prigjova kur i tha që mos me dalë asnjena prej shtëpie.

— Mue, besa, më kande, Hajrie. Pse mos me dalë edhe ne si
dalin dhe varzat e botës, – tha Drita tue u kuqë. Mendoi pak dhe
vazhdoi: ti që je aq e bukur, pse me u mshehë, moj Hajrie?
Hajria e shtërngoi fort për supit shoqen, e kjo e puthi në skaj
të buzve. Nga njena anë gezimi pse do dalin të zbulueta, nga
tjetra anë friga e një pasigurie përftoi një ndjesi, të cilën kurr s’e
kishin ndie.

— Ka me të pa ai, Hajrie, tamam njashtu si je, kur të dalim bashkë.

— Si flet edhe ti, Drite… Si s’ke marre… Mundet me të ndegjue
kush… Naten e mire, – i tha në mnyrë të ftohte, tue u skuqë në
fytyrë.

Drita, tue dalë nëpër bire të gardhit n’oborr të vet mendonte
dhe i erdh keq pse shoqja e saj asht aq e pasinqertë.

E Hajria kur hyni në shtëpi, shkoi para pasqyrës mbsheftas.
Shikoi veten, u pendue pse i tha ashtu shoqes dhe po t’ishte tash
shoqja aty, do ta përqafonte dhe do ta puthte me gjithë zemer.

Në tane shtëpinë një heshtje, sikur ndodhet ndokush n’agoni
të vdekjes. Po, ka agoni, por jo mjerim. Si në kët shtëpi dhe me
qinda e qinda shtëpia tjera kanë diçka si agoni vdekje. Po vdes
një e kalueme shekullore aq e ndjeme dhe aq e jetueme. Po i hiqet
guri i qoshes kështjellit mijëvjeçar dhe zemrat e njerëzve po
helmohen nga rroposja e tij. (Disa, përkundra, gëzohen si me u
pas vramë një shtazë përbindshe që rronte dhe helmonte jetën
nëpër shtëpia). Gazeta, reforma, zbulimi i grave ishin stihitë që
mundojshin trutë e ngathët të njerzve, të cilët nuk ishin mësue të
mendojnë mbi ato gjana. Krenave, të mundueme vetëm me hallet
ma të thjeshta të familjes, vetëm të shtëpis, tash përnjehere u bien
me mendue mbi diçka të përbashket, mbi një problem kolektiv
dhe pronarët e atyne krenave gjinden si peshqit në ranë. Me
zbulue gratë! – Këtë s’e kanë mendue se do t’u bahet për së
gjalli.

Osja rri në minder, pin cigare mbas cigares, dhe mendon
gjithçka dhe asgja nuk mendon. Po, mendon se si mashkujt janë
me të vërtetë të këqij, si kanë qejf me e pa gruen e huej, dhe të
shokut të vet, si i shkon mendja mandej të puna ma e keqe. I din
Osja mendimet e mashkujve se dhe vetë asht mashkull. Dhe ai
vetë mendon ashtu, me gjithë të katërdhetë vjetët e tij dhe me
gruen pranë.

M’u hiq syve! – i bërtiti grues kur kjo iu avit dhe me xhelozi
e mati me sy që nga kambët deri në krye.

— Çfare fajit i kemi na, as na s’kemi qejf me dalë të zbulueme, – i tha e reja vjehrres.

— Praj, mos fol, ka të drejtë! – iu përgjegj kjo plot zemrim tue
mendue se bukuria e së resë ka me u pa sheshit nëpër rugët e
qytetit.

Si me pasë ardhë ditët e fundit të jetës mbi tokë. Njerzit të
njoftun, miqët, shikoheshin tërthorazi, me bisht të synit, njeni me
tjetrin dhe mezi përshendeteshin. Si me dashtë mos t’ia kujtojnë
shoshoit se po përmbyset bota. Në të vërtetë në ndërgjegje
ndjejshin se bota nuk po përmbyset, vetëm se do t’u zbulohen
gratë, por për ata njësoj, bile ma mire t’u permbyste bota, se
atëhere gratë nuk do zbuloheshin.

E gratë? Disa shikoheshin ndër pasqyra të vogla, mshehtas,
për të pa dhe konstatue a janë në të vërtetë të deja që të dalin të
zbulueta. Plakat rënkojshin, “merrshin hallallet” njena nga tjetra,
e disa shtyheshin dhe aq sa ia nisshin lotve si të sheqerit. Nuk
qajshin pse do t’ua hanë burrat fytyrat: një pakice shum e vogël
qante se do humbin xhenetin (parajsin) e një pjesë, shum ma e
madhe, qante pse kishte nevojë të qaje, si ka nevojë dhe të qeshi.
Varzat e reja, kur të mfshehuna nga pleqët e shtëpisë, ecshin ma
krenisht, stërviteshin si do ecin rugave pa perçe, në fantazi, e
emocionoheshin dhe jetojshin çaste lumnie. Përgjithsisht, shpirtënt
rrojshin do çaste të pajetueme deri tash. Ishin qitë në harresë të
gjitha hallet e përditshme të jetesës; vobegësia kish harrue urinë,
mjerimi kish harrue vuetjet, pse dikush diku, larg nga shpirti dhe
mendsia e këtyne njerzve, kishte vendosë me vdekë sentimentalizma
e mykun. E kjo sentimentalizëm që asht e lidhun për perçen e
grave asht një kusht me randsi për jetën e këtyne njerzve në kët
gjendje që gjenden. Prandej një pakënaqsi! Prandej një
kundërshtim – ndoshta jo i sheshit, por – thellë në ndërgjegje.
Dhe ai kundërshtim nuk pëlcet vetëm e vetëm pse s’ka fuqi.
Prandej dhe qytetarë të ndershem, shtetarë besnikë. Prandej
telegrame urimi, përgëzimi, entuziazmi, të buruem nga zemra të
prekuna thellë – me hipokrizi apo llogari tregtare?..

Dy net para se t’u vente në zbatim ligja e dekretueme për
zbulimin e grave, mbasdarket, erdhi te Oso Bakalli vllau i tij me
të gjithë pjestarët e familjes. Erdhën për me u pa gratë për së
mbramit herë, se kushedi kur kanë për t’u pamë ma. Burrat u
ndanë në një anë të dhomes, gratë në një skaj tjetër, e varzat dhe
fëmitë një nga një iken në dhomen tjetër, për me gëzue ma tepër
liri. Gratë flitshin për vete e burrat për vete, vetëm nganjëhere
merrshin pjese në bisedën e njeni-tjetrit.

— A me të vërtetë i kish dalë emni në gazetë dhe Hakes t’Ali
Isufit-a?

— Po pse i ka dalë në gazetë?

— Demek, i ka thane mbretit se do me dalë e zbulueme… –
pyetshin gratë njena-tjetrën dhe syt i silleshin kah burrat për me
kërkue shpjegim.

— Po, allahu ma marroftë! Une i çuditem Alis, pse ai gjithmon
m’asht dukë burr, e këtu ma len gruen me i dalë në gazetë, – tha
Osja me za që ta ndëgjojnë edhe gratë.

— U! punë e madhe… Kishin dalë dhe Rrukia e Brahim agës,
Adija e Shaqir efendis, Gonxhja e Hysen Tahirit…, – filloi me
numrue me zili njena prej grave.

— Po duhet me u dalë dhe resmja në gazetë, – tha tjetra me tallje.

Nga dhoma ku shkuen fëmitë, u ndëgjue një potere gazit dhe
fjalësh. Çka asht kjo? – tha Osja dhe u çue me rrëmbim. Në
dhome e gjet Hajrijen të veshun dhe të gaditun “allafranga”, me
diçka si kapele në krye, dhe tue ecë “mbas modet”. Bukuria e
trupit të saj vizohej bukur ndër rrobe të shtërngueme dhe pozat e
saj ishin ngacmuese. Ajo s’e shifte Oson përmbrapa, por
vazhdonte me imitue gratë “allafranga” dhe përdredhej si “mbas modes”.
Fëmija qesheshin dhe brohoritshin tue u argëtue. Kur
Osja, me një pllamb të plotfuqishëm i ra Hajrijes kresë, kjo, u
përplas për mur – e fëmitë përnjherë heshtën të tmerruem. Mund
t’u ndëgjoheshin zemrat e tyne si rrifshin. Ma i vogli filloi të
qajë. Hajria vetëm që lëshoi një za të pakontrolluem, si një dele
në të cilën ndesh automobili. Mbas dy çastesh u çue si e hutueme,
nga hunda dhe balli i pikonte gjaku. Osja, tue murmurue si qen i
tërbuem, doli nga dhoma dhe vetem iu merreshin vesht fjalët: “si
kurvë… si kurvë”. E Hajria, ma e zbetë se muri për të cilin u
përplas, shkoi me la fytyrën prej gjakut që përzjehej me lotët e
heshtëshme të vuejtjes.

Kur u kthye Osja në dhomën e të mdhajave, njena nga gratë i
tha se të Dan Hoxhes kishin çelë arkapinë e vjetër me kojshin, të
cilën e kishin mbyllë para tridhetë vjetve pse ishin idhnue dy
familjet. Tash e kishin çelë at arkapi për me muejtë, nëpër oborr
të kojshis, me shkue të kushrinët, nga të cilët, prap me anë
t’arkapive, mujshin me shkue nëpër shum familje të njoftuna të
lagjes pa i pa kush dhe pa pasë nevojë me dalë në rrugë. Osja u
kap për këto fjale si i dejuni për hu dhe, mbasi mendoi do kohe,
iu suell grave:

— Po keta këtej, – tue shenjue me krye kojshit djathtas, – a kanë arkapi?

— Po, – iu përgjegj e shoqja.

— Po këta këtej?

— Po.

— Po ju në shtëpi a e keni arkapinë, — pyeti të vllanë Osja.

— Jo, por po thrras nesër puntorin me e çelë.

— Mirë, thirre, edhe unë po e thrras nesër. Dhe ftyra e Osos
mori një dukje tjetër, si me iu shkundë një barrës së madhe.
Gjithashtu, vllau filloi të qeshi e gratë u gëzuen se tashti nëpër
arkapia mund të shifen ma shpesh me shoqet, mund të marrin
vesht se cila ka dalë e zbulume, e cila ka bamë ndoj gja për t’u
përfolë, përgjithësisht si qëndron lagja në pikëpamje të reformave.
Me anë t’arkapive mund të bahen dhe shum gjana tjera, hanëmet
dhe hakët e dijnë, por çka me bamë kurse nuk guxon me dalë në
rrugë me perçe. At natë Osja ra kondend, pothuej i kënaqun, në
dyshek, tue thanë me vete: nuk po i shef, nuk po i shef gratë si
mashkull i keq fodull që pret përjashta në rrugë. Mendim i
krijuem nga xhelozia e tij fantastike.




Historia e njenës nga ato

Kush nuk e kujton? Kush nuk e kujton, or shok, atë? Kë?
Cilën? Cilën? – Atë! Njenën nga ato! – Po cila asht njena
nga ato? Ato janë shum! Cili i ri (ose plak) nuk njef së paku dhetë
nga ato?! Pse ato janë shumë. Pse shumë ka meshkuj, shumë ka
pare, prandaj duhet në numer relativ të kenë dhe trupna që
shiten… Pra, kush asht njajo njena nga ato?

— Lukja, Lukja! A s’e kujtoni Luken? S’e besoj… shtireni…
Apo ndoshta do mohoni dhe se e njihni? Më falni, por këtu nuk
shkon ajo e famshme: kush guxon – fiton! Kjo shkon ngjeti! Do
mohoni dhe se e njihni Luken? Me pretekst se jeni të ndershëm…
Të mos kini, të mos kini frigë se nuk do ju quej të pandershëm.
Por ju, së paku, me siguri do njihni ndonjenën nga motrat
legjitime të Lukes, asht njësoj si me njoftë Luken vetë. Jeta e tyne
asht një. Të gjitha janë njësoj dhe të gjitha ju apin atë që kërkoni –
me pare në dore.

E Lukja e mirë, Lukja e mshirëplotë – se ajo ishte njëlloj
hyjneshë – Lukja e dëshrueme me të vërtetë askujt nuk i thoshte
jo. Vijshin studentat, jo me ndoj qëllim të keq, vijshin vetëm me
përcjellë ndoj shok i cili gjithashtu ishte student. Kur kryente
punë me të parin, Lukja i thoshte tjetrit: sa lekë ke në xhep? –
Katër. – Hajde, – i thoshte të dytit, të tretit e të katërtit me radhë
dhe i çonte n’odë të saj. E pra, taksa e saj ishte tre frangë. Por
Lukja ishte ma shpirtmirë, ma humanitare se shum vetë të cilve
ashtu i duhet me qenë.

Së parit studentat, me të hymen mbrenda, kuqeshin, por kur
vijshin për së dyti, para se të hyjne shikojshin djathtas e majtas
mos t’i shofi kush, dhe mandej shpejt nëpër derë fut brenda si
plumb pushke. Lukja kanjiherë merrte poze serioze dhe u bertiste:

— Pse keni ardhë? Ke kërkoni? Nuk asht këtu ai që kërkoni…
Studentat hutoheshin, iu merrte fjala në gojë, shikojshin shoqi-shoqin,
skuqeshin në ftyrë dhe niseshin të kthehen. Atëherë Lukja
plaste gazit, qeshej me gjithë zemër dhe i merrte për dore n’odë
të saj. Kanjiherë ziheshej me ta, pse ndonjeni nga ata ia puthte
krahun e zhveshun, e kapte ose e ledhatonte për ftyre, ashtu si ka
të drejte të kapi gruen e vet vetëm burri që ka vue kunorë te prifti
ose të hoxha, atëherë Lukja i thoshte:

— Mos luej, more vagabond! Rri urtë, – dhe ia kërsitte shuplakë
fytyrës.

Djaloshi nuk tundej, qeshej dhe mundohej t’ia kapi dorën. Kur
këta vonoheshin në kafe në bashkëfjalim e sipër, ajo u thoshte të
gjithve: ikni se po iu vinë babat ose kanjihere i thoshte vetëm ma
të riut:

— Shko, se asht bamë vonë… Tash asht kohë me t’ardhë yt atë.
Në këto fjalë plaste gazi e rrallë ngjante që t’idhnohej djali tue
thanë:

— Baba i em asht i ndershëm, nuk asht si unë…

Atëherë shokët dhe Lukja vetë qesheshin ma me zemër për
trashamansinë, idiotizmën e shokut.

Ndonjeni për tallje e pyette Luken:

— Luke, ku e ke, pash zotin, xhybletën?

— Hajde me e pa në dhomë…

— Me gjith qejf.

— Po a ke tre frangë?

— Po, kam tre lekë…

— Hik, more zog… me tre lekë don me pa Amerikën…

Por thash se Lukja ishte ma humanitare se ata të cilve u duhet
ashtu me qenë. Ndoj të ri, që s’e fitonte lekun vetë, e pranonte
edhe me tre lekë, natyrisht kur kish nge.

Reth emnit Luke, veçanërisht rreth trupit të saj, ishte krijue
njëfare aureole (nimbusi) si rreth krenave të shejtënve. Aq sa
ndonjenit i vinte dhe keq që e quejnë kurvë, dhe mundoheshin ta
zbusin kuptimin e fjalës tue i thanë prostitutë, grue publike, grue
problematike – me emna të cilat i kishin gjetë tue lexue libra.
Sidomos njenit, i cili nuk shiptonte kurr fjalë të ndyeta, i vinte
keq ta quejshin Luken kurvë. Vetë ai le që s’e quente kurr, por
edhe kur thoshte kush, atij i dhimbste veshi sikur gërdhishte kush
sahanin me majë të pirunit. Fjala kurvë ishte për të një disonancë
e vrazhdë në melodinë harmonike që premtonte Lukja. Me e
quejtë Luken kurvë, i dukej njësoj si me e quejtë priftin grue pse
ka veshë ragjen (veladonin). Ai edhe e përhapi ndër shokë fjalën
prostitutë. Sentimentalizma e të rijve për Luken shkonte edhe ma
thellë; shpeshherë rrifeshin shoq me shoq vetëm e vetëm për
hatrin e saj.

* * *

Prodhon nana-tokë, prodhon krijesa me shpirt dhe pa shpirt,
prodhon dhe krijon si me miliona vjet dhe me sekonda, prodhon
trajta të cilat ngrofen njena me tjetrën për me prodhue prap trajta
të tjera e të reja për të vazhdue jetën. Dhe e njejtë asht: si dëshira
e një krymbi dhe dëshira e njeriut. Me prodhue. Vetëm se krymbi
s’e din se prodhon, s’e ka ndërgjegjen e prodhimit, e njeriu po, e
din, e kupton, e ndjen bashkë me energjitë që treten, të cilat duhet
të treten. Dhe këtu, vetëm këtu, jo në ndoj naltësim tjetër
imagjinues të njeriut por në ndërgjegjen e krijimit qëndron
ndryshimi në mes të krymbit dhe të njeriut. Krymbi krijon, ban
punën e vet të krymbit (bren drunin) dhe vazhdon rodin; njeriu
krijon, prodhon vepra teknike, arkitekturë, arti, letërsie njësoj si
prodhon dhe rodin e vet njerzuer. Janë energjitë që duhen tretë
simbas zotsis të çdo njeriu, energjitë që burojne të gjitha nga një
burim.

Melankolia, mendimi, shum herë nervoza, janë efektet e
energjis së grumbullueme, e cila s’ka se ku të shfrejë. Dhe
fantazia e të rijve krijon aureole shejtënsh rreth trupit të një
grueje që shitet, e cila, instinktin prodhues e ka lidhë me interesa
materiale, pse shoqnia, drejt ose zhdrejt, e detyroi.

E në dhomën e Lukes treteshin energjitë e të rijve. Të mos u
treteshin aty, do treteshin ngjeti, në mënyrë të panatyrshme, të
rafinueme, të shpikun vetvetiu, tue u bashkue intelekti me epsh.

— Luke, kështu-kështu… Sa të bukur i ke syt…, – i fliste djaloshi.

Ajo heshtte.

— Sa të bukur e ke këtë… këtë… këtë…

— Praj, more vagabond! Hajt, mbaroje punën për të cilën ke ardhë…

Një kapardisje n’intimitet ma të lakuriqët, marrje fryme e
parregullt, kanjiherë ndoj kafshim, ndoj afsh ose edhe ndoj
shuplakë për trup të lakuriqet…

Kanjiherë dhe Luken e zente një trishtim i pakufishëm. I
dhimbste ajo gja që e quejmë shpirt, por vetëm kanjiherë, pse po
t’i dhimbste më shpesh zotnia do ta qitte jashtë, pse Lukja atëherë
ndër ato çaste të ralla thente gota, çinia, pasqyra, dhe çka t’i
vinte për dore. N’ato çaste as nuk pranonte vizita. Ndoshta i
dhimbste shpirti Lukes, pse të gjitha energjitë e djemve nëpër të
shkojshin kot? Ndoshta dhe ajo donte që të prodhoje, si prodhon
nana-tokë dhe çdo krijesë tjetër? O sa trishtim, pothuej një
dhimbë fizike ndiente, kur u kujtonte se asht një grue që nuk
prodhon. Një kukull, një lodër me pasë për t’ia kushtue dhe
harrue gjithë ato orët e mbrapshta kur e shef veten të zhigatun
në balte.

* * *

Një ditë të kristaltë dimni, kur frynte veriu e acari kish ngri
vesën, Lukja briti në qytet. Biografia e saj deri m’at ditë asht e
thjeshtë, por plot vuejtje si e të gjitha femnave të malsis. E jeta
ne qytet, prej së largu, dukej e bukur. Sidoqoftë, buka fitohej;
sidomos kur ke rininë dhe shëndet. Por kur Lukja bani dështimin
e parë, pau se për ato që s’kanë, jeta gjithkah asht e njëllojtë. Dhe
desh të bajë diçka nga vetja, por i thanë:

— Rri, moj budallaqe! Ti je e re… mundesh me fitue pare… e
me pare në qytet gjendet shum kollaj burri, i cili ka me t’u dashtë
në pleqni.

Dhe Lukja ishte aq e zgjuet, saqë e kuptoi shpejt filozofinë e
qytetit në të cilin rronte.

Për një kohë jo fort të gjatë, Lukja bani dyqind napolona. Nga
tre lekët e studentave dhe tre frangat e zotnive; tue numrue
lakmueshëm si një koprac, ajo grumbulloi at shumë të bukur të
hollash. Tue fitue të hollat, mendonte Lukja se do gjejë një zemër
të humbun si veten, që në pleqni të ndihmojnë shoqi-shojnë. Nuk
dëshronte ajo shumë. As nuk dëshronte të baje parakalime
reklamuese me burr në krah, as të baje ndoj qejf tjetër, të cilin
kanë të drejte ta bajnë grate e martueme me nder dhe faqebardhë.
Dëshronte vetëm të futet në ndoj skutë shtëpie, të presi pleqnin
tue pasë një njeri pranë për të kembye fjalët rreth zjarrmit ndër
netët e ftofta e të gjata të dimnit, në mnyrë që me ia largue
mërzinë e jetës shoqi-shojt. Qe e tanë dëshira e vakët e Lukes.

* * *

Dyqind napolona janë dyqind flamure triumfues mbi jetën e
mbrapshtë të vorfnis. Janë dyqind klithma ngadhnimi në luftën e
jetës, janë dyqind “hurra!”

Dhe me dyqind napolona mendoi Lukja të ndertoje një
kështjellë dhe bashkë me një zemër të humbun si të veten të futet,
mbrenda. Aty në heshtje, në limanin e qetë të votres, të mejtojë
luftën epike-sentimentale të jetës së saj të kalueme. Qetsi, qetsi.
Si anija e orvatun me tallazet e detit e zhgatrueme mbrrin në
lima.

Dhe një ditë Lukja, nga shtëpia publike u gjet në shtëpi
private. Bashkë me burrë. Burri nuk i erdh as si një kalorës
romantik, as si një shpirtmadh që don të pakësoje vuejtjet e botës,
por erdh si kallajxhi i falimentuem.

— Ka vdekë zanata e jonë. Dolën enët e cingos dhe sot vetëm
shtëpitë e vjetra mbajnë bakër, edhe ata s’e perdorin, por tash
kanë fillue me e varrë nëpër mure si gjana antike, – thoshte
kallajxhiu tue e çue gotën e verdhë të rakisë.

— Ndoshta një kapital i mirë mund ta ngjalli punën, por ku me
i marrë paret për kapital, – vazhdonte tue pertypë mezen.

— Nse mundesh me ma regullue at punë, më shpëton, – tue
pague paret e pijes i thoshte të zotit të kafes ku ishte Lukja.

Dhe puna u regullue. U martue me Luken për ta ndihmue kjo në
punë me të holla. Punë, punë. Nga puna e madhe me humbe
kryet, mos me ditë as çka me ba me pare, – andrronte kallajxhiu.
E Lukja: një lima të qetë, një votër të ngrohtë familjare, ashtu si
ka pamë disa, dhe të presi pleqnin. Por, mandej, pse mos të
guxoje të mendoje pak dhe për gëzimet e jetës, kurse dhe ajo dhe
burri ishin vetëm në mes të tridhetave dhe të katërdhetave –
andrronte Lukja.

Andrrat çirren si këmisha e bame nga pejnat e merimangës
dhe mbetet vetëm lakuriqsia banale e jetës reale. Prandaj mos
provoni t’i realizoni andrrat; t’i leni të jenë vetëm andrrime dhe
kënaquni (nse kenaqeni me andrra). Përndryshe, do dëshproheni,
si çifti i kësaj historie të shkurtën dhe pa data të dokumentume.

Nga dyqind napolonat e Lukes, shkuen njëqind. I mori lumi si
merr dhe të mirat e fushës kur derdhet nga shtrati.

— Shkuen ashtu si i ke fitue, – me urrejtje i thoshte burri të shoqes.

— Shkuen se nuk je i zoti i punës. Të rrejnë, të bajnë batakçillëqe
pse nuk din, – i përgjegjej e shoqja me një za në mes të vajit dhe
të shamjes.

— Praj! – me tërbim sillet ky.

— Po, praj… – dhe ikte Lukja n’odë të zjarrmit, pse ish gati t’i
shkojnë lotët për njeqind napolona të hjedhuna në rrugë.

— Ah kot, kot, – dëneste tue shpupurishë zjarrmin me mashë,
për me ia ba kafen të shoqit.

I shkonte mendja n’ardhmëni dhe e shihte veten prap në
mshirën e turmave të rrugës. Por njajo turmë, e cila e shfrytzoi
derisa ishte e re, tue ia thye ndër kthetrat e veta at njomsi, tashti
ma s’ka me e dashtë. S’ka me i dhanë as lemoshë. Kurvës së
dikurshme kush i ep lemoshë?! Dhe atëherë vjen ajo vdekja e
ngadaltë nga uja, – jo vdekje çasti, por vdekje e javashme, dita
me ditë, si vdesin motrat dhe vllaznit e saj në malsi.

Kur ia solli kafen të shoqit, i cili nëpër dritore e kish humbe shikimin në muzg të mbramjes, ky u kthye:

— Ma ep një napolon se më duhet për një punë…

— Po, nah!.. – i tha kjo dhe në mënyre të turpshme ia mati me
një inat të dëshprueshëm.

— Je mësue, shifet se çka je dhe çka ishe… i tha i shoqi, i cili
në kët çast nuk ishte për shamatë, por e pështyni me gëlbazë.

Rrallë shkonte me kaq. Me shpesh rrifeshin. Së parit, ai i binte
të shoqes, e kjo nuk i përgjigjej. Por kur ky i shpeshtoi të ramet,
atëherë edhe Lukja vuni në lëvizje fuqin e saj fizike. Dhe ajo
ishte ma e fortë (dikur, në malsi, si çobaneshë, me shoqe dhe
djelm e mori at fuqi), se i shoqi ishte i shkurtë dhe i dobët, vetëm
që kishte guximin e burrit.

Ai shpejt nisi dhe të mos mendojë për shtepi. E Lukja, shifte
se si dita me ditë po shkon dhe qindi i dytë i napolonave, por
sikur nuk u dëshpronte ma, ish mësue, si i smundi me
smundjen e tij. Kanjiherë i shoqi i vinte dejshëm. Dhe atëherë ishte e
domosdoshme rrafja. Kapërtheheshin njeni me tjetrin, orvateshin,
dhe kur ngjante që ai e vente Luken nën vete, ia çirrte rrobet dhe
tretej n’epsh, e Lukja mbyllte syt dhe atëherë tmerrohej nga jeta
tue i parakalue ftyrës së saj gjithë ato ftyra mashkujsh që kish
bartë mbi vete kështu si kët ftyrë të zezë e të mbrapshet të shoqit
të vet, të vetme që tash kështu bar. Se dhe kojshit e oborrit
thojshin ja “ruen erzin” të shojt dhe s’do me pasë fare punë me
mashkuj tjerë. Aq sa kollaj mund t’u ishte shembull dhe grave
të kojshive.

— Uf, na marrtë të keqen! Pse mbahet aq “elierze”, a thue se
s’ka qenë deri dje një…, – thojshin kanjiherë grate nga inati.

Lukja s’bante ma punë, “ia ruente erzin të shojt”, por as i shoqi
nuk e binte as një dysh në shtepi, as drekë as darkë. Paret e të
shoqes shkojshin me shpejtsin e prroit të malit, – këtë e shifte dhe
vetë i shoqi. Gjithnjë ma shpesh e ma shpesh kur vinte në shtëpi
nuk gjente gja për të ngranë. Në ftyrën e të shoqes dhe i shoqi
vetë pa at vizatimin e hidhun që vizaton uja dhe vuejtja e një jete
skamore. Dhe i tha një dite:

— Unë po shkoj!

— Ku po shkon?

— Nëpër katunde të punoj… Ty tash të çoj para andej… – ndoj
pare, desht me thanë, por s’dijti as ai pse nuk e tha. Ndjenja e një
pasigurie e pushtoi dhe shikonte para vetes pa guxue me çue syt
në Luken. E kjo i tha:

— Edhe une po vij me ty.

Me kë të rri, si të rri, e si të jetoj vazhdonte tue mejtue në vete
dhe tmerrhej nga mendimi se do mbesi prap në mshiren e rrugës
dhe të turmës.

* * *

Në një katund që don të quhet qytet. Stacion i fundit
automobili. Mbrapa nga lindja s’ka ma rrugë të gjana, por rrugë
kuajsh. Njerzit që vijnë në këto ane, vijnë vetëm nga shtërngesa
e jetëses. (Mund të shifet edhe ndoj turist i huej).

Një ditë kur automobili i postës nisej nga katundi që don të
quhet qytet, për qendër prefekture, erdhi në mes dy gjindarmve,
një grue me duer lidhë.

— U, Lukja, – briti njeni nga njerzit që ishin mbledhë rreth
automobilit.

— Po nga kjo kështu?

— Ku paska qenë?

— Pse me dy gjindarmët?

— Paska ba ndoj horrllek

— Shiko, edhe duert ia paskan lidhë…

E Lukja, nga ana e saj, shikonte njerzit dhe buzqeshte.

— U, pse m’i kanë lidhë duert – ej? – Hihi…

— Paska dale menç, – u dëgjue nga turma.

— E shkreta, – tha një malsore tue kalue me barrë karthijash mbi shpinë.

Dhe njerzit filluen të lozin me fjalë, tue ia kujtue Lukes së
çmendun jetën e kalueme. E ajo, shikonte me at shikim të marrit
dhe buzëqeshte:

— Hi-hi-hi… Po pse m’i kane lidhë duert… hi-hi-hi.

Një djalosh, gjysmë nëpunsi, s’di, seriozisht apo për tallje, ia
dorzoi një tufë lule të veshkuna – s’di se ku i kish gjet. E ajo me
një levizje komplimentuese tue buzqeshë, e falnderoi:

— Falemnderes, i dashtuni zotni! Hi-hi-hi – dhe mundohej t’i
mbajë lulet drejt ndër duert e lidhuna.

Automobili u nis. Dhe Lukja, me ftyrë të nxime nga vuejtja,
me ata sy të marri me at hi-hi-hi, shkoi në çmendinë. Në çmendinë
me at hi-hi-hi ka me tregue historinë e jetës së vet. Por të paket
kanë me qenë ata që kane me e kuptue at’ hi-hi-hi.

Burri i saj, kallajxhiu vagabond (shëtitës), atje, në ndoj fshat
të humbun të malsis, nga e kish dërgue Luken në çmendinë,
kallajiste dhe ndoshta qeshte për fatin e një kurvës që ishte grueja
e tij:

— Shyqyr, u shporra soje.




Pak poezi

Pak poezi… Pak poezi të dridhshme si fjala që del drejtpërsëdrejti nga
zemra e emocionueme…

Pak poezi – të rrojsh një çast të shënueshem.

Një shkëputje, vetëm një shkëputje çasti nga jeta në të cilën të
githa ndjenjat u shitën për bukë dhe për pare.

Mbyllte syt, rrudhte ballin. M’u hiq! – britte ma shum në vetë,
tue tundë kryet. Hapte syt. Prap pshtetëte faqet mbi dy shuplaka
dhe shikonte ftyrën e vet në pasqyre të xhepit të cilën e kish
pshtetë mbi një libër.

Ndër trutë e tij, si të vizatueme ishin dy buze të kuqe e të
shkëlqyeshme nga langu i jetës… M’u hiq! – dhe tundte kryet. Dy
sy të kaltër… M’u hiq! – dhe tundte kryet. Kamba pak më sipër
gjunit, kofsha e lakuriqët, e bardhë, me të verbue…

— Nuk do të shkoj ma, jo! Për një muej nuk do të shkoj ma. Jo,
për dy javë… për një javë.

— Ti rren, – i thoshte ndërgjegja.

— Sa i marr jam… Sa i marr jam… Ha-ha-ha, – qeshej me
vetë me një gëzim të ndrydhun n’intimitet ma të thellë.
Njëzetetre vjetët e tij dridheshin si njëzetetre tela në harpe dhe
tingllojshin në një melodi të cilën e këndon vetëm rinia.

— Gomar! – i thoshte vetes. – Njëzetetre jetë ke e dashunohesh
me një vajzë si me qenë gjashtëmbedhjetë vjeç…

— Po, por asht e bukur…

— Si të gjitha ato që dashunohen…

— Ajo asht e vetme dhe tjetër Lilushe nuk ka…

— Me të vërtetë, tjetër Lilushe si ajo s’ka, por ma të bukur po.

— Ç’të baj kur e due?! Mirë pra, po përpiqem të mos ta due. Po
provoj të mos i shkoj në shtëpi. Por tezja ka me më thanë: ku je?

Kështu fliste ndërgjegja me ndërgjegjen e tij dhe ai ishte lami
i luftës shpirtnore të cilën e kishin krijue rrethanat pse dashunonte
të bijën e tezes.

Vështronte si në shtëpi të saj e pranojshin me gjithë zemër si
kushri, e ai n’ato çaste kanjiherë shante veten:

— I poshtm! I poshtm! Hyn si hajn në shtëpi ku të presin si mik të sinqertë.

— Ha-ha-ha… i poshtm, i poshtm… – qeshej me vete nervozisht
e ndërgjegja e tij vazhdonte, – çë të baj? çë të baj?

Dhe mshehte dashunin e vet si gjarpni kambët…

— Sa vështirë e kishte me folë me indiferentizëm, mbi gjana të
thjeshta, kur ishte Lilusha aty. E duhej, duhej, perndryshe jashtë,
jashtë nga ky rreth! E dinte ai – po të thoshte:

— E due Lilushën!

— Pse, çka të ka ba të keq mos ta duesh? Mandej dhe kushrinë
e ke, – do t’i përgjigjeshin.

— Por unë e due, e due Lilushën fort si vajzë, si grue!

Ata do shikojshin shoqi-shojnë dhe, kur t’i kishin ndëgjue
për së dyti fjalët e tij, do thojshin: ka dalë menç. Pse skllavët e
dokeve, të zakoneve, të ligjeve të trashigueme me shekuj, skllavët
e thashethamjeve, ku mund ta kuptojnë se mund të dashunohet
dhe një kushrinë. – Por edhe ai vetë e ndjente se kjo dashuni e tij
nuk asht në rregull. Donte t’iu shporrej, prandaj mejtonte dhe
shkundte kryet për me e largue parafytyrimin e së bukurës Lilushe.

— Të mos mendoj në të, të mos shkoj ta shof dhe do më
largohet kjo gja që ndjej për Lilushën.

— Ndoshta tue u argëtue me ndoj vajzë tjetër, natyrisht pak të
bukur, do ta harroj Lilushën…

— Po ku ta gjejsh vajzën tjetër dhe të tillë që ta debojë
parafytyrimin e Lilushes?

— Marrzi! Marrzi! Në shekullin e njëzet një Werter… Çë ban
nga vetja, – e qortonte veten dhe donte të iki nga këto mendime.
Dhe vehej në punë. Me të githa fuqit kujdesej të bajë punë,
punë sa më të mëdha, në valën e saj mos ta kujtojë Lilushën, të
cilën nga vuejtja kanjiherë e urrente.

* * *

“Kur del behari he qershiat, varzat e bukura, faqet paputhura,
andej-këndej kërkojnë djemte…”. Në qytetin tonë ngjan e
kundërta: djemtë kerkojnë varzat, shkyejnë kushedi sa këpucë tue
shitit dhe kerkue diçka… një rragjë ose kotull të cilën pronarët
nuk e qesin në diell të lire mos t’i “dali boja”.

E në pranverë zemrat e djelmve lulzojnë bashkë me lulet e
lulishteve popullore. Dhe zemrat e lulzueme enden poshtë e nalt
nëper rrugat e qytetit për me gjetë një flutur që t’ia dhurojnë
nektarin. Por fluturat janë ndrye, krahët i kanë të preme, dhe
s’mund të fluturojnë, por dalngadalë si vese, zhduken, pse gojë
nuk kanë të thonë: Ah, diell, liri! Por edhe të thonë, kush e
ndëgjon një flutur.

E zemrat e lulzueme ku do venë me nektarin e tyne? (Pozitivi
bashkohet me negativin; mirë po tek na – këtu qoftë e thanun dhe
e lanun – bashkohen dhe pozitivi me pozitivin. Dhe atëherë çirren
moralistat për sankcione kundra njatyne mashkujve dhe duen t’i
lynch-ojnë. E pse djali i ri vuen dhe s’ka mënyra të shpenzojë at
energji – ata nuk e mendojnë.)

— Sa vjeç asht nj’ai djalog, që po shëtit i lodhun?

— Trupi i tij asht i pesëmbëdhjetvjeçarit, ftyra e tridhetvjeçarit.
Serioziteti i ftyrës i një katërdhetvjeçarit…

— Po, asht i ri-plak, si dhe shumica e tjerve.

* * *

Dy syt e Lilushës, dy liqej të kaltër zanash të bjeshkve
prallore. Mbytej Lili ndër syt e thellë të Lilushës, mbytej e
shpirti i tij bërtiste: aman, shpëtim! Në dritzën e synit të kaltërt të
Lilushes shikonte Lili veten, shikonte veten si mbytej dhe ndiente
një dhimbë mu ne zemër. Deri atëherë ai s’e besonte – kur lexonte
ndër romanca – se dhemb zemra, por kur këtë e provoi për së
parit herë, kafshoi buzën me dhambë dhe pëshpëriti: dhemb, dhemb.

— Çka të dhemb? – e pyeti Lilusha atëherë.

Ai, i hutuem nga pyetja e saj, iu përgjegj me inat:

— Asgja!

Mandej mbas do kohe tha:

— Më dhemb zemra. Ha-ha-ha, – qeshej me një gaz të cilin
Lilusha e kuptoi mirë, por bahej se s’e kuptoi:

— Për kë të dhemb zemra, – e pyeti tue buzeqeshë.

Lili i u avit fare afër ftyrës, e shikonte me sy depërtues, por
nuk mund t’i thoshte: për ty. Por të dy e kuptojshin mirë shoqi-shoqin,
megjithse asnjë fjalë përkëdhelje, asnjë fjalë dashnore
nuk i tha Lili Lilushes. Kur ishin vetëm, ai vjedhte çastin dhe ia
puthte floket, e kur u përshëndetshin vetëm te dera, ai ia puthte
dorën të cilën Lilusha shpejt e tërhiqte.

I urrente fjalët dashnore Lili dhe asnjenën nga ato nuk e
shqyptoi. Jo vetëm Lilushën por edhe përpara, ndoj vajzë të cilën
lehtë dashnoi, asnjenën nuk e përkëdheli me fjalë dashunore.
Vetëm, mban mend, kur si nxanës, pesëmbdhete vjeç ishte, e
detyroi një shoqe e inatosun klase, tue i thane:

— Ti mue nuk më don!

Ai heshtte.

— Jo, jo ti mue nuk më don.

Ai e shikonte ne sy, buzëqeshte dhe heshtte.

— Po më thuej, më thuej, pse s’më thue, më thuej, se më don, – vazhdonte vajza gati tue qamë.

Atëherë Lili pëshpriti fare afër buzës së saj:

— Të due, të due.

Por Lilushes nuk mund t’ia thoshte, as këto dy fjalë. Ndoshta
për at arsye ajo – mendonte Lili – nuk iu përgjegj të puthunit të
tij. Rrinte në të dukun e ftoftë, si shtatore dhe lejonte ta mbulojë
Lili me të puthmet, por të puthi dhe ajo, jo. Vërehej atëherë në të
një të dridhun, heshtje e thellë, shikimi i saj arratisej, zemra i
rrihte fort dhe Lili atëherë e kuptonte vuejtjen e saj mendore. Sa
herë mendonte dhe vendoste Lili ta bajë Lilushën si veten, t’ia
largojë — me anë të fjalve – at presion që bajnë mbi ndërgjegjen
e saj të re ndalesat: mos të dashnojë kushrinin e vet ndryshe, por
si vlla. Dëshironte dhe t’i shpjegojë se ndjenjat kushrinore në mes
dy të rinjve – dhe kur janë të dy sekseve – ndërlikohen dhe në at
ndjenjë tjetër, të cilën të na e quejnë të ndyetë. Ndjenjat
përgjithsit nuk janë të ndame njena nga tjetra me sopatë. Se në
rini dashunia – qoftë ajo kushrinore, miqsore, e shoqnimit – asht
ma e fortë, ma e përzemërt se ndër mosha tjera, kur at dashuni
fillojnë ta lidhin interesa tjera, pothuej thjeshtsisht materiale.
Erotizmi ban hapin e par t’afrimit në mes dy të rijve dhe do
vazhdojë miqsia në rasë të pëlqimit të shoqi-shojt. E ndjenjat e
ndryshme që shfaqen në ket miqsi ndërlikohen shum, nuk mund
t’i ndajsh me sopatë njenën nga tjetra dhe të thuesh se kushrinën
e don si kushrinë e jo dhe si vajzë. Por Lili e dinte se nga këto
shpjegime Lilusha nuk do të merrte gja vesh dhe dëshprohej se
nuk dinte mënyre ma të thjeshtë që t’i thoshte se nuk po bajnë faj
që po dashunohen në kët mënyre.

— Largohu! – i ka thanë Lilit ma se një herë kur ky i avitej ta
përkedheli dashunisht. Dhe njaj largim i saj ishte si të thoshte:
pse po më ban të vuej. Kanjiherë ajo largohej me rrëmbim nga
ai, por prap, dalngadalë, pandërgjegjisht i avitej. E këto ngjajshin
vetëm kur ishin fare vetëm; në praninë e të tretit ata silleshin si
kushri indiferenta. Ndjenjat pasionale që ndjejshin për shoqi-shojnë
ishin të zjarrta por jo aq të forta, sa me thye pengesën
fatale që i ndalonte të jenë plotsisht të njeni-tjetrit. Lili thoshte:
kjo do kalojë, s’duhet t’i ap randsi, nuk asht e para herë që
dashunoj, edhe kjo valë ndjesiash do kalojë; nuk asht kjo gja për
mue qëllimi i fundit; do kalojë, do kalojë, – mendonte Lili me
vete. E Lilusha thelltë në vete, diku në ndoj skut të pazbuluem,
donte t’i mshefi ndjenjat e saj dhe nga vetvetja.

* * *

Lili ishte djale i mirë. Këtë e vërteton simpatia që për të
ushqejshin gati të gjithe ata që e njifshin. Sidomos kushritë dhe
miqët ma t’afërm, për Lilin kishin gojët plotë lavdata. E kjo gja
e detyronte dhe vetë Lilin të sillet si xhentëlmen kundrejt tyne.
Megjithse këte nuk e dëshronte gjithmonë. Donte nganjiherë t’u
thoshte se kjo nuk asht ashtu por kështu, kjo nuk asht e zezë por
e bardhë, t’u kundërshtojë ndër shum çashtje që i dukeshin atij
anomalina, por – nga se këto silleshin me aq kërshri kundrejt tij –
ai nuk mund t’u kundërshtonte kategorisht, pa mshirë. Edhe kur
u kundërshtonte, këtë e bante në mnyrë që të mos të duket si
kundërshtim. E Lili kishte me të vërtetë se çka të kundërshtojë.

Nganjëherë i shkonte në mendje të nxjerri shishin dhe t’ia
nguli në zemër shoqnis, aq urrente tue bertitë botnisht:

— E due Lilushën! Si vajzë, si grue e due…

Por Lilusha nuk ishte qëllimi i fundit i tij, ishte një oazë
fantazmagorike që ndeshet n’udhëtim nëpër shkretinë mbrapa së
cilës asht qëllimi.

* * *

Poezia asht prona e të riut. S’ka të ri që nuk e ndjen bukurinë.
E njajo ndjenjë e bukuris, që shfren ndër fjalë, asht poezia. Poezia
jetike, e cila filloi dhe ma parë se me një Safo dhe gjithnjë
vazhdon, gjithnjë vazhdon të jetë poezia që ndez dhe djeg ma
tepër. Se poezia e bukuris asht aq ngushtë e lidhun me atë që asht
ma e fortë, ma markante te një i ri – me erotikën.

Me poezi ndër buzë, të pashkrueme, të kushtueme Lilushës, e
zente gjumi Lilin, dhe me poezi ndër buzë zgjohej. Por ai kish
kalue moshen kur poezitë dashunore shkruhen, – përkundra ai
kishte dhe përbuzje për atë poezi të shkrueme, se ajo nuk asht
asgja e re, asht prona e secilit të ri, – mendonte.

— Do e harroj, do e harroj – thoshte Lili tue mendue në Lilushën.
Dhe i ngjau Lilit të shkojë nga ai qytet. Se parit, i erdh mjaft
keq. Ne vend tjetër, puna tjetër dhe jeta tjetër. Pothuaj harroi
Lilushën. Vetëm nganjëherë vegimi vërbues i kofshës së bardhe
te Lilushës, si refleks magjik, i përshkohej nëpër tru dhe
mallengjehej pak.




“...Bukën tonë të përditshme falna sot...”

Herë vërente t’amën se si lutet para katër-pesë fugureve,
herë shikonte nëpër dritoret në muzgun e mbramjes.
Errsina bahej gjithnjë ma e shpesht, e Lili vërente se si drutë dhe
sendet e tjera marrin trajta të frigshme. Vuri re edhe përjashta
t’amën tue u lutë nën kandilin e Zojës – i dukej nëpër qelqe të
dritores – dhe argëtohej: qe, tamam si kino, po shof kino, sa
bukur, aaa! Flaka e kandilit nisi të dridhej dhe Lili nuk shifte ma
kino në qelqe të dritores. Syt i shuen në fund t’oborrit: qe,
dikush po ec, i gjatë, me flokë të mdhaja, me shkop në dorë,
shikon në dritore, hajn! Dhe shpejt Lili i friguem dhe nga ftyra e
vet në qelqe u largue nga dritorja dhe iu avit s’amës.

— Nanë, dikush asht jasht!.. Hajnat, – pëshpëriti frigshëm.

Nana nuk bëzante.

Lili e shikonte si lutej nëpër gjuj, tue levizë buzët afër shuplakave
të ngjituna.

— Nana e eme nuk asht e frytë si fuqi, si nana e Lecit, mos me
mujtë me ec, me iu qeshë gjithkush – mendonte Lili tue shikue
t’amën nga profili. Por pse i lot ashtu buzët? Si me thithë sheqerin
me buzë… sheqerin e hallvaxhis, të kuq, asi si blevi sot Mrika dy
për një çerek lekut.

— Uf, nanë, hajt ma, a po çohe, me më dhanë me hangër…

E ama përmendi ma me za Zot e Zojë, bani kryq dhe u çue.

Shkoi në dhomë të zjarrmit, tue thye gishtat e duerve e tue
mendue, mori e shkundi shportën e bukës nga e cila ranë disa
koje bajate, i mblodhi me kujdes dhe i qiti në kusi me ujë të
vluem. Mandej u çue me marrë shishen e vojit, por u kujtue se e
kish zbrazë në kandil të fugureve.

— Uf, nanë, hajt ma nanë, – kërkonte Lili me ngranë.

E ama qëndroi në mes t’odës e hutueme, nuk dinte kah t’ia
mbajë, thyente gishtat e duerve, krismat e të cilave aq dhimbsunisht
tingllojnë dhe mendoi diçka.

— Rri ti te zjarrmi, – i tha të birit dhe shkoi në dhomë tjetër. Iu
avit si hije fugureve, me ftyrë të zbeme edhe të frigsueme, pa
i shikue fare, i fryni kandilit dhe e fiku. E mori vojin, e derdhi në
kusi dhe nisi ta perzijë, nsa buzët makinalisht pëshpëritshin:

— Qe, moj nanë, he, tash po han, – e mendimet i kish ngjeti,
diku t’arratisuna.

* * *

— Merre pak ujë dhe fike njat dru, mos të digjet kot, sonte nuk asht ftoftë.

Grueja u çue, derdhi mbi dru të ndezun ujë, i cili bani tym dhe
potere, që rrëshpethtas ushtonte në heshtjen vorrezë të dhomës së
zjarrmit.

— Çka të tha zotni Filipi? – pyeti frigshëm të shoqin, i cili
rrinte zymtas me sy të ngulun mbi hu të fikun.

— Asgja. Çka me më thanë… S’ia qet hesapi me më marrë.

Mundet me e krye me një njeri at pak punë që ka.

— Po a kqyre të zotni Lorja?

— Allahile, praj. Mos më pyet. Gjithkund njësoj. Njeni thotë
s’më duhesh, tjetri s’kam nevojë, i treti nuk po jam tue nxjerrë as
për vete bukën e gojës. Kur ai me gjith ate dugaj… Allahile, mos
më pyet, – tha n’idhnim dhe mori mashën në dorë.

— Mirë, mirë, more Kolë, mos u idhno. Por… Çka kena me ba?

Ai me mashë në dorë shkarravitte nëper hi të votrës dhe nuk i
përgjigjej. E ajo matej t’i thoshte mos shkruejë nëpër hi të votrës
se nuk vijnë, thonë se bahen borxhe. Mendja i shkoi të borxhi që
i kanë furrtarit, i cili pardje u ka ndalue bukën me tefter. I tha
Lilit:

— Thueji nanës të çojnë paret, po desht me i dhanë bukë.

— Moj nanë! Nuk m’i ke dhanë paret… S’ka bukë, ka thanë, –
britte Lili që nga dera e oborrit.

— Mirë, moj nanë, s’ka gja. Tash ka me prue baba.

Por baba nuk pruni as buk as gja tjetër, as mbramë as sonte.

Rrin pranë votrës dhe mendon e një zymtim ia ka ba ftyrën si të
smundit. Mendon. Eh, sikur të gjitha këto mendime të baheshin
pare! Deshte të pyesi për Lilin a ka pasë me ngranë gja, por nuk
guxoi. Kish frigë të mos ndëgjojë ate e s’ka dëshirë me e ditë.
Nse s’ka pasë çka me ngranë Lili, ma mirë mos me e dijtë e me
genjye veten se ka hangër. Vjedhtas shikonte të shoqen, në dritë
të bishtukut i dukej shumë e zbetë, me syt e thelluem e të nximë
përreth. E dinte se ç’domethanë.

Drita e bishtukut nisi të dridhej, dhe dridheshin të gjitha sendet
dhe hijet e vorfna bashkë me dy kensa që dridheshin nga friga e
jetës së nesërme. Pa bukë. Të dridhunit e flakës së bishtukut sikur
ua ngatrroi mendimet të dyve. Të dy përnjëherë u çuen të shkojnë
me fjetë.

— M’u hiq, pash zotin. Largohu, – i thoshte e shoqja të shoqit
n’errsinën e dhomës, ratë, nën fuguret ku kandili nuk ishte
ndezë.

— Çudi, pse zotni Filipi me të hjekë nga puna; ty po, e ata dy
jo; pse jo njenin nga ata – n’errsin i fliste të shoqit me guxim.

— Ku e di unë… E dij se ç’mendon ti! Kujton se më ka xanë në
ndoj punë të keqe, prandaj më ka qitë nga puna.

— Po kot pse po të qet?..

— A të thashë, moj e marrë, se nuk ka punë për tre vetë! Ti nuk
merr vesh!

— Mirë, mirë. Mos bërtit, se po ma çon djalin.

Heshtën. Silleshin e shpërvileshin herë njeni, herë tjetra deri
në natë vonë.

Kumbonët lëkundeshin, lëshojshin tinguj të cilët zvarriseshin
nëpër rugat e qytetit, lëmojshin pullazet e shtëpive, futeshin
nëpër vrima, dritore e dyer dhe ftojshin: mos e harroni shtëpine e
Zotit.

Kola, nga skaji i trotuarit, shikonte ceremonine fetare në
parakalim. Kujtohet se para pesëmbdhetë vjetë dhe ai, njashtu si
ato fëmi, barte fugure, qira dhe këndonte kangë kishe. Era e
kemit (tamjanit) që i mbrrini te vrimat e hundës i kujtoi ma
intimisht fëminin shkollore. Si nëpër reliev shkonte me mendim
nëpër kujtime; ndërlikoheshin ftyra shenjtësh, priftnash,
mësuesash, shokësh ndër skuta terrta, tue u lutë, dikush me
përvujtni e dikush tue shamë kujdestarin, që s’e la me ikun. Eh,
sikur të mbetshe në kuvend, të mos dilshe jashtë, – mendonte
Kola tue e kujtue gjendjen e vet tashmë me hidhnim. Po ai, ai
atje, ç’ka don me qiri në dorë? – e gati sa s’bërtiti. Tush Prendi,
hajni me dorca të bardha, me qiri në dorë… Kuj ia ka ndezë? Zotit
a dreqit! Besa, dreqit. Kur ke e ia merr at goxha qiri, e zhvesh dhe
ia then për shpine tue e rrahë… Ama, dhe këta priftënt, shokë të
mirë kanë!

Parakalimi i proçesionit ende nuk mbaroi. Koha u mërzit tue
shikue, por nuk lonte vendit, se kerkonte dikë me sy. Ma së fundit
erdh dhe turma e mbrame. Kola u fut ne të. I kish thanë zoti
Filipi: duku nesër. Dhe tash Kola, mbasi zoti Filipi asht me një
zotni tjetër, i del herë para, her për anash, herë sjell kryet nga
zoti Filipi, por ky si shifet ka bisedë me randsi dhe nuk e shef.
Kola vjedhtas prigjon bisedën:

— A të bie ndër mend, Filip, para pesëmbdhetë-njëzet vjet
si ishin këta proçesione?

— Eeeh! Atëherë…

— Të këndonte zemra n’at mori popull, lavdi Zotit.

— Ndryshe atëherë, zotni Zef, ndryshe asht sot…

— Po due me thanë se djelmnia e soçme nuk merr pjesë me
gjithë zemër… Eeeh! na atëhera…

— Epo fajin deri diku e kemi na; por ma tepër e kanë fajin do
shkolla të reja që na i kanë çile tash…

— Tamam e ke. E kam nipin që, me kenë i emi, buk s’i nap me
hangër, – sa hapt gojen, blasfemon. Ruejna, zot, asht! Po çka t’i
bajsh shkollave të reja?..

— Po çudi asht puna e këtyne bolshevikve si njerz t’egjër ishin…

— Leni, allahile, — dhe sillej zoti Zefi me pa mos t’i prigjojë kush.

E Kola, që githnjë prigjonte, në mjerimin e tij u qesh dhe tha
në vete:

— Të mos kesh frigë mos kujto se po të padit kush se je
bolshevik…

Kur pa se me zoti Filipin s’po piqet sot, i hyri një idhnim. Mirë
e ndjeu se si i vloi diçka në gjoks dhe shpejt si kokërr iu ngjit në
fyt. E kujton shtëpinë, dhe kokrra në fyt e mbyt. Të
bërtasin në kët turmë ndjenjash të stërhollueme, të bërtasin me të
tanë mushkni – dhe të shkyhet s’ka gja, të bërtasin:

— Buukë! Buuke për Lilin!

— Hee… do bukë? Kur të t’apin bukën, ke për të kërkue tlyn,
mandej mish e mbasandej ke për të kërkue shtëpi me diell… hee – jo!
S’duhet mësue bota njashtu. Jo! S’ka bukë!

— Bukë! Aman! Vdiq Lili!

— Jo, mos kujto se ka me vdekë. S’ka vdekë të na kush për
bukë. Për pashkë ka me u gjetë dikush, ndoj shpirtmadh, me i
dhanë ndoj lek.

Por Kola nuk bërtet. Jo me fjalë, por as me të dukunt të jashtëm nuk don
ta tregojë mjerimin e vet. Mundohet të buzëqeshi
kur përshndet ndoj të njoftun.

— Si je, Kolë? Si po shkon?

— O mirë. Si je, ti Nikë? – dhe buzeqeshja e përdhunt ia hap buzët.

Por kur shkon në shtëpi, aty ma nuk mund të lozi rolin e
njeriut të kënaqun me jetë. Buzqeshjen e vet e var në dorzën e
derës s’oborrit, para se të hyje mbrenda. Duert i mban drejt shtatit
që grueja, e cila sigurisht e shikon nëpër dritore, mos të gënjehet
me shpresë, tue mendue se ka prue ndoj gja. Por ma shpesh pret
t’erret dhe atëtherë shkon në shtepi… Barem, atëtherë Lili asht në
gjum dhe s’ka me e pyetë a i ka prue gja.

* * *

Zotni Filipi s’kish dalë ende në kafe. Kola po e pret. Kanjiherë
e shndrron ndoj fjalë me dy garsonat. Vëren Kola se si shkëlqejnë
tryezat e gurit të bardhë, karriget e zeza me politurë, – iu banë si
me qenë pjesa e një trupi të tij të madh, nga i cili u shkëputën.
Ndiente për ta diçka si nostalgji. I kujtohej vetja si, me dy-tri
tabake mbushë me gota, sillej i letë tue shërbye, shpejt, pa
gabim, pastër. Atje m’at tryezë në skaj vinte një zotni, i huej, i cili
gjithmonë jepte bakshish. E me at bakshish ai i blente diçka Lilit.
Zotnia kërkonte një vermut dhe me ia ndezë cigaren. Kështu në
mendime, ndër mashtrime të gjalla aq thellohej Kola, sa gati i
vinte të bërtasi: Urdhno, zotni! po vjen! – megjithse kafja ishte
fare e zbrazët. Ishte kohë mbasdreke.

Ulet Kola në një karrigë. Po t’ishte këtu me shërbim nuk do të
mund të rrinte, tashti barem njat privilegj e ka (o sa dëshronte
Kola të mos ta kishte). Ndej në karrigë, brrylin e mbshteti në
tavolinë e ftyrën në shplakë. Prap mendime. O mendime, fundi ju
daltë! Se asgja s’po qitni në dritë. – Pesë vjet punë në kët kafe. E
për pesë vjet trajtat e të gjitha këtyne sendeve lanë vragë të
pashlyeshme. E bajnë dhe shpirtin e njeriut që t’u shembllejë. E
shpirti i Kolës asht coptue, asht shpërnda grima-grima. Pak nga
ai asht futë nëpër vrima të karrigave e të tryezave, të cilat Kola i
njofti një nga një tue i kërkue, e pak nga shpirti i tij asht futë, asht
ngjitë, asht ngjeshë nëpër paçavra të ndyeta dhe mshisa të lagta.
Atje, n’at tryezë – i kujtohej Kolës – kishte gjithmon ma shum
bishta cigaresh dhe gjithmon mbi të ose ishte shkarravitun diçka
e pakuptueshme, ose vizatuem ndoj ftyrë, ndoj trup grueje me
tjera. E ai mbasi e shikonte mirë e mirë, e hapte paçavren e lagtë
dhe me aq fuqi e fërkonte, saqë tryeza lonte vendit. Duhej mshi
mirë, se qortimi i kërcnueshëm i zoti Filipit nuk mungonte. Pesë
vjet kësi punë. Dhe mandej në rrugë të madhe. Por as zoti Filipi
s’ka faj. Punë s’ka. – Po kush ka faj? – Askush. Nana që më lindi, –
mendonte Kola. Paskam qene i tepërm në kët bote, – une me
shokët e mi që apim të gjitha fuqitë e veta për një krodhe bukë –
dhe këto fuqitë tona askuej s’i duhen.

Kush ka faj? – Kola thotë askush s’ka faj – dhe aty qëndron e
tanë tragjedia e tij. Vuejtja intimë dëshpruese, e cila t’udhëheq në
vetvrasje. Por mirë asht që Kola mendonte ashtu e jo ndryshe. Ta
dinte ai se kush e ka fajin, ose se paku t’ia kishte vue ai vetë kuej
fajin, atëherë – eh atëherë… Fuqitë e njerzve n’ankand kushedi si
do të veprojshin.

Crir-crr-crrr bajshin këpucët e reja të zotit Filipi. Kola u çue
në kambë.

— Ej, Kolë? S’kemi gja të re? – por menjëherë vazhdoi: – A
ishe dje në proçesion?

— Po, kam kenë…

— Pak popull, s’ishte shumë. Çudi, të rijt e soçëm, si me pasë
marrë me dalë në proçesion e me u vue në rresht. Po ku ishte ti?
Unë s’te pashe.

— Ishe mbrapa jush, zoti Filip.

— Eh, po, po, e dij. Unë ishe me zoti Zefin, bisedojshim për
disa punë, por nuk të vuna re.

— Unë erdha, zoti Filip, at punë që më keni thanë – desh të
vazhdojë Kola, por s’e la ky.

— Kur isha unë i ri, – filloi zoti Filipi me ftyrë të qeshun dhe
tue u ulë në karrige – një herë kështu në proçesion tue kalue,
një turk u qeshte ose lajkos, ose uratve tona, ose neve të gjithve, e
unë – eh, atëherë më vlonte gjaku – dola nga rreshti ta kapa për
fytit at qen bir qenit dhe zoti me dha një fuqi të mrekullueshme,
saqë gati e mbyta aty në vend. Por u përzien tjerët, të dyja anve,
t’u përleshën, unë shpejt ika ne rresht, vazhdova rrugën në
proçesion, kur mbrrini policia tue fishkllue dhe t’i rrasi në burg
nga te dy palët. Ha-ha-ha! edhe sot, kur më bien ndër mend,
qeshem se si disa shokë të mi hangrën dajak në burg e unë
shndoshë e mirë. Ha-ha-ha… E të rijt e soçëm…, – vazhdonte zoti
Filipi tue shikue nëper derë.

— Pse mos të qeshësh, – bluente Kola ndër mendime të veta, –
shokët të kane hangër dajak e ti jo, ti s’ke hangër kurr dajak;
por Pashkësh ose Këshndellash, ose ndoj feste të madhe si dje ke
veshë këpucë të reja; e meqë vij me të lutë për punë, m’i tregon
pallavrat që ke ba kur ishe i ri. Pse mos të qeshësh?!

Kola, i vramun, shikon zoti Filipin. Ky e din se Kola s’po e
ndëgjon, por vazhdon të flasi gjithnjë ma me hare. Kish qellim të
mirë, si shifet. T’ia largojë mendimet nga mjerimi i papunsis, ta
zbavisi, por edhe veten të nxjerri sa ma lirë e mirë nga borxhi
kundrejt Kolës. Por së fundit, e pa se nuk shkon kjo taktikë,
prandaj ndrroi fletë dhe i ra çështjes në thelb.

— Po a din, ti Kolë, se punën tande githnjë e kam ndër mend?

— E dij. Ju falemnderës!

— Për Zotin, si për djalin tem mundohem. Të permenda ndër
dy-tre vende, por të gjithë m’ankohen se s’kanë punë dhe se nuk
mund t’i shtojnë shpenzimet… E unë, ti po shef edhe vete. Thuej,
thuej due me ndie nga goja e jote, a ma qet hesapi me të mbajtë?

Kola disi i turpnuem nga fjalët kaq miqsore, mezi murmuroi:

— Po, nuk jua qet hesapi? – e në vetvete vazhdoi: s’po fike me
më mbajte derisa të gjej punë ngjeti…

— He pra, çka me ba? Kët krizë, kët horrllëk unë s’e mbaj
mend ndojherë. U banë lufta, u banë revolucione, por krizë nuk
kishim. Vlonte parja anembanë. Shtrejtsi – po. Por ajo ishte për
dobi tonë. E sot, tek po kemi qetsi shyqyr, por ç’e do qetsinë,
more Kolë, kur asht kriza? Apo s’asht kështu? Unë, ti, na duem
me jetue. Çka na duhet në se po vriten tjerët… A ende s’jane vra-a?
U farojshin. Punë, punë me fitue… Apo s’asht kështu?

Kola pau se zoti Filipi prap po ia nis bisedes dhe bani sikur po do me shkue.

— A, po shkoj. Tungjatjeta!

— Tungjatjeta. Kolë! Mos kij mendim. Githnje të kam ndër
mend. E sa për mue, ti edhe vete the se s’ma qet hesapi. Hajt, udha mbarë…

Nga dera e kafes Kola u gjet në rrugë të madhe të qytetit.
Diçka ia pickonte dhe ia digjte syt. Lott.

— Po pse më thrret? Pse më rren në shpresë, barem? Ah… – dhe
kryevare, dalngadalë, me mendim të mpitë ndër tru se do kthejë
në shtëpi prap pa gja, endej rrugave pa ditë për vete.

— Lil! Hajde, nanë, hajde, me ra me fjetë, se të ka shtrue nana.

— Jo pra, jo! Aspak! S’due me fjetë. Due me pritë babën.

— Po baba vjen vonë, moj nanë. Hajde, hajde, të paste nana.

— Jo, praaa…

— Po të deftoj një prallë të re të bukur.

— Cilën? — ngau djali nga dhoma e zjarrmit, iu avit s’amës dhe e shikonte me shkëlqim në sy.

— Një të re… U, po të mësoj uratë…

— Jo, jo, s’due uratë, due prrallë…

— Mirë pra, prallë. Por edhe ti me e mësue përmendsh?!

— Pooo – dhe u fut fëmija ndër shtresa dhe e ama u shtri pranë tij.

— Hajt, nanë, prrallën…

— Ndëgjo, pra. Venia veshin mirë dhe thueje ti mbas meje. Ati ynë që rri në qiejt…

— Ati yne… uf… jo, jo, thueje ti vetë ma pare.

— Mirë pra: Ati yne që rri në qiejt, shejtnue qoftë emni i yt, të
mbrrijë mbretnimi yt, të bahet vullneti i yt sikur në qiell edhe në
tokë…

— U nanë, po kjo nuk asht prallë! Kjo asht uratë. E din edhe Zefi, ia ka mësue gjyshja…

— E, a shef sa mirë e din Zefi?.. Duhet edhe ti me xanë.

— Mirë, pra… Si fillon? – dhe strukej Lili në prehën të s’amës.
Kryet i mbshtet ndër gji të saj, ndiente ere nanë.

— Ati yne që rri…, – shqyptonte nga një rokje e ama e Lili
përsritte. I ndalohej vëmendja ndër fjalë që s’kuptonte, por
makinalisht vazhdonte të përsrisi fjalët nga buza e s’amës.

— Bukën tone të përditshme epna sot, – vazhdonte e ama uratën.

Mbas këtyne fjalve të përsrituna, Lili mbet: Bukë të bardhë, nanë,
iha qysh kur s’kena hangër! – dhe çoi kryet me ia pa ftyrën s’amës.

— Hajt, tash me e thanë ti vetë deri këtu…

— Po… e dij. Si fillon?

— Ati ynë…

— Ati ynë, bukën e bardhë na fal…

T’amën e zu gazi, dhe nisi të qeshi heshtaz, por e zu kolli:

— Jo, more… ti i re shum për shkurt…

— Uuu, kjo prallë asht shum e gjatë, s’e due – jo, aspak, – u zemrue Lili.

— Sa mirë Zefi e din uratën? E ti s’e din. Marre!

— Pooo, posi… ai nuk din asnjë prallë që dij une. Ai asht qyqe.

Ta kam rrahë, t’i kam ra grusht, pse më ka thanë se s’kena çka me
hangër dhe pse s’ia kena pague paret për qira.

— Si, more, me i ra djalit të zotnis?! Të raftë pika duerve!

— Po fort, pra! Tash e mbys.

— Besa, s’guxon ma me e prekë me dorë… Jo, moj nanë, nuk
duhesh me e rrahë Zefin…, – ndrroi e ama me të butë.

— Po, po pse me më thanë ai mue se s’kena bukë me hangër, – shfajësohej
Lili e zani i dridhej gjithnjë ma tepër. Ishte gati të
zhgrehet në vaj.

E ama e muer me të mirë. Ia kruente kryet. Dhe shpejt e zu gjumi.

Lili merrte frymë të rregullt. E ama u suell në shpine dhe ashtu
e shtrime në shtresë kundronte nëpër gjysëmerrsinën e dhomës.
Llamba, e ulun gati krejt, lëshonte erë vojguri nën tavanin e ultë
të dhomës. Ia digjte cipën e hollë të hundës së ftofun, nga e cila
kullonte ujë. Ajo e fshinte me gisht. Ndiente, ashtu e shtrime, si
e tërheq shtresa, e thith, e përpin në një gjum të randë si plumbi
e të pakuptueshem si errsina. Por, mendimi, si një korb i zi, ka ba
çerdhën në një skaj të trunit në rrashtë, pjell të keqen mbas të
keqes dhe s’len me fjetë. Diku nga fundi i mides i doli si një të
dridhun, diçka si afsh i një dashjes, i një dëshirës, i një nevojës
së domosdoshme. Edhe çudi! Ashtu e lodhun, e undshme dhe me
shpirt e vujtun, ajo n’at çast dëshronte, si në nett e para të
martesës, t’i shtrohej dëshirës me të gjith zjarrmin e një trupit që
vuen. Aty, aty asht harresa, shpëtimi, e vetmja kënaqsi e jetës së
saj varfanjake. Por edhe njajo punë bahet shpejt e hidhet si
bërthama e kumllës së gjelbërt dhe pa pjeke… Në kësi nate, kur
trupi zgjohet nga zjarrmi i etheve të mfshehta, njajo dëshirë asht
si dëshira e njeriut, i cili mbasi ka vendosë të mbytet, hidhet
n’ujë, i zehet fryma, mbytet, mbytet me siguri dhe që ndien
kënaqësi bash pse mbytet.

Kola sonte ende s’ka ardhë, por ka me ardhë. Të vijë. Kola
nuk asht ma Kola që ishte. Kola i mirë, i qeshun, me duer plot që
vinte në shtepi nuk asht ma, – por asht Kola pa punë. Ç’e do
burrin pa punë? – i tha një shoqe këto dite. Dhe grueja e votrës
nuk ndien shumë për burrin pa punë. Po burri me çka dallohet
nga grueja? Jo vetëm me pantallona, por me punën që ban për t’i
sigurue grues mirëgjendjen. Dhe pikërisht me njatë dallohet. E
kur burri s’e ka at punë, atëherë ç’e do? Të na lëshojnë vetë ta
fitojmë jetesën, – por as njatë s’të lanë, të qesin ngatrresa, – i tha
grues së Kolës një shoqe, e cila gjithashtu e kishte burrin pa punë.
Ajo, bile, dhe i dha uha dhetë lekë. Dhe i tha:

— Kur të kesh nevojë të madhe, eja tek unë.

Grueja e ndershme e Kolës desh t’i thoshte kësaj grueje: jo,
moj grue, une nuk vij në shtëpi tande – pse e tanë bota fliste për
te se nuk asht e ndershme. Ajo desh t’i thoshte njashtu, por të dhet
lekët, që i kishte shtërngue aq fort në dorë, i thanë: ndal! Dhe ajo
te gjitha ato mendime të këqija i kapërdin. E kur i kapërdin, nuk
iu duken gjithaq të këqija.

E sonte burri i saj ka me ardhë. Por, burri pa punë, a asht burr?
Grues s’i bahet, s’i duket se asht burr. Dhe sonte kur të vijë, ka
per të hymë si në shtëpi të huej, pa të drejta dhe marreveshje. E
ndër shtresa, ratë, kur dora ka me udhtue me gjet harresën,
grueja ka me i thanë: mos më prek!

* * *

Po Lili çka pat? Pse u zbe që nga maja e hundës deri të veshët?
E syt pse i xhixhëllojnë në zjarrmi? Mos e zu malli për babën?
Për babën që shkoi diku, nga do t’i bijë Lilit çukulada… – Mos
harro me i prue Lilit çukulade, – i tha nana babës, kur ky me një
valixhe të shkyeme, marrun uha, nisej nga dera e me sy të turbullt
shikonte fëmin.

U nis, shkoi në kryeqytet. Atje, i thanë, se ka me gjetë punë. E
këshilloi me gjithë mend dhe zoti Filipi. I dha diçka edhe për
udhtim, uha. E shoqja nuk bëzani fare kur i shoqi ia tha mendimin
e vet. E Kolën, kur kjo s’bani za, diçka e theri thellë mfshehtas
në zemër. Por u nis, me vendim të premë që t’u dërgoje fëmis dhe
grues sa ma parë për jetësë. Me gjith vendim të premë të tij,
kaluen disa dit të mira e ai nuk i lajmoi gja shtëpis. E shoqja priti
dy javë rresht, dit’ e natë, ndoj lajm, letër a pare, por kur s’erdh
gja, e kojet e bukës munguen e vdekja në rini nuk pritet me duer
kryq, ajo ndryshoi jetën.

Po Lili? Lili çka pat? – Jo, s’e zu malli per babën. As për
çukulade… Por u zbardh, u zbe që nga balli nën flokë deri në birë
të mjekres së hollë, e në mes të fytyrës syt i qitshin shkendija.

— Nanë, ujë… ujë nanë, – dhe në jastëk sillte kryet herë në një anë, – herë në tjetren,
me gishta që dridheshin kapte safën e ujit dhe
s’e lëshonte pa e pi deri në fund. E e ama ia tërhiqte:

— Mjaft, moj nanë… Lil, mjaft ke pi…

— Dhe për një muej, i cili ka 30 ditë, ditë për ditë e zune Lilin
ethet. Kur ish ndër ethe, i skuqeshin mollzat e syt zvogloheshin;
e me te kaluemen e tyne zbehesh dhe qante ose pse nana nuk ia
plotsonte dëshirën, ose pse i pëlqente të qajë. Me qa, kur ke vner
dhe ethe, asht nje ngushllim ndoshta, kushedi.

— Uf, si ma plase shpirtin, – i thoshte e ama kur ky qante. E
Lili vazhdonte te qajë jo pse ia plaste shpirtin s’amës, por pse i
pëlqente te ndëgjoje si i oshtin zani i vet ndër veshë dhe i pëlqente
të qajë nga inati, nga inati. Pse mos të qaj? Po fort! – mendonte Lili me vete.

— Pse s’me nep, pra, bukë të bardhë? E, pse s’më nep? – i sillej
s’amës, e cila i kish mendët e humbuna – dhe vazhdonte të qajë.

Pau e ama se si Lili u zverdh si drita e bishtukut e ethet nuk
po e lenë. Dhe e dinte se duhet me thirrë mjekun, me ble barna,
me i ba Lilit minestër për me hangër, me pimë limonadë në vend
t’ujit kur ka zjarrmi, me u veshë trashë kur del përjashta, të githa
këto i din e ama e Lilit, i ka mësue te zotnia kur, si vajzë ishte
shërbëtore, por…

Dhe një ditë, kur Lilin, mbas etheve të forta e zu gjumi, e ama
e ndryni shtpine dhe shkoi të grueja që i kish dhanë uha dhetë
lekë. Shkoi shpejt, pa kthye djathtas e majtas dhe pa u mendue
ma gjatë, por me vendim të premë, si dhe burri i saj, për me gjetë
të hollat e nevojshme që i duheshin për mjekimin e Lilit.

* * *

Dhe mjeku erdhi. Një burr i shtyem në mot me ungjill në dorë.
Hyni tue shikue djathtas e majtas që të shofi kënd. I doli e ama e
Lilit. Lili ndër shtresa ish bamë palmuç. Mjeku iu avit, nxori
termometrin t’ia vejë nën sqetull. Por Lili, si duket u friksue nga
termometri, ia nisi të qamit dhe i shmangej mjekut. E ama iu avit,
e mori me të mirë, e perkëdhelte, e puthte dhe së fundi mezi ia
vunë termometrin. Gishtat e ftohta të mjekut iu dukën si thika Lilit. Dridhej i
tanë nga friga e mjekut, nga të ftohtit, nga vuejtja dhe s’dinte se
ç’bahej me të. Veç kur e mbuluen dhe e lanë të qetë ndër ethet e
tij, mori frymë thellë me të tanë gjoksin. Mjeku i kish rrudhë
buzët dhe mendohej. Shikonte përqark e në parakalim ndër sy të
tij pasqyroheshin plaçkat e një shtëpie varfanjake. Dritorja me
xhama të thyem e të ngjitun me letër, dy karriga jo të sigurta, një
tavolinë e shtrembtë mbi një qilim të arnuem, në qoshe fuguret e
ndër qoshe tjera pëlhura merimangash si trofejet e mshefuna të
mjerimit. Së fundi, syt e mjekut ndeshën në syt e grues, e cila e
shikonte me frigë.

— Duhesh me u kujdesë shum për fëmin, përndryshe do ta
humbish. Shum kohë ka pasë zjarrmi të madhe, – mezi iu kujtua
mjekut me folë dhe mori të shkruejë recetën. Kur u nis me shkue,
grueja e pyeti sa duhet t’i paguajë. Por ky i tha të blejnë barnat
me ato të holla. Ajo ulet në një vend si e mpime, shikonte mjekun,
i cili iu avitte deres s’oborrit në shpinë mbrapa, dhe iu avulluan
syt. Mbet ashtu një kohë… Gjëmimi i Lilit e tërhoq. Ngau të djali,
u shtri pranë tij, zu ta rroki, ta përkëdheli me fjalë:

— Do shndoshesh, moj nanë, do shndoshesh, pëllumb! Tash të
blen ty nana me hangër të gjitha të mirat. Çka don me të ble?

Por Lilin, si shifet në kët çast, s’e interesonte asgja, veç
gjëmonte, – dhe nuk iu përgjegj s’amës së gëzueme nga mirsia e
mjekut. E ajo u mendue, diçka si me e piskue për zemer; mendoi
se noshta mjeku s’i muer të hollat nga se Lili ka me… “Jo, jo, –
pëshpritte, – ruejna zot!” Dhe me frigë e shikoi djalin, e mbuloi
mirë dhe u çue.

Sahati i kishës trokiti një herë, ishte tre e gjysmë mbasdite të
vjeshtës së dytë. Grueja u çue me vrull, shkoi në dhomë të
zjarrmit dhe në sqoll nisi krizma e enve dhe e ujit. Mbasi u la
mirë dhe u mshi, iu avit pasqyrës të cilën ia kish dhanë uha Lezja,
grueja e dhetë lekëve. Mori krem, e fërkoi ftyrën e një erë e
kandshme u përhap nëpër dhome. Nëpër retë e pudrës grueja
shikonte veten në pasqyrë dhe kujdesej sa ma natyrshem t’i skuqi
buzët. Jo jo, s’jam plake! mendonte. Ti je e bukur, moj dreq! – E
kur burri s’ta çon as një letër, e ti me fëmi po vdes unit, besa ti je
e marrë, – i tha Lezja. Dhe ia regulloi punën.

Lili kish qitë kryet nga mbulesa dhe me sy xhixhillues shikonte
t’amën. Mezi e njofti. Kurr s’e ka pamë nanën kaq bukur të
veshun e të goditun. Kjo iu avit, e çoi, e mbështjelli me jorgan
dhe në gryke, e mori në dhomë të zjarrmit. I shtroi pranë votrës
dhe i tha të rrijë urtë se ka me ardhë një zotni në dhomë tjetër. Lili
shikonte t’amën me admirim fminuer, gati ishte të rrafi shplakët
nga gëzimi. Por kur i foli kjo seriozisht për ardhjen e një zotnis
në dhomë tjetër, ai s’bani za; si duket e kuptoi randsin e çastit. U
shtri ratë, u mbulue, u struk, u mblodh dyfish si krymbi dhe me
sy të mbyllun shifte nanën aq bukur të veshun e të goditun. E e
ama, mbasi kish mshie dhomen dhe ndreg, aq sa mund t’u
ndreqte, kish qëndrue në mes të dhomës në mendim. “Mos rri e
vrame, se burrat s’kanë qejf ashtu me e pamë gruen, – e mësonte
Lezja. — Qeshu, fol, mos rri si qyqe. E në rase se të pyet kush pse
çon këso jete, ti thueji si të duesh, mundesh me i thanë edhe të
vërtetën, por thueja tue buzëqeshë. Mos gabo me të shpëtue lott,
se ai burr nuk të kthehet ma kurr. Por qeshu, fol, ban lojna. Unë
e dij, moj motër, se ty m’at çast të pëlset zemra, por çka me
bamë… për hatër të djalit që e ke të smundë… dhe jeta duhet jetue,
te e mbramja, s’asht edhe një punë e madhe! Tjerët i bajnë këto
punë për qejf, e na i bajmë për hall, – i tha Lezja ma me za dhe
tue çue duert përpjetë nga zemërimi që duhet me i thanë gjithe
kto fjalë që t’ia mbushi mendjen për një punë aq të thjeshte.

Tash ajo qendron në mes të dhomës, e goditun për me pritë…
Te githa mendimet mallëngjyese dhe jomallengjyese, fundojnë
te keshilla e Lezes: buzëqesh! Ajo iu avit pasqyrës, buzëqeshi dhe
i pëlqeu vetvetja. S’kish dijtë deri tash se ishte një bukuri e
mshefun.

Tinglloi ora katër. Grueja shikoi nëpër dritore dhe qe: nëper
oborr po vjen i prituni. Ajo mblodhi fuqin, e nxori prej dikah një
buzëqeshje, e vendosi mbi ftyrë të vet dhe i duel para mikut të pritun…

* * *

Posa hyni Kola në rrugzën ku e kish shtëpin, i nguli syt mu në
derë t’oborrit që prej së largu. Pau se bash nga dera e shtëpis së
tij doli një zotni i huej, i panjoftun. Kolës diçka i ra në krye. Si
me ia pasë shkrepë dikush për mur. Zotnia i panjoftun kaloi në
drejtim të kundert të rrugës, ngadale, i qetë. E Kola e ngadaloi
hapin. Gjithfarë mendimesh si shigjeta ia përshkojshin trutë. Por
asnjë mendim nuk ishte qetues, as nuk e fashitte ndërgjegjen e tij
të çueme peshë në dyshim. Me hap të sigurt hyni nëper derë
t’oborrit. Dyert e shtëpis, dritoret, në vrullin e mendimeve të
hidhta, i lojshin para syve, iu dukeshin dyfish, shtrembët,
gjithsesi. Praku i derës shkonte e vinte. Në dritoren e dhomës së
zjarrmit pau një grue shumë të hieshme, dukej se numron të
holla. Thelltë, në ndërgjegjen e tij t’errsueme, vegoi një rreze e
vogel shprese: ndoshta grueja e tij nuk banon ma kët shtëpi! Do
të kete dalë vetë, ose do ta ketë qitë jashtë i zoti për mospagim
qiraje. S’ka gjë… Ma mirë njashtu… se njerzit e huej me ardhë te
grueja e tij, – mendonte Kola msheftas, tue e mshefë dhe nga
vetvetja at mendim. Por sa kapërceu prakun pau plaçkat të cilat i
ka lanë. U zhduk ajo rreze e vogel shpresë. Si një i plagosun
randë, u ul në karrige, disi u mblodh e shikimin e mbërtheu
përtoke. Po ajo grueja në dritore? – mendonte. – Para tij erdh
grueja, e cila së parit, me të pamë të shoqin, u hutue, u zbe. Kola
çoi kryet, në gruen e dritores njofti gruen e vet. Po, asht goditë
për at zotnin, – mendoi. Uli prap kryet dhe shikimin prap e
mbërtheu përtoke, në një vrimë ndër drrase. Heshtje. E zemra
donte t’i bërtasi, t’ulurije si bisha së cilës ia kanë prishë strofullën.
T’ulerijë, por s’kish fuqi. I shkyem, i lodhun, i mjeruem rrinte ke
karriga pa levizë. Grueja, kur e mblodhi veten, e pyeti:

— Kur ke ardhë?

— Tash…, – u përgjegj shkurt pa drejtue kryet nga ajo.

— Lili asht shum i smundë, – i tha e shoqja. Por ai vazhdoi të
shikojë përtoke vrimën ndër drrasa. Ishte një vrimë shumë
interesante!




Matanë gardhit asgja të re

Një vransinë si plumbi pushonte mbi qytetin githë ditën.
Jeta zhvillohej e ngathtë, disi zvarrisej. Gjethet e para të
vjeshtës këputeshin nga dega, zig-zag e bajshin udhën nëpër ajr e
sa përkitshin tokën si me thanë: qe, këtu asht vendi yne. Por, aty
para muzgut, pa pritë, fryni një erë e rreptë. U shkrepën xhamat
ndër dritore dhe dyert e një lagjes mbarë; gjethet si të tërbueme
fluturojshin në të gjitha anët, derisa ma në fund u qetsojshin në
ndoj qoshe. E n’oborr, mbas shtëpis të Selim Mesit teshat e lame,
që gjithë ditën shtri nuk u teren, tashti filluen të valaviten, të
rrahen, të fluturojnë, të shkrahen nëpër tokë bashkë me gjethe.
Nje grue e re tue nga e tue ba potere të madhe me ndalla, del
jashtë e mbas saj, ngadalë, një plake. Shpejt fillojnë me mbledhë
teshat. Kur e reja, tue mbledhë teshat, mbrrin të gardhi që ndan
dy oborret e dy shtëpiave, ndalet, vështron matanë gardhit një
copë herë, e kur mbrrin plaka, i thote me za t’ulte: s’dëgjohet
gja!.. dhe mbasi kaloi stuhia, e reja thoshte që t’i lane teshat
dhe ma n’oborr.

E matanë gardhit asgja të re. Vetem qe një rreze dielli, e cila
kish depërtue retë dhe si shifet tue mos gjetë vend ma të mirë në
botë, kish ra në pleh. Një gjel, të cilin e kish zanë gjumi mbi pleh,
u zgjue dhe ia tha kikirikuuun gjatë e tingëllueshëm.

— Plaç, he dreq, se më trembe! – pëshpriti plaka e cila ish vue
me vështrime matanë gardhit e nuk e shifte gjelin aty afër, mbas
gardhit.

